
Arsène Lupin arresteres

For en forunderlig reise! Den begynte jo så godt! Jeg for min del har aldri begynt en reise under så lykkelige omstendigheter. La Provence er en rask og komfortabel Amerika-båt, kapteinen det vennligste av alle mennesker. Om bord var det samlet det mest utsøkte selskap. Bånd ble knyttet, underholdning organisert. Vi hadde en vidunderlig følelse av å være på en ukjent øy, avskåret fra omverdenen, overlatt til oss selv og tvunget til å nærme oss hverandre.

Og vi nærmet oss hverandre.

Har du noen gang tenkt over hvor særegen og herlig en slik tilfeldig samling av mennesker kan være, som nettopp har blitt kjent og som i løpet av noen dager skal leve tett på hverandre mellom den uendelige himmelen og det enorme havet – og trosse havets vrede, bølgenes skremmende angrep og det slumrende vannets lumske ro?

En slik reise er i grunnen som selve livet levd i en tragisk kortversjon, urolig og grandiost, ensformig og foranderlig. Kanskje er det nettopp derfor man så begjærlig og hastig kaster seg inn i denne korte reisen, som man jo øyner slutten på akkurat idet den begynner.

I tillegg kommer at overfarten har blitt enda mer spennende de siste årene. Den lille flytende øyen er fortsatt tilknyttet den omverdenen som den mente seg frigjort fra. Midt på havet løsner båndet mer og mer, før det knyttes på nytt. Den trådløse telegrafen! På mystisk vis kommer nyhetene frem fra et annet univers. Det er ikke lenger mulig å forestille seg de tomme trådene som de usynlige meldingene sklir gjennom. Hemmeligheten er enda mer uransakelig, og også mer poetisk, og man må henvende seg til vindens vinger når man opplever dette nye mirakelet.

De første timene av reisen følte vi oss derfor forfulgt, ledsaget, til og med ledet an av en fjern stemme som fra tid til annen hvisket oss noen ord fra den andre siden. To venner snakket med meg. Ti, tjue andre sendte oss sine sørgmodige og smilende avskjedsord gjennom eteren.

Men på dag to, en ettermiddag med uvær, fem hundre nautiske mil fra den franske kysten, sendte den trådløse telegrafen oss en beskjed med følgende innhold:


Arsène Lupin om bord, første klasse, blond, sår på høyre underarm, reiser alene, under navnet R...



Akkurat i dette øyeblikket ble de elektriske bølgene avbrutt av et mektig lyn fra den dystre himmelen. Resten av beskjeden nådde ikke frem. Vi fikk bare vite forbokstaven på det navnet som Arsène Lupin gjemte seg bak.

Hadde det vært hvilken som helst annen beskjed, er jeg ganske sikker på at verken funksjonærene ved telegrafen eller kapteinen vi hadde om bord, ville ha røpet den. Men det finnes hendelser som ikke kan holdes hemmelige. Samme dag visste vi alle, uten at man kunne si hvordan man fikk ferten av det, at den berømte Arsène Lupin gjemte seg iblant oss.

Arsène Lupin iblant oss! Denne innbruddstyven som det ikke er mulig å få fatt på. I månedsvis hadde man lest i avisene om alle de vågale bedriftene hans og hans gåtefulle personlighet, og det var allment kjent at Ganimard, vår mest fremragende politiinspektør, hadde sverget ham kamp på liv og død, og denne kampen utfoldet seg på kunstnerisk vis. Arsène Lupin, den innfallsrike gentlemanen som opererer i slott og herskapshus. Som den natten han gjorde innbrudd hos baron Schormann, men gikk tomhendt derfra og la igjen visittkortet med denne påskriften:


Arsène Lupin, gentlemanstyv, kommer tilbake når de antikke møblene er ekte.



Arsène Lupin! Mannen med de tusen forkledningene, som sjåfør, tenor, bookmaker, fars sønn, ung mann, gammel mann, handelsreisende fra Marseille, russisk lege, spansk tyrefekter!

Vær oppmerksom på følgende: Arsène Lupin trasket rundt på det forholdsvis begrensede området til Amerika-båten – hva sier jeg! – i dette lille hjørnet av første klasse hvor man stadig møtte på hverandre, i spisesalen, i salongen, på røykerommet! Arsène Lupin, kanskje er det denne herren... eller han der borte... min bordkamerat... min lugarkamerat...

– Og denne spenningen skal vi fortsatt ha i fem døgn!, utbrøt Nelly Underdown dagen etter. – Det blir jo ikke til å holde ut. Jeg håper han blir arrestert.

Hun vendte seg mot meg:

– Hør her, monsieur d'Andrézy, De er jo på godfot med kapteinen, vet De ingenting?

Jeg skulle så gjerne ha visst noe for at miss Nelly skulle like meg. Hun var en av disse bedårende kvinnene som er selskapets midtpunkt overalt hvor de dukker opp. Deres skjønnhet og rikdom blender alle. Slike kvinner har et hoff av glødende tilhengere.

Hun ble oppdratt av sin franske mor i Paris og var nå på vei over til sin far, den svært rike Underdown i Chicago. En venninne, lady Jerland, ledsaget henne på reisen.

Allerede fra første øyeblikk av vårt bekjentskap hadde jeg innyndet meg blant hennes tilbedere. Men så raskt som personer i reisefølget ble intime med hverandre, ble jeg lamslått av sjarmen hennes, og når de svarte øynene hennes møtte blikket mitt, var jeg rett og slett for beveget til å flørte. Men hun tok imot mine ærbødige tilnærmelser med en viss velvilje, fikk seg til å le av vitsene mine og interesserte seg for anekdotene mine. En anelse sympati så ut til å være belønningen for min iver.

Bare én rival kunne kanskje uroe meg. Han var ganske vakker, elegant og reservert, og det så ut som om miss Nelly innimellom foretrakk hans stillferdige vesen fremfor min mer åpne parisermanér.

Han sto nettopp i den beundrende skaren som omga miss Nelly da hun henvendte seg til meg med sine spørsmål. Vi oppholdt oss på dekket, makelig plassert i gyngestoler. Himmelen var klarnet opp etter uværet dagen før, og atmosfæren var bedårende.

– Jeg kan dessverre ikke fortelle Dem noe nærmere, mademoiselle, måtte jeg svare. – Men hva er det vel i veien for at vi på egen hånd begynner vår egen etterforskning slik gamle Ganimard, Arsène Lupins personlige fiende, ville gjort?

– Å, nå er De for rask i vendingen.

– Hvordan da? Er problemet virkelig så komplisert?

– Svært komplisert.

– Det er fordi De glemmer de faktorene som vi har for å løse saken.

– Hvilke faktorer?

– Punkt 1. Han har tatt et navn som begynner med R.

– En ganske vag ledetråd.

– Punkt 2. Han reiser alene...

– Hvis denne opplysningen er tilstrekkelig for Dem?

– Punkt 3. Han er blond.

– Hva så?

– Nå trenger vi bare å konsultere passasjerlisten og fortsette med eliminasjonsmetoden.

Jeg hadde listen i lommen, tok den frem og gikk gjennom den.

– Det viser seg straks at det bare er tretten av våre medreisende som har en forbokstav som fortjener vår oppmerksomhet.

– Bare tretten?

– På første klasse, ja. Av disse tretten med forbokstaven R har ni hustruer, barn eller tjenere med. Igjen står altså følgende fire personer: marki de Raverdan...

– Sekretær på ambassaden, avbrøt miss Nelly meg, – ham kjenner jeg.

– Major Rawson...

– Det er min onkel, sa noen.

– Signor Rivolta...

– Her!, kom det muntert fra en av herrene til stede, en italiener med et ansikt nesten begravet i kullsvart skjegg.

Miss Nelly lo av full hals:

– Herren er jo ikke akkurat blond.

– Så må vi altså, fortsatte jeg, – gå ut fra at den skyldige er den som står sist på listen.

– Det vil si?

– Det vil si: monsieur Rozaine. Kjenner noen monsieur Rozaine?

Ingen sa noe. Bare miss Nelly vendte seg mot den unge, stillferdige mannen som var meg en torn i øyet når han var i nærheten av henne, og sa:

– Vel, monsieur Rozaine, De svarer ikke?

Alle så på ham. Han var blond. For å være ærlig rykket det til inni meg. Og den pinlige stillheten som hadde lagt seg over oss alle, vitnet om at mine medreisende var gjenstand for en lignende nervøsitet. Det var forresten aldeles absurd ettersom denne herren ikke hadde gitt oss noen som helst anledning til å mistenke ham.

– Hvorfor jeg ikke svarer?, sa han. – Med henblikk på mitt navn og de øvrige omstendigheter, at jeg reiser alene og er blond, har jeg nemlig selv allerede gjennomført en parallell undersøkelse og kommet til samme resultat. Jeg foreslår derfor at jeg blir arrestert.

Han så underlig ut da han sa dette. Leppene hans var som to tynne og ubevegelige linjer, og de ble smalere og blekere. Et flettverk av blodårer strøk over øynene hans.

Selvfølgelig var det bare en spøk. Likevel ble vi imponert av hans utseende og holdning. Miss Nelly spurte naivt:

– Men har De et sår?

– Det er sant, svarte han, – såret har jeg dessverre ikke.

– Med en nervøs bevegelse brettet han opp ermet og blottet armen. Men det slo meg umiddelbart – og øynene mine møtte miss Nellys – at det var venstre arm han viste frem.

Jeg skulle akkurat til å bemerke dette da vår oppmerksomhet ble ledet over på noe annet. Lady Jerland, miss Nellys venninne, kom løpende imot oss, tydelig oppbrakt.

Vi stimlet sammen rundt henne, men så fortumlet som hun var, lyktes det henne først etter flere forgjeves forsøk å stamme frem:

– Smykkene, perlene mine! Stjålet, alt sammen!

Nei, det var nettopp ikke stjålet alt sammen, som det senere viste seg. Det som var enda merkeligere, var at tyven hadde gjort et utvalg.

Av diademet hennes, av anhenget med ufasettert rubin, av hals- og armbånd hadde han ikke tatt ut de største, men de fineste og mest dyrebare steinene, som, ville man si, hadde størst verdi og på samme tid opptok minst mulig plass. Innfatningene lå igjen på bordet. Jeg så dem, alle vi så dem, med juvelene borte var de som blomster som hadde fått revet av de glitrende og fargerike kronbladene sine.

For å gjennomføre dette arbeidet i løpet av den ene timen da lady Jerland var borte og drakk te, måtte tyven, midt på lyse dagen og i en travel korridor, bryte opp lugardøren, finne en liten pose strategisk gjemt i en hatteeske, åpne den og velge ut steinene!

Det var bare én mening blant oss. Passasjerene mente det samme da tyveriet ble oppdaget: Det var Arsène Lupin! Og det var faktisk hans kompliserte, mystiske, ufattelige og likevel logiske fremgangsmåte. For hvor vanskelig var det å gjemme den uhåndterlige massen av smykker, og hvor mye mindre risiko var knyttet til de små, uavhengige delene av perlene, smaragdene og safirene.

Ved middagen sto plassene på begge sider av Rozaine tomme. Om kvelden fikk man vite at han hadde blitt kalt inn til kapteinen.

Hans pågripelse føltes som en sann lettelse, og ingen trakk i tvil at pågripelsen var berettiget. Man pustet lettet ut, og i løpet av kvelden ble det til og med feststemning. Vi danset, miss Nelly tok med overstrømmende munterhet del i gleden, og av det sluttet jeg at selv om hun hadde tatt vennlig imot Rozaines galanteri, husket hun nå knapt noe mer av det.

Hun sjarmerte meg i senk. Ved midnattstid, under månens rolige lys, tilkjennega jeg henne min kjærlighet, og hun så ikke ut til å ha noe imot min dristighet.

Dagen etter erfarte vi imidlertid med alminnelig forbauselse at Rozaine var satt på frifot fordi bevisene mot ham ikke var tilstrekkelig fellende.

Som sønn av en viktig kjøpmann i Bordeaux hadde han lagt frem helt gyldige papirer. Og dessuten hadde han heller ikke den minste antydning til sår på armene.

– Papirer! Fødselsattester!, utbrøt Rozaines fiender, – Arsène Lupin er en mann som kan vise frem så mange papirer som man ber om å få se. Og det med såret kan jo bero på en misforståelse. Kanskje har han slett ikke hatt noe sår, eller fjernet ethvert spor av det.

Noen innvendte at Rozaine hadde oppholdt seg på dekk mens tyveriet ble begått. Det var nemlig bevist. Til det svarte de:

– Behøver en mann av Arsène Lupins kaliber å være til stede ved de tyverier han begår?

Men bortsett fra denne absurde tanken fantes det ett punkt til som heller ikke de mest skeptiske kunne avfeie. Hvem andre enn Rozaine reiste alene, var blond og hadde et navn som begynte på bokstaven R? Hvem skulle telegrammet ellers sikte til, om ikke Rozaine?

Og da Rozaine noen minutter før lunsj frimodig nærmet seg vår gruppe, reiste miss Nelly og lady Jerland seg og gikk.

Formodentlig var de preget av frykt.

En time senere var et håndskrevet brev i omløp mellom skipets besetning, matroser og samtlige passasjerer: Monsieur Louis Rozaine utlovet en sum på ti tusen franc til den som avslørte Arsène Lupin eller kunne peke på den som var i besittelse av de stjålne juvelene.

– Og hvis ingen vil hjelpe meg mot den skurken, erklærte Rozaine overfor kapteinen, – skal jeg nok selv være mann for å hamle opp med ham.

Rozaine mot Arsène Lupin! Eller snarere, som vi sa, Arsène Lupin mot Arsène Lupin! Den kampen var visselig ikke uten spenning.

Den kom til å vare i to dager.

På denne tiden var Rozaine på ferde her og der, blandet seg med besetningen, spurte og snokte. Vi så skyggen hans snike seg rundt om natten.

Kapteinen lå heller ikke på latsiden. La Provence ble gjennomsøkt fra kjøl til mastetopp, hver eneste krinkel og krok. Man endevendte alle lugarene med det fornuftige påskuddet at tyvgodset like så godt kunne være skjult på ett sted som på et annet, unntatt kanskje nettopp hos tyven selv.

– Vi må da til slutt komme over et eller annet spor?, spurte miss Nelly meg. – Om han enn er en aldri så stor trollmann, kan han dog ikke ha gjort diamantene og perlene usynlige.

– Jo, det kan han da egentlig godt, mente jeg, – med mindre man undersøker hattene våre, fôret i klærne våre og alt vi har med oss.

Jeg viste henne min kodak, et 9 x 12-apparat som jeg utrettelig hadde fotografert henne med i alle mulige stillinger.

– Selv et apparat som dette kan jo enkelt romme alle lady Jerlands utsøkte steiner. Man later som om man tar bilder, og spillet er vunnet.

– Ja, men jeg har hørt at det ikke finnes noen tyv som ikke i det minste etterlater ett spor.

– Det finnes én: Arsène Lupin.

– Hvorfor?

– Hvorfor? Fordi han ikke bare tenker på tyveriet som han begår, men mest på alle omstendigheter som kan føre til hans fall.

– Til å begynne med var De mer optimistisk.

– Men siden har jeg sett ham i arbeid.

– Hva mener De at man burde gjøre?

– Etter min mening kaster vi bort tiden.

Undersøkelsene ga ikke det minste resultat, eller rettere sagt: Resultatet av undersøkelsene svarte ikke til forventningene. Kapteinens ur ble nemlig stjålet.

Rasende økte han intensiteten i arbeidet. Han overvåket Rozaine som han hadde flere forhør med, og dagen etter – for en herlig ironi – ble uret funnet mellom de falske kragene til nestkommanderende.

Dette spøkefulle innfallet, som så ut som reneste trolleriet, lignet i alt på Arsène Lupins metode. Det som kjennetegnet hans adferd, var nemlig, nest etter hans genialitet, det ertende humøret som han til stadighet la for dagen. Man kunne alltid merke at han entret manesjen med godt humør, full av lyst til å gjøre det hele fornøyelig – for ham selv. Bak kulissene kunne man formelig høre hvordan han lo av alle innfallene og situasjonene han fant på.

Han var utvilsomt en stor kunstner i sitt fag, og når jeg så den dystre, hardnakkede Rozaine og tenkte på den dobbeltrollen denne merkelige mannen spilte for oss, kunne jeg ikke lenger la være å snakke om ham med en viss beundring.

Men den nest siste natten på reisen hørte vakthavende offiser et stillferdig stønn fra en av de mørkeste krokene på broen. Han gikk etter lyden og fant en mann liggende med hodet viklet inn i et tykt, grått skjerf og hendene bundet sammen med en tynn snor.

Han ble befridd fra båndene, løftet opp og stelt med.

Det var Rozaine.

På en av sine undersøkelsesturer hadde Rozaine blitt overfalt, slått i bakken og plyndret. På frakken hans var det festet et visittkort med en knappenål, og på kortet sto følgende ord:


Arsène Lupin mottar med takk monsieur Rozaines ti tusen franc.



I Rozaines lommebok hadde det imidlertid vært tjue tusenfrancsedler.

Naturligvis ble den stakkars mannen beskyldt for å ha arrangert dette overfallet selv – men rent bortsett fra at han umulig kunne ha bundet seg selv på den måten det hadde skjedd, var skriften på kortet absolutt forskjellig fra hans. Derimot lignet den påfallende på Arsène Lupins slik den var avbildet i en gammel avis funnet om bord.

Rozaine var altså ikke lenger Arsène Lupin. Rozaine var Rozaine, sønn av en kjøpmann fra Bordeaux! Og Arsène Lupins tilstedeværelse ble på nytt bekreftet av denne fryktelige gjerningen.

Nå var man for alvor redd. Ingen våget mer å være alene i lugaren sin eller å ferdes alene på altfor avsidesliggende steder. For å være på den sikre siden holdt man seg i nærheten av folk man hadde absolutt tillit til, og likevel fantes det en instinktiv mistillit også blant dem som var nærmest hverandre. Trusselen gikk ikke lenger ut fra én bestemt person, noe som ville vært mindre farlig... Arsène Lupin var nå... han var hver og en av oss. Vår oppbrakte innbilningskraft tilla ham overnaturlig og ubegrenset makt. Vi antok at han var i stand til å anlegge de mest uventede forkledningene, til vekselsvis å være den ærverdige major Rawson eller den adelige marki de Raverdan eller til og med, for nå holdt man seg ikke lenger til den anklagende forbokstaven, enhver person som alle kjente, med både kone, barn og tjenerskap.

De første telegrammene brakte ikke noe nytt. Kapteinen fortalte i hvert fall ikke om noe, og tausheten hans virket ikke beroligende på oss.

Det føltes som om denne siste dagen aldri skulle ta slutt. Vi gikk omkring med en uhyggelig forutfølelse av at det ventet en ulykke. Denne gangen ville han ikke nøye seg med et tyveri eller et enkelt angrep, men begå en forbrytelse, et mord. Man trodde ikke at Arsène Lupin ville nøye seg med de to ubetydelige tyveriene som hadde funnet sted. Mens myndighetene var dømt til avmakt, var jo han herre på båten og trengte bare å befale. Alt var lov for ham: Han rådde over alle eiendeler og liv.

For meg, tilstår jeg, var det fortryllende timer, for miss Nelly skjenket meg hele sin fortrolighet. Påvirket av de mange skremmende begivenhetene, og fryktsom av natur, søkte hun med eller mot sin vilje beskyttelse hos meg. Jeg beskyttet henne mer enn gjerne.

I mitt hjertes innerste velsignet jeg Arsène Lupin. Var det ikke han som brakte oss nærmere hverandre? Hadde jeg ikke ham å takke for at jeg fikk lov til å vugge meg i de fagreste drømmer? Drømmer om kjærlighet og mindre fantastiske drømmer, hvorfor forsøke å skjule det? Andrézy-slekten stammer fra Poitou, men våpenskjoldet vårt er i ferd med å falme, og jeg synes ikke det var uverdig for en adelsmann å strebe etter å gi slektsnavnet dets tapte glans tilbake.

Miss Nelly følte seg heller ikke støtt over drømmene mine. Hennes smilende blikk ga meg tillatelse, og den myke klangen i stemmen hennes ga meg håp.

Og helt til siste øyeblikk sto vi side om side, lent til relingen, mens den amerikanske kysten fløt frem for våre øyne.

Etterforskningene var stilt i bero. Man forholdt seg avventende, og alle, fra passasjerer på første klasse til emigrantene på mellomdekket, ventet i spenning på løsningen på gåten som hadde holdt oss i ånde så lenge. Hvem var Lupin? Hvilket navn og hvilken forkledning hadde han skjult seg under?

Endelig kom det store øyeblikket. Om jeg så skulle bli hundre år, vil jeg aldri glemme en eneste minste detalj.

– Så blek De er, miss Nelly, sa jeg til min ledsagerske, som støttet seg tungt til armen min.

– Og De, svarte hun, – De er så forandret.

– De forstår vel det! Det er jo en ekstremt spennende stund som jeg er lykkelig over å oppleve i Deres selskap, miss Nelly. Jeg tror at minnet om Dem i dette øyeblikket...

Hun hørte ikke etter, nervøs og oppbrakt som hun var. Landgangsbroen var lagt over, men før vi fikk lov til å forlate båten, kom det en mengde personer om bord: tollfunksjonærer, uniformerte menn og postmenn.

Miss Nelly stammet frem:

– Det skulle ikke forundre meg om man finner ut at Arsène Lupin rømte under overfarten.

– Kanskje foretrakk han døden fremfor skammen og styrtet seg heller i Atlanteren enn å bli arrestert.

– Å, De skal ikke gjøre narr, sa hun irritert.

Plutselig fór jeg sammen. Miss Nelly spurte hva som gikk av meg, og jeg svarte:

– Kan De se den lille mannen som står borte ved landgangsbroen?

– Ham med paraplyen og den olivengrønne frakken?

– Det er Ganimard.

– Ganimard?

– Ja, den berømte politiinspektøren som har sverget på at han egenhendig vil arrestere Arsène Lupin. Nå forstår jeg bedre hvorfor vi ikke har hørt noe på denne siden av Atlanteren. Ganimard har tatt saken i egne hender, og han misliker andres innblanding i sine anliggender.

– Så blir Arsène Lupin sikkert pågrepet?

– Hvem vet? Så vidt jeg vet, har Ganimard aldri sett ham uten at han har vært både forkledt og ugjenkjennelig, med mindre han vet hvilket navn han har antatt...

– Å, utbrøt hun med litt grusom nysgjerrighet som bare en kvinne kan, – tenk om jeg bare kunne se ham bli arrestert!

– Ja, la oss holde oss litt tilbake. Arsène Lupin har nok fått øye på sin motstander og går i land blant de siste når øynene til den gamle er slitne.

Ilandstigningen begynte. Ganimard sto med en likegyldig mine lent til sin paraply og enset ikke i særlig grad folkemengden som hastet av gårde mellom gelendrene. Jeg la merke til at en av båtens offiserer sto bak ham og ga ham noen opplysninger av og til.

Marki de Raverdan, major Rawson og mange andre gikk forbi politiinspektøren, også italieneren signor Rivolta, og jeg så Rozaine nærme seg.

Stakkars Rozaine! Han så ut som om han ennå ikke riktig hadde overvunnet den medfarten han hadde fått.

– Det er kanskje han allikevel, sa miss Nelly. – Hva tror De?

– Jeg synes det kunne vært ustyrtelig spennende å ha et bilde av Ganimard og Rozaine sammen. Vær så god, her er apparatet, hvis De har lyst, selv har jeg så mye å bære på.

Jeg rakte henne apparatet, men det var for sent. Rozaine var allerede passert. Offiseren bak Ganimard hvisket ham et eller annet, men Ganimard trakk bare litt på skuldrene og lot Rozaine gå.

Men gode gud, hvem kan så være Arsène Lupin?

– Ja, sa hun høyt, – hvem er det?

Nå var det bare et tjuetalls mennesker igjen, og miss Nelly så forskende på hver og en, som om hun var redd for at den ettersøkte ikke skulle være blant dem. Jeg sa til henne:

– Nå kan vi ikke vente lenger.

Hun gikk fremover. Jeg fulgte henne. Men vi hadde ikke engang gått ti skritt før Ganimard stilte seg i veien for oss.

– Hva er det?, utbrøt jeg.

– Et øyeblikk, min herre, hvorfor slikt hastverk?

– Jeg ledsager denne damen.

– Et øyeblikk!, gjentok han, mer påtrengende.

Han stirret intenst på meg og sa mens han så meg i øynene:

– Arsène Lupin, ikke sant?

Jeg begynte å le.

– Nei, ganske enkelt Bernard d'Andrézy.

– Bernard d'Andrézy døde i Makedonia for tre år siden.

– Hvis Bernard d'Andrézy hadde vært død, ville jeg ikke vært i live mer, og det er ikke tilfellet. Her er papirene mine.

– De tilhørte ham, men jeg skal senere ha den fornøyelse å opplyse Dem om hvordan de er kommet i Deres besittelse.

– De er da helt forrykt. Arsène Lupin var på reisen under et navn med forbokstaven R.

– Ja, atter en av genistrekene Deres, et villspor De har penset alle inn på. De har en imponerende styrke, min venn, men denne gangen har lykken snudd. Vis deg som en god taper, Lupin.

Jeg sto et øyeblikk på sprang, men Ganimard sikret seg min person med et hardt grep i den høyre underarmen min. Smerten fikk meg til å skrike, for han slo meg akkurat på det såret som var omtalt i telegrammet.

Vel, det var ikke annet å gjøre enn å finne seg i skjebnen. Jeg vendte meg mot miss Nelly som var blek og skjelven.

Blikket hennes møtte mitt, hun slo øynene ned, så på min kodak, og i samme øyeblikk kunne jeg se at det gikk opp et lys for henne. Ja, det forholdt seg som hun tenkte: I den lille, hule tingesten som jeg for sikkerhets skyld hadde gitt henne før Ganimard arresterte meg, lå monsieur Rozaines tjue tusenfrancsedler og lady Jerlands perler og diamanter.

Å, jeg sverger høyt og hellig at det i dette skjebnesvangre øyeblikket, hvor jeg hadde falt i klørne på Ganimard og to av hjelperne hans, var meg inderlig likegyldig at jeg var arrestert, at folk så ondt på meg, alt var meg likegyldig unntatt dette ene: hva miss Nelly ville gjøre med det jeg hadde betrodd henne.

Jeg fryktet ikke dette håndgripelige og fellende beviset, men jeg var redd for at miss Nelly ville gi det til politiet.

Ville hun forråde meg, felle meg? Ville hun handle som en uforsonlig fiende eller som en dame som husker, med en forakt som mildnes av litt overbærenhet og litt ufrivillig sympati?

Hun gikk forbi meg. Jeg hilste dypt, uten ord. Sammen med flere passasjerer gikk hun over landgangsbroen, med min kodak i hånden.

Hun tør vel ikke gjøre det rett for folks øyne, tenkte jeg for meg selv, men om en time kommer hun nok til å overgi beviset til politiet.

Midt på broen gjorde hun imidlertid med vilje en keitet bevegelse og lot min kodak falle i vannet, ned mellom båt og bolverk.

Så gikk hun av gårde. Hennes vakre skikkelse forsvant i mengden, dukket frem igjen et sekund og ble borte. Det var slutt, for alltid slutt.

Jeg sto et øyeblikk som naglet til pletten, fylt av en rørt og samtidig vemodig følelse, og med et dypt sukk utbrøt jeg til stor forbauselse for Ganimard:

– Det er dog i grunnen trist å ikke være en ærlig mann!

Slik fortalte Arsène Lupin meg en vinterkveld historien om da han ble arrestert. En tilfeldig hendelse som jeg skal berette om en annen gang, hadde skapt et bånd – på sett og vis et vennskapsbånd – mellom oss. Ja, jeg tror Arsène Lupin anser meg som en venn. På denne måten forklarer jeg at han fra tid til annen kommer uanmeldt på besøk til meg og dukker opp i mitt stille arbeidsrom med hele sin ungdommelige munterhet, lyset fra sitt glødende liv og det gode humøret til en mann som skjebnen bare yter velvilje og smil.

Hvordan han ser ut? Tja, hva skal jeg si? Jeg har sett Arsène Lupin tjue ganger, og tjue ganger har han fremstått som en annen skikkelse... eller snarere den samme skikkelsen som tjue speil ville ha reflektert like mange forvrengte bilder av, hvert med sitt uttrykk, sin spesielle ansiktsform, sine egne gester, sitt vesen og sin karakter.

– Jeg vet knapt selv hvem jeg er, sa han en gang. – Jeg kjenner meg ikke engang igjen i speilet.

Det lyder som vås, men faktisk var han hver gang et annet menneske for dem som møtte ham og verken kjenner hans uuttømmelige ressurser, hans tålmodighet eller hans forkledningskunst, hans fenomenale evne til å forandre ansiktet og forholdet mellom ansiktstrekkene.

– Hvorfor, la han til, – skal jeg bare ha én bestemt fremtoning? Hvorfor skal jeg ikke unndra meg faren ved en personlighet som alltid er den samme? Handlingene mine taler for seg selv.

Og med et snev av stolthet sa han:

– Det er desto bedre hvis man aldri kan si med absolutt sikkerhet: Dét er Arsène Lupin! Hovedsaken er at man uten frykt for å ta feil kan si: Det var Arsène Lupin som gjorde det.

Med utgangspunkt i hans fortrolige beretninger vil jeg prøve å gjengi noen av hans handlinger og eventyr slik han i vennskapets ånd har fortalt dem til meg i løpet av noen vinterkvelder i mitt stille arbeidsrom.




Arsène Lupin i fengsel

Enhver vandringsmann som fortjener denne betegnelsen, og som kjenner Seinens bredder, har på vei fra Jumièges til Saint-Wandrille-ruinene ikke kunnet la være å legge merke til et eiendommelig lite føydalslott, Malaquis, som hever seg stolt på en klippe midt i elveløpet. Det er forbundet med veien ved hjelp av en buebro. Foten på slottets mørke tårn glir umerkelig over i klippegrunnen som må tenkes som en uhyre granittblokk skilt ut fra moderberget ved en eller annen dyster naturrevolusjon og kastet ut i elven. Nå ligger den ombølget av det rolige vannet som leker mellom sivene langs elvebredden, og linerlene sitter og sitrer på fuktigblanke steiner.

Malaquis' historie er like dyster som navnet, like uvennlig som silhuetten sin. Her har det ikke vært annet enn kamper, seire, overfall, rov og massakre. Under kveldspraten i Caux-egnen forteller bøndene fortsatt med et gys om alle de forbrytelsene det gamle slottet har vært vitne til. Det verserer de mest utrolige sagn, om alt mulig fra de underjordiske gangene i abbediet i Jumièges til herregården til Agnès Sorel, Karl VIIs skjønne venninne.

I dette gjemmestedet for helter og skurker bor nå baron Nathan Cahorn, baron Satan som han i sin tid ble kalt på børsen, hvor han tjente sin mektige formue i løpet av påfallende kort tid. For å klare brasene måtte de forarmede herrer av Malaquis selge ham forfedrenes gamle besittelse for et stykke brød, og der har baronen installert sine uforlignelige samlinger av møbler, malerier, fajanser og billedskjærerarbeider. Han lever der alene med tre gamle tjenere. Ingen har noen gang gått inn i slottet. Ingen har noensinne fått lov til å beundre de prektige gamle salene med malerier av Rubens og Watteau, en stol av Jean Goujon og andre herligheter som han med umåtelig bekostning har båret vekk fra store auksjoner foran nesen på svært rike samlere.

Men baron Satan lever i frykt. Det er ikke for sin person han frykter, men for de skattene han har samlet med utrettelig lidenskap og med en kunstsans som selv ikke de mest innbitte blant handelsmenn kan skryte av å ha villedet. Han elsker dem. Han elsker skattene sine som gnieren elsker pengene sine, med en tilbeders skinnsyke lidenskap.

Hver dag ved solnedgang blir de fire jernsmidde portene ved hver ende av broen og inngangen til slottsgården lukket og låst, og ved den minste berøring utløses alarmens elektriske ringeapparater. Fra siden som vender ut mot Seinen, er det ingenting å frykte: for der stiger klippen steilt opp av elven.

En fredag i september kom postbudet som vanlig til syne på brohodet, og som vanlig åpnet baronen selv den tunge døren på gløtt.

Han tok mannen svært omhyggelig i øyesyn, som om han ikke hadde kjent dette gode, frydefulle ansiktet med de listige bondeøynene i mange år. Mannen sa til ham og lo:

– Det er fremdeles meg, herr baron. Jeg er ingen annen som kanskje har tatt på seg min kittel og lue.

– Man kan aldri vite, hvisket Cahorn.

Postbudet leverte en bunke med aviser. Så la han til:

– Og så har jeg noe annet til herr baronen i dag.

– Noe annet?

– Et brev... og i tillegg rekommandert.

Ensom og venneløs som baronen var, fikk han ellers aldri brev og betraktet derfor straks dette enestående tilfellet som et dårlig varsel som det var grunn til å bekymre seg over. Hvem kunne denne mystiske brevskriveren være som kom hit og forstyrret hans fred?

– Det skal kvitteres, herr baron.

Cahorn kvitterte med et knurr, tok brevet og ventet til postbudet hadde forsvunnet i veisvingen. Etter noen skritt frem og tilbake lente han seg mot broens rekkverk og rev opp konvolutten. Den inneholdt et ruteark med adressen: Santé-fengselet, Paris. Underskrevet: Arsène Lupin. Rystet leste han:


Herr baron!

I gallerigangen mellom de to salene i slottet Deres henger det et utmerket maleri av Philippe de Champaigne som tiltaler meg ganske overordentlig. Maleriene av Rubens synes jeg også godt om og det minste Watteau-maleriet. I salen til høyre har jeg særlig oppholdt meg ved Ludvig XIIIs kredensbord, Beauvais-gobelengene, det lille empire-bordet av Jacob og renessansekisten, i salen til venstre alle juvelene og miniatyrene i glasskapet.

Denne gangen skal jeg nøye meg med de nevnte tingene som jeg formodentlig lett vil kunne selge. Jeg anmoder Dem da om å få dem pakket inn forsvarlig og sende dem påført mitt navn til Batignolles-stasjonen (porto betalt) i løpet av åtte dager. I motsatt fall må jeg selv påta meg å flytte dem natten mellom onsdag 27. og torsdag 28. september, og i så tilfelle vil jeg i rettferdighetens navn naturligvis ikke begrense meg til tingene nevnt ovenfor.

Jeg ber Dem unnskylde denne lille uleiligheten som jeg forårsaker Dem.

Med respektfull hilsen,

Arsène Lupin.

PS. Det store Watteau-maleriet skal De ikke sende. Jeg skal nemlig betro Dem at det ikke er annet enn en kopi, skjønt De betalte tretti tusen franc for det. Originalen ble brent under direktoriet på initiativ fra Barras, jf. Garats utrykte memoarer.

Jeg bryr meg heller ikke om Ludvig XVs ordenskjede fordi det forekommer meg tvilsomt at det er ekte.



Dette brevet brakte baron Cahorn helt fra konseptene. Underskrevet av enhver annen ville det ha vært foruroligende nok, men av Arsène Lupin!

Som stadig avisleser og som en mann som særlig fulgte med på alt som skjedde rundt om i verden av tyverier og den slags forbrytelser, var han ingenlunde uvitende om alle bragdene til denne infernalske innbruddstyven. Vel visste han at Arsène Lupin var blitt arrestert av Ganimard i Amerika og nå satt vel forvart bak lås og slå mens etterforskningen pågikk – den var forresten besværlig nok –, men han visste også at man kunne vente seg alt mulig fra den kanten. For øvrig var jo bare brevskriverens nøyaktige kjennskap til plasseringen av maleriene og møblene hans et uhyggelig indisium. Hvem hadde gitt ham disse opplysningene om ting som ingen hadde sett?

Baronen løftet blikket, så nøye på den truende silhuetten av Malaquis, som lå der på en steil sokkel med dypt vann på alle sider, og trakk på skuldrene. Det kunne jo ikke være noen virkelig fare. Ingen i verden kunne trenge inn i samlingenes ukrenkelige helligdom.

Ingen, altså, med unntak av Arsène Lupin? Finnes det dører, vindebroer og murer for ham? Til hvilken nytte er de fiffigst uttenkte hindringene og de mest gjennomførte sikkerhetsforanstaltningene når den mannen hadde satt seg et mål som han ville nå?

Samme kveld skrev baronen til statsadvokaten i Rouen, la ved trusselbrevet og forlangte hjelp og beskyttelse. Svaret kom omgående og gikk kort fortalt ut på at da nevnte Arsène Lupin for tiden satt i Santé-fengselet under streng bevoktning, var det umulig for ham å være avsender av det fremsendte brevet, som derfor måtte antas å være en svindel. Alt talte for at denne antagelsen var riktig, logikken, sunn fornuft og selve kjensgjerningene. I tillegg hadde en tilkalt ekspert på grunnlag av en skriftundersøkelse avgitt det skjønn at skriften til tross for visse likhetspunkter ikke tilhørte den pågrepne.

«Til tross for visse likhetspunkter» var egentlig de fem eneste ordene som interesserte baronen, for i disse ordene så baronen uttalt en usikkerhet med hensyn til det sentrale i saken, som i hans øyne ville ha gjort rettens inngripen ganske selvfølgelig.

Han leste brevet atter og atter. «I motsatt fall må jeg selv påta meg å flytte dem natten mellom onsdag 27. og torsdag 28. september.» Mer presist kunne det ikke sies.

Mistroisk og innesluttet som baron Cahorn var, torde han ikke si noe til tjenerne sine som han uansett ikke stolte ubetinget på. Men da han for første gang på mange år simpelthen trengte å snakke med et menneske, til å søke råd, og da den stedlige retten på en måte slo hånden av ham, og han ikke var sikker på å kunne klare seg alene, tenkte han en tid på å dra til Paris for å søke assistanse hos en eller annen gammel politimann.

Det gikk to dager, og den tredje dagen leste han til sin gledelige overraskelse følgende notis i avisen Réveil de Caudebec:


I snart tre uker har vi hatt den glede å se politiveteranen Ganimard fra kriminalpolitiet iblant oss. Inspektør Ganimard, som ved å pågripe Arsène Lupin, sin siste bragd, har ervervet seg europeisk berømmelse, tilbringer sin velfortjente ferie med å fange sandkryper og abbor.



Ganimard! Det var jo akkurat den riktige hjelpen som Cahorn lette etter! Hvem kunne være bedre egnet til å forpurre Lupins planer enn den listige og tålmodige Ganimard?

Baronen var ikke sen om å komme av sted til Caudebec, en liten by omtrent seks kilometer fra Malaquis. Han gikk strekningen med muntre skritt, opprømt av forhåpninger om å bli reddet.

Etter flere forgjeves forsøk på å finne politiinspektørens adresse, gikk han til redaksjonskontoret til Réveil de Caudebec som lå midt på kaien. Han fant notisforfatteren som nærmet seg vinduet og sa:

– Ganimard, ham kan De ikke unngå å treffe ved hans kjære fiskestang. Der ved dokken stiftet jeg bekjentskap med ham, og der har jeg tilfeldigvis lest navnet hans inngravert på fiskestangen. Se, den lille, gamle mannen som man ser der borte under trærne ved promenaden.

– Med redingotfrakk og stråhatt?

– Akkurat. En ganske selsom, fåmælt og nesten brysk type.

Fem minutter senere var baronen nede hos Ganimard og presenterte seg. Etter et par uheldige forsøk på å komme i snakk med ham om alminnelige ting, valgte han å gå rett på sak.

Den andre lyttet, stille, uten å miste øyekontakt med den fisken han ville fange. Så snudde han hodet mot ham, gransket ham fra øverst til nederst med overbærende medlidenhet og sa:

– Monsieur, det er da ennå ikke blitt skikk og bruk å varsle de menneskene man har tenkt å plyndre. Det ligner i hvert fall ikke Arsène Lupin å begå den slags tabber.

– Ja, men...

– Nei, det finnes slett ikke noe men. De kan da forstå, herr baron, at hvis det fantes den minste lille sannsynlighet for at det er Arsène Lupin som har vært i spill, så ville jeg med begjær ha grepet muligheten til å ta meg en ny dyst med ham. Men dessverre sitter han nok godt der han sitter.

– Ja, men hvis han nå rømmer?

– Man rømmer ikke fra Santé-fengselet.

– Men han...

– Han like lite som noen andre.

– Likevel...

– Desto bedre om han skulle unnslippe, så kan jeg fange ham igjen. I mellomtiden: Sov godt, og slutt å skremme abboren.

Samtalen var over. Baronen gikk hjem, til dels beroliget av Ganimards overlegne avvisning av hele saken. Hjemme på Malaquis så han for sikkerhets skyld etter alt låsverk, utspionerte tjenerne, og da det hadde gått to uforstyrrede døgn med den slags beskjeftigelser, var han nær ved å tro at hans frykt berodde på en illusjon. Ganimard hadde naturligvis rett i at man ikke på denne måten sendte et varsel til folk man ville gjøre tyveribesøk hos.

Datoen rykket nærmere. Det skjedde ikke noe spesielt tirsdag morgen, dagen før den 27. Men ved tre-tiden ringte det en liten gutt på døren. Han hadde med seg et telegram:


Ingen pakke på stasjonen. Forbered alt til i morgen kveld.

Arsène.



Igjen fikk baronen panikk. Nå var han så langt at han faktisk vurderte om han ikke heller skulle gi etter for Lupins krav.

Baronen skyndte seg til Caudebec. Ganimard satt på en klappstol og fisket som sist. Uten et ord rakte baronen ham telegrammet.

– Ja, og så?, utbrøt inspektøren.

– Og så? Det er jo i morgen!

– Hva da?

– Innbruddet! Samlingene mine plyndres!

Ganimard satte fra seg fiskestangen, snudde seg mot ham, la armene i kors og ropte i en utålmodig tone:

– Det, ja. Innbiller De Dem kanskje at jeg vil ha noe som helst med denne vanvittige historien å gjøre?

– Hvilken kompensasjon forlanger De for å tilbringe natten fra 27. til 28. september på Malaquis?

– Ingenting. La meg være i fred.

– Si hvor mye De skal ha. Jeg er rik, ekstremt rik.

Baronens ubeherskede tilbud gjorde et visst inntrykk på Ganimard, som fortsatte roligere:

– Jeg er her på ferie, og jeg har simpelthen ikke lov til å blande meg inn...

– Ingen får vite det. Jeg lover Dem diskresjon uansett hva som skjer.

– Men det skjer ikke noe.

– Bra. Skal vi se, vil De gjøre det for tre tusen franc?

Inspektøren tok seg en skrå, tygget litt på den og baronens tilbud og svarte så:

– La meg altså slå til. Men det sier jeg Dem åpent og ærlig på forhånd, at de pengene etter min mening er som kastet ut av vinduet.

– Det spiller ingen rolle.

– I så fall... Og forresten: Vet man, når det kommer til stykket, hva man kan forvente av denne forbannede Lupin? Han har selvfølgelig en hel bande i sin tjeneste... Kan vi stole på tjenestefolkene Deres?

– For å være ærlig...

– La oss så heller la være. Jeg sender telegram etter to av mine venner som vi nok vil ha med... Men nå må De visst helst forsvinne for at vi ikke skal bli sett sammen. I morgen kveld sees vi igjen rundt klokken ni.

Dagen etter, som var den dagen Arsène Lupin hadde bestemt, tok baron Cahorn ned samlingen sin fra veggen, pusset våpnene sine og spaserte rundt på Malaquis. Ikke noe sted bemerket han noe som helst mistenkelig.

Klokken halv ni om kvelden sendte han tjenestefolkene sine bort. De bodde i en fløy mot veien, litt tilbaketrukket og i den andre enden av slottet. Da han var alene, åpnet han forsiktig de fire portene. Like etter hørte han skritt komme nærmere.

Ganimard presenterte de to medhjelperne som var et par solide menn med tyrehalser og jernnever, og deretter forhørte han seg hos baronen. Etter å ha fått oversikt over lokalitetene på slottet gikk han i gang med å lukke og barrikadere alle adganger til de to utsatte salene. Han undersøkte veggene, løftet på veggteppene og plasserte til slutt de to mennene i gallerigangen.

– Ingen narrestreker nå, ikke sant? Det er jo ikke meningen at dere skal sitte og sove her. Ved den minste mistenkelige lyd åpner dere vinduet til slottsgården og kaller på meg. Av og til må dere også kaste et blikk ut over elven. En klippe på ti meters høyde skremmer ikke djevler av hans kaliber.

Deretter gikk han og låste døren fra utsiden.

– Og så skal vi på vår post, sa han til baronen.

Som standplass for natten hadde han valgt et lite rom som lå i ringmuren mellom de to hovedportene, og som i fordums tid hadde vært vokterens oppholdssted. Gjennom et kikkhull kunne man se over broen, gjennom et annet over slottsgården. I en krok av vekterhuset fantes det i gulvet et hull formet som en brønnåpning.

– De sa jo, herr baron, at denne brønnen i sin tid var den eneste adgangen til den underjordiske gangen, og at den i manns minne har vært tettet igjen?

– Ja.

– Vel, hvis det så ikke allikevel finnes andre adganger, som bare Arsène Lupin kjenner, noe som jo forresten ikke er rimelig, så kan vi formodentlig være rolige.

Inspektøren stilte nå tre stoler sammen i en rekke, la seg makelig til rette, tente en medbrakt reisepipe og sukket:

– Ja, herr baron, det sier jeg Dem, at hadde jeg ikke følt meg fristet av utsikten til å kunne bygge på en etasje på det lille huset hvor jeg gleder meg til å tilbringe min alderdom, så hadde jeg aldri gått med på et slikt stykke arbeid. Når jeg en gang forteller min venn Lupin denne historien, kommer han til å revne av latter.

Baronen syntes ikke det var noe å le av. Med alle hørenerver spent satt han og lyttet med voksende uro. Av og til gikk han bort og lente seg ut over åpningen i gulvet mens han stirret engstelig ned i det gapende, bekmørke dypet.

Klokken slo elleve, tolv, ett.

Plutselig grep baronen Ganimard hardt i armen, og inspektøren var lys våken i samme nu.

– Hører De?

– Ja.

– Hva er det?

– Det var jeg som snorket.

– Nei, hør!

– Å, det er jo tutehornet på en automobil.

– Ja, men...

– Det er lite sannsynlig at Lupin vil benytte en automobil som rambukk for å rive ned slottet Deres. Ta Dem ganske rolig en lur, herr baron – som jeg også gjør, som De ser. God natt!

Det var ikke mer å høre den natten. Ganimard gjenopptok sin avbrutte søvn, og baronen hørte ikke annet enn hans dype, regelmessige snorking.

Da dagen begynte å gry, forlot de standplassen sin og gikk ut i den kjølige, friske og så høytidelig stille morgenstunden. Cahorn var tindrende fornøyd, Ganimard gikk stadig like rolig. De gikk opp på trappen. Ikke en lyd! Ingenting mistenkelig å se!

– Hva sa jeg, herr baron? Ja, jeg burde ikke ha tatt imot tilbudet Deres, jeg skammer meg nesten.

De åpnet døren til gallerigangen. Der satt de to hjelperne nokså nydelig og snorksov.

– Nå har jeg, Gud hjelpe meg, aldri sett så galt!, brølte inspektøren.

Samtidig utstøtte baronen et skrik:

– Maleriene! Kredensbordet!

Og mens han fektet vilt med armene og gråten sto ham i halsen, stirret han fortapt på de nakne veggene hvor spikerne nå satt, og hvor snorene hang til ingen nytte. Watteau var vekk, Rubens stjålet, gobelengene hektet av, glasskapene tømt for smykker.

– Og mine Ludvig XVI-staker! Keiserens stake! Og min jomfru fra 1100-tallet!

Skremt og fortvilt løp han rundt i salene mens han regnet sammen kjøpspriser og tap iblandet usammenhengende ord og ufullstendige fraser. Han stampet med føttene og hadde krampetrekninger, var fra seg av sinne og smerte. Man kunne tro han var en ruinert mann som nå er henvist til å jage seg en kule gjennom hodet.

En uendelig svak trøst var det dog for ham å se Ganimards målløse forbauselse. I motsetning til baronen var inspektøren aldeles ute av stand til å røre på seg. Han var som forsteinet. Rent ubevisst gikk han rundt og undersøkte dører og vinduer. Ikke noe spor av vold! Ingen revner i taket, ikke noe hull i gulvet. Alt er i sin skjønneste orden! Det hele måtte ha gått for seg etter en overordentlig grundig gjennomtenkt plan.

– Arsène Lupin, mumlet han aldeles tilintetgjort.

I et sprang styrtet han over de to hjelperne sine og bearbeidet dem i vilt raseri med armer og ben, mens han trakterte dem med språkets verste uttrykk, bare for å få luft. Men de våknet ikke!

– Fanden, sa han, – skulle de kanskje...?

Han bøyde seg over mennene og observerte dem nøye. De sov, men søvnen deres var ikke naturlig. Han sa til baronen:

– De må ha fått i seg noe søvndyssende.

– Av hvem?

– Av ham, for pokker, eller av banden hans, som han gir ordrer til. Jeg værer fingrene hans i det som har foregått her.

– I så fall er jeg fortapt, og det er ikke noe mer å gjøre.

– Nei, ingenting.

– Men det er avskyelig, det er uhyrlig!

– De må selvfølgelig anmelde det.

– Til hvilken nytte?

– Det ville da være et forsøk verdt. Retten har dog midler.

– Nei, retten... Se med Dem selv! Akkurat nå, hvor det dog ville være grunn for Dem til å lete etter et eller annet indisium, sitter De som naglet fast og foretar Dem ingen verdens ting.

– Lete etter spor når det er Arsène Lupin! Men, min kjære monsieur, Arsène Lupin etterlater seg aldri noe. Arsène Lupin lar aldri noe bero på tilfeldigheter. Jeg fristes nesten til å tro at det var med vilje at han lot seg arrestere av meg over i Amerika.

– Med andre ord kan jeg betrakte maleriene mine og det hele som tapt. Han har også tatt perlene i samlingen. Jeg ville gitt en formue for å få dem tilbake. Om jeg bare kunne fått ham til å fortelle meg hva han vil ha for dem!

Ganimard så skarpt på ham.

– Den ideen er det mening i. De trekker den ikke tilbake?

– Nei, nei, nei. Hvorfor skulle jeg det?

– Jeg har en idé.

– Hva er det for en idé?

– Vi kan jo snakke om hva vi gjør hvis politiet ikke kommer til noe resultat... Men hvis De vil ha noe ut av det, må saken bli mellom oss.

Og med sammenbitte tenner mumlet han:

– Jeg for min del har jo ikke noe å skryte av.

De to hjelperne begynte nå så smått å vende tilbake til bevissthet med det forvirrede uttrykket til personer som nettopp har våknet fra en hypnotisk søvn. De sperret opp øynene og prøvde å forstå. Da Ganimard spurte dem ut, husket de ingenting.

– Dere må ha sett noen?, utbrøt Ganimard, irritert over at de stadig svarte at de slett ikke kunne huske noe som helst.

– Nei.

– Tenk dere om.

– Nei, nei.

– Og dere har ikke drukket noe?

– Jo, jeg drakk litt vann, svarte den ene etter å ha tenkt seg om.

– Av denne karaffelen?

– Ja.

– Jeg har også drukket av den, svarte den andre.

Ganimard luktet på vannet og smakte på det. Det smakte ikke spesielt og luktet ikke noe.

– Vel, ingenting av dette fører til noe. Vi kan heller ikke vente å løse Arsène Lupins gåter på fem minutter. Men jeg skal pinadø få has på ham igjen. Spillet er hans nå, men min tid kommer nok.

Samme dag anmeldte baron Cahorn det grove ranet til politiet og anga som mistenkt Arsène Lupin, innsatt i Santé-fengselet!

Dette skrittet fikk baronen all mulig grunn til å angre på, da hans kjære Malaquis som konsekvens ble oversvømt av politibetjenter, statsadvokat, forhørsdommer, journalister og alle slags nysgjerrige individer som sniker seg inn overalt hvor de ikke skal være.

Saken beskjeftiget allerede offentligheten og utviklet seg under helt spesielle omstendigheter siden navnet Arsène Lupin fikk folks fantasi til å koke så intenst at avisspaltene vrimlet over av de utroligste historier som folk naturligvis trodde inderlig på.

Selve brevet fra Arsène Lupin sto således gjengitt i Écho de France (og det er aldri blitt oppklart hvor redaksjonen hadde fått teksten fra). Dette brevet hvor baronen på så uforskammet vis ble advart mot hva som truet, vakte umåtelig oppsikt. Man forklarte det på de mest uvettige måter. Man frisket opp sagnene om den underjordiske gangen som statsadvokaten bestemt antok at gåtens løsning måtte hentes fra.

Slottet ble rotet gjennom fra øverst til nederst. Så å si hver eneste stein ble utforsket, alt treverk, hver eneste skorstein, speilrammene, takbjelkene. Forsynt med fakler trengte man ned i de store kjellerne hvor herrene av Malaquis i fordums tid hadde dynget sammen ammunisjon og forråd. Ja, til og med slottets granittfundament ble undersøkt. Alt til ingen nytte. Det var ikke det minste spor av en underjordisk gang.

– Nei, det kan godt være, men møbler og malerier og den slags ting kan jo ikke forsvinne som et spøkelse, innvendte man. – De må da transporteres bort gjennom dører og vinduer, og de som besørger denne transporten, må da også ha dører eller vinduer å komme inn og ut av. Hvem er disse personene? Hvordan har de pågjeldende kommet inn på slottet? Hvordan har de kommet ut?

Overbevist om sin egen avmakt rekvirerte statsadvokaten i Rouen assistanse fra Paris. Sjefen for kriminalpolitiet, monsieur Dudouis, sendte sine aller skarpeste i ilden og tilbrakte til og med i egen høye person to døgn på Malaquis uten dog å utrette noe av betydning.

Etter sin tilbakekomst kalte han inn Ganimard, for han hadde ofte lært å sette pris på Ganimards tjenester.

Ganimard hørte i taushet på sin sjefs beretning, nikket så og sa:

– Jeg tror at De er inne på et helt forkjært spor. Løsningen finnes ikke på slottet, men den må søkes annet steds.

– Hvor?

– Hos Arsène Lupin.

– Hos Arsène Lupin! Hvis vi går ut fra det, så vedgår vi jo at han har hatt en finger med i spillet.

– Det må jeg tilstå. Og ikke nok med det, jeg er aldeles overbevist om at han har det.

– Men Ganimard, det er jo helt absurd. Arsène Lupin sitter i fengsel.

– Arsène Lupin sitter ganske visst i fengsel, og de passer på ham så godt de kan, det innrømmer jeg alt sammen. Men selv om han hadde vært lenket på hender og føtter og hatt knebel i munnen, ville det ikke forandret min mening om saken.

– Og hvorfor er De overbevist om det?

– Fordi bare Arsène Lupin vet å kunne klekke ut et sånt kupp og gjennomføre det på en slik måte... som det har lyktes ham.

– Tomme fraser, Ganimard!

– Som er sanne. Derfor er det til ingen nytte å lete etter lønnganger, bevegelig stein og annet tull av samme slag. Arsène Lupin bærer seg ikke ad med den slags urgamle og oppbrukte leker. Han er ikke født i går – snarere i morgen.

– Ja, men hva gjør vi da?

– Gi meg myndighet til å tilbringe en time hos ham i arresten.

– I cellen hans?

– Ja. På turen tilbake fra Amerika snakket vi en hel del med hverandre, og jeg kan visstnok driste meg til å si at han ikke fikk så lite til overs for den mannen som hadde forstått å fange ham. Hvis han uten å blottlegge seg kan gi meg opplysninger om saken, vil han neppe nøle med å spare meg for en unyttig reise.

Klokken var litt over tolv da Ganimard ble låst inn i cellen til Arsène Lupin. Lupin, som lå og hvilte seg på briksen, spratt opp med et fornøyd utrop.

– Å, det var virkelig en overraskelse. Den kjære Ganimard, her!

– I egen person.

– Jeg har hatt mange ønsker mens jeg har sittet her, men ingen inderligere enn å få besøk av deg.

– Altfor høflig.

– Nei, jeg nærer den aller dypeste aktelse for deg.

– Det er jeg stolt av.

– Jeg har alltid sagt at Ganimard er vår fremste etterforsker. Han kommer omtrent, for du hører at jeg sier min mening rett ut, han kommer omtrent på høyde med Sherlock Holmes. Det gjør meg virkelig vondt at jeg bare har denne usle krakken å tilby deg. Og ikke så mye som en forfriskning! Ikke et glass øl! Ha meg unnskyldt, men jeg er bare på gjennomreise.

Ganimard smilte og satte seg, og fangen, henrykt over å ha fått anledning til å snakke, fortsatte:

– Himmel, så glad jeg er for å kunne feste blikket på en ærlig mann. Jeg har fått nok av alle disse spionfjesene som endevender lommene mine og dette tarvelige værelset ti ganger om dagen for å forvisse seg om at jeg ikke pønsker på å bryte ut. Herregud, myndighetene må sannelig sette pris på meg.

– Selvfølgelig.

– Og jeg som ville vært lykkelig over å få lov til å leve stille og ubemerket i en avkrok av verden!

– For andre folks penger.

– Ikke sant? Det er da det greieste. Men jeg oppholder deg med snakk, og du har det kanskje travelt? Til saken, Ganimard! Hvorfor har jeg æren av ditt besøk?

– Innbruddet hos Cahorn, erklærte Ganimard rett på sak.

– Stopp! Et øyeblikk... Saken er at jeg har så mange ting fore, så la meg først finne mappen om Cahorn-saken i hjernen min... Jo, nå er jeg med: Cahorn på Malaquis ved nedre del av Seinen, to Rubens, en Watteau og noen mindre gjenstander.

– Mindre!

– Å, alt det er av mindre betydning. Det finnes mer innbringende forretninger. Men siden saken interesserer deg... Snakk, Ganimard.

– Behøver jeg å forklare deg hvor langt vi er kommet med undersøkelsen?

– Trengs ikke. Jeg har lest dagens aviser. Det virker forresten for meg som om det går litt langsomt fremover.

– Ja, det er nettopp av den grunn at jeg tillater meg å legge beslag på din velvilje.

– Til din disposisjon.

– Først og fremst: Er det du som har satt saken i scene?

– Ja, fra A til Å.

– Varselbrevet og telegrammet?

– Kom fra meg. La meg se, jeg må jo ha kvitteringen liggende et eller annet sted.

Lupin åpnet skuffen i det hvitskurte trebordet som i forening med brisk og krakk utgjorde alt møblementet i cellen. Han tok et par blanketter og rakte dem til Ganimard.

– Å, det er det verste jeg har hørt, utbrøt inspektøren forbløffet, – men jeg trodde du ble skarpt bevoktet, og nå leser du aviser og mottar kvitteringer for forsendelsene dine.

– Pøh! Disse folkene er så dumme! De spretter opp klærne mine, undersøker støvelsålene mine og hamrer rundt omkring på veggene her inne, men ingen av dem faller det inn at Arsène Lupin kan være så tåpelig at han bare ganske simpelt forvarer hemmelighetene sine i en åpen skuff. Det er det jeg har gått ut fra.

Ganimard moret seg og utbrøt:

– Du er veldig morsom, må jeg tilstå, men la meg nå få høre eventyret.

– Å, så travelt du har det! Det er virkelig en betenkelig sak for meg å innvie deg i hemmelighetene mine.

– Har jeg kanskje forregnet meg da jeg har gått ut fra at du ville vise deg imøtekommende?

– På ingen måte, Ganimard, og siden du insisterer...

Arsène Lupin gikk et par ganger frem og tilbake på rommet sitt før han stoppet:

– Hva mener du om brevet mitt til baronen?, spurte han så med ett og stilte seg foran Ganimard.

– Jeg mener at du ville ha litt underholdning og samtidig har hatt til hensikt å forbløffe offentligheten.

– Jeg, forbløffe! Jeg forsikrer deg, Ganimard, at jeg tiltrodde deg et skarpere blikk. Synes du jeg noensinne ødsler bort tiden min med guttestreker, jeg, Arsène Lupin! Tror du det overhodet ville ha vært mulig for meg å få fatt i baronens samlinger uten å skrive dette brevet til ham? Forstår du da ikke, du og alle de andre, at brevet var utgangspunktet, fjæren som satte hele verket i gang? Skal vi se! La oss begynne helt forfra og i fellesskap gjøre alle forberedelsene til innbruddet på Malaquis.

– Jeg er lutter øre.

– Vi tenker oss altså et slott som tilhører baron Cahorn, forsvarlig lukket, låst og stengt. Skal jeg nå, da slottet er så vanskelig tilgjengelig, gi opp spillet og nøye meg med å slikke meg om munnen etter de skattene som har gitt meg blod på tann?

– Nei, selvfølgelig ikke.

– Skal jeg forsøke et stormangrep anført av en flokk eventyrere?

– Barnslig.

– Skal jeg prøve å snike meg inn?

– Umulig.

– Så finnes det, så vidt jeg kan se, ingen annen utvei enn å la eieren selv invitere meg til slottet.

– Det middelet er i hvert fall veldig originalt.

– Og veldig lett! Vi tenker oss at eieren en vakker dag får et brev med et varsel om det pusset som denne Arsène Lupin pønsker på å spille ham. Hva vil han gjøre i det tilfellet?

– Han vil melde saken til påtalemyndigheten.

– Som vil slå det hele ned fordi Arsène Lupin jo for tiden er bak lås og slå. Helt fra sans og samling vil den stakkars mannen så sørge for å sikre seg hjelp av en eller annen.

– Ja, utvilsomt.

– Og hvis han nettopp på samme tid leser i lokalavisen at den kjente inspektøren er i nærheten...

– Så vil han naturligvis henvende seg til nettopp denne politimannen.

– Ja, nettopp. Men nå sett fra den andre siden: Med den beregningen at det vil gå akkurat slik, har Lupin, det tenker vi oss altså, bedt en av sine mest fingernemme venner om å slå seg ned i Caudebec, sette seg i forbindelse med redaktøren av Le Réveil, en avis baronen naturligvis abonnerer på, og fortelle redaktøren at han er den og den kjente politimannen. Hva vil så skje?

– Redaktøren vil sannsynligvis skrive i Le Réveil at den og den kjente politimannen har slått seg ned i Caudebec.

– Selvfølgelig, og nå kan det tenkes to muligheter: Fisken, jeg mener Cahorn, biter ikke på, og saken strander, eller, og det er det rimeligste, han kommer sprellende, og i så fall opplever vi altså det eiendommelige særsyn at selveste herr baronen ber en av mine venner om hjelp imot meg.

– Mer og mer originalt.

– Selvfølgelig vil denne pseudo-politimannen først ikke ha noe som helst med saken å gjøre. Så kommer telegrammet! Fra seg av skrekk stiller baronen seg igjen hos min venn og byr ham så og så mye for hans assistanse. Min venn slår omsider til, tar med seg et par medhjelpere fra vår bande, som i løpet av natten, mens min venn holder godt øye med baronen, som jo skal beskyttes, heiser en rekke gjenstander ut av vinduet ned i en leid sjalupp som ligger parat av samme grunn. Det er like enkelt som Lupin.

– Briljant funnet på, innrømmet Ganimard, – frekt og genialt ned til de minste enkeltheter. Jeg vet bare ikke hva det skulle være for en politimann som kan glede seg så mye over et slikt ry at bare navnet hans virker beroligende på baronen.

– Det er kun én, men også bare den samme.

– Hvem?

– Den berømte inspektøren, Arsène Lupins personlige motstander, inspektør Ganimard.

– Meg!

– Ja, deg, Ganimard, og derfor blir det så delikat: Hvis du nå skulle dra dit og snakke med baronen om sakene, ville du ikke kunnet unngå å komme til det resultatet at du i grunnen burde arrestere deg selv, som du arresterte meg i Amerika. Ja, hevnen er søt og morsom: Jeg lar Ganimard arrestere Ganimard!

Arsène Lupin lo hjertelig mens inspektøren var temmelig fornærmet og bet seg i leppen. Han syntes ikke spøken fortjente så mye latter.

Ergrelsen hans fikk imidlertid tid til å legge seg idet det kom en fengselsbetjent med mat til fangen. Lupin hadde som en særlig gunst fått tillatelse til å få forpleiningen fra en restaurant i nærheten. Betjenten stilte brettet på bordet og gikk. Lupin satte seg, tok et par munnfuller brød og fortsatte:

– Nå skal du ikke bli urolig, Ganimard, for du får ikke noe å reise til Malaquis etter. Jeg kan betro deg noe som vil overraske deg: Den saken er snart ute av verden.

– Hva?

– Som jeg sier. Saken er nær ved å bli avsluttet.

– Hør her, jeg kommer rett fra sjefen for kriminalpolitiet.

– Nå, og så tror du kanskje at monsieur Dudouis vet mer om mine affærer enn jeg selv. Jeg kan fortelle deg at Ganimard, unnskyld: pseudo-Ganimard, har opprettholdt et svært godt forhold til baronen. Sistnevnte har, og det er hovedgrunnen til at han ikke har tilstått noe, betrodd ham den delikate oppgaven å forhandle med meg om mine vilkår for tilbakeleveringen av tyvgodset. Sannsynligvis er saken allerede avgjort, da jeg har stilt meg imøtekommende, og baronen altså igjen kommer i besittelse av de kjære skattene sine. Etter avtale vil han samtidig ha trukket anmeldelsen sin tilbake, og følgelig foreligger det ikke lenger noe tyveri. Statsadvokaten har med andre ord ikke noe mer med den saken å gjøre.

– Men hvor vet du alt det fra?, spurte Ganimard aldeles imponert.

– Jeg har nettopp fått det ventede telegrammet.

– Du har nettopp fått et telegram?

– Ja, akkurat i dette øyeblikk, kjære venn. Jeg ville av høflighet ikke lese det i ditt nærvær, men hvis du ikke har noe imot det...

– Nå holder du meg for narr, Lupin.

– Vær så god, kjære venn, hvis du selv vil slå hull på dette egget, vil du overbevise deg om at jeg ikke spøker med deg.

Ganimard fulgte mekanisk oppfordringen og slo av det øverste stykket av egget med en kniv. Med tydelig uttalt forbauselse så han at egget var tømt for sitt sedvanlige innhold og i stedet for gjemte et blått ark som Lupin ba ham glatte ut og lese. Det var et telegram med avsenderstasjonen revet av. Han leste:


Enighet sluttet. Hundre tusen mottatt. Alt vel.



– Hundre tusen?, gjentok Ganimard.

– Ja, hundre tusen franc! Det er jo ikke mye, men i disse dårlige tider tar man med alt man kan få... Og jeg har så store utgifter. Hvis du bare hadde visst noe om budsjettet mitt... budsjettet til en storby!

Ganimard reiste seg. Misstemningen hans hadde forsvunnet. I løpet av noen sekunder gikk han gjennom hele historien i tankene for å se om han kunne finne et svakt punkt. Så sa han i en tone som åpent ga en fagmanns beundring til kjenne:

– Gudskjelov finnes det ikke dusinvis av ditt slag, for da kunne vi alle sluttet å arbeide.

Arsène Lupin satte opp en beskjeden mine og svarte:

– Vel! Jeg måtte ha det litt gøy, noe å bruke tiden på... og dette kuppet kunne bare lykkes hvis jeg nettopp satt i fengsel.

– Hva!, utbrøt Ganimard. – Rettssaken din, forsvaret ditt, etterforskningen, er ikke det noe å avlede oppmerksomheten med?

– Nei, for jeg har bestemt meg for å ikke være til stede under prosessen.

– Aha!

Arsène Lupin gjentok sindig:

– Jeg kommer ikke til å være til stede under rettssaken.

– Virkelig!

– Å, kjære deg, du hadde vel ikke trodd at jeg ville bli sittende her til jeg begynner å råtne? Nei, Arsène Lupin blir selvfølgelig ikke ett minutt lenger i fengsel enn han selv bestemmer.

– Hadde det ikke vært nokså fornuftig å ikke havne i fengsel i det hele tatt?, bemerket inspektøren spydig.

– Å, monsieuren liker å gjøre narr av meg fordi monsieuren hadde den ære å sørge for at jeg ble arrestert. Du bør dog ha in mente, min gode venn, at verken du eller noen andre noensinne hadde kunnet lagt hånd på meg hvis ikke en langt sterkere interesse hadde påkalt min oppmerksomhet i det avgjørende øyeblikk.

– Det du sier der, er nytt for meg.

– Ved den anledningen, Ganimard, var det en kvinne til stede som jeg elsket. Hvis du vet hva det vil si å føle en elsket kvinnes blikk hvile på seg, så vil du kunne forstå at alt annet var meg usigelig likegyldig i det øyeblikket. Derfor sitter jeg her nå.

– Og du har sittet her temmelig lenge, har jeg inntrykk av.

– Ja, jeg ville først glemme. Ja, du må ta meg alvorlig. Eventyret var fortryllende, og minnet om det er fortsatt søtt. Forresten hadde jeg også begynt å bli nervøs. Livet leves i et så raskt tempo nå for tiden, og det er ikke det dummeste man kan gjøre å søke fred i ensomhet en gang imellom. I slike tilfeller kan man ikke ønske seg noe bedre sted enn dette: Her opplever man kuren i fullt omfang.

– Arsène Lupin, skjøt Ganimard inn, – du gjør narr av meg.

– Ganimard, forsikret Lupin, – i dag har vi fredag: Neste onsdag, klokken fire om ettermiddagen, vil jeg røyke en sigar hjemme hos deg i Rue Pergolèse.

– Arsène Lupin, du skal være velkommen.

De trykket hverandre i hånden som to gode venner som setter hverandre høyt, og den gamle politimannen gikk mot døren.

– Ganimard!

– Hva nå?, spurte han og snudde seg.

– Ganimard, du glemmer uret ditt.

– Uret mitt?

– Det har ved en feiltakelse falt ned i lommen min.

Han ga ham det unnskyldende tilbake.

– Du må unnskylde. En dårlig vane! Fordi de har tatt uret mitt fra meg her, er det jo ingen grunn for meg til å ta ditt, især ikke når jeg har et kronometer som går ganske fortreffelig og dekker alle behovene mine.

Han åpnet skuffen sin og tok frem et tiltalende, massivt gullur med kjede.

– Og hvilken lomme stammer det fra?, spurte Ganimard.

Arsène Lupin så på det inngraverte navnetrekket.

– J. B., hvem pokker kan det være? Å ja, nå husker jeg det: Jules Bouvier, forhørsdommeren min, en sjarmerende mann...




Arsène Lupin rømmer

Arsène Lupin hadde akkurat spist ferdig, tatt en fin sigar med gyllent magebelte opp av lommen og så tilfreds på den da døren til cellen hans ble åpnet. I en fei kastet han sigaren i skuffen og gikk bort fra bordet. Fengselsbetjenten kom inn, det var tid for lufting.

– Jeg har ventet deg, gode venn, sa han, som alltid ved godt humør.

Knapt var de ute av cellen før to andre menn tok rommet i øyesyn og undersøkte det overordentlig grundig. Det var politiinspektørene Dieuzy og Folenfant.

Man ville få det overstått. Det var ingen tvil: Lupin vedlikeholdt på en eller annen måte kontakt med omverdenen og kommuniserte med sine medsammensvorne. Dagen i forveien hadde nemlig følgende erklæring, som avisens kriminalreporter hadde fått tilsendt, stått i Grand Journal:


Monsieur!

I en artikkel offentliggjort for et par dager siden uttrykte De Dem på en måte om meg som savner ethvert grunnlag. Noen dager før rettssaken begynner, kommer jeg innom for å stille Dem til ansvar.

Med ærbødig hilsen,

Arsène Lupin.



Det var Lupins håndskrift. Med andre ord: Han skrev og sendte brev, og han mottok brev. Videre syntes det å være en avgjort sak at han virkelig forberedte den flukten som han bekjentgjorde på en så arrogant måte.

Situasjonen var i ferd med å bli uutholdelig. Etter avtale med forhørsdommeren dro politidirektør Dudouis selv til Santé for å snakke med fengselsdirektøren om hvilke forholdsregler som burde tas. Ved ankomst sendte han umiddelbart to av sine folk inn i fangens celle.

De undersøkte hver en flis i gulvet, skrudde sengen fra hverandre og gjorde i det hele tatt alt som man pleier å gjøre i slike tilfeller, men oppdaget naturligvis ingen verdens ting. De var nettopp ferdig med undersøkelsen da fengselsbetjenten i stor hast kom til og sa:

– Skuffen! Se etter i bordskuffen hans. Det virket på meg som om han lukket den raskt da jeg kom inn.

De så etter, og Dieuzy utbrøt:

– Herregud, denne gangen får vi endelig fatt på fyren.

Folenfant stoppet ham:

– Vent litt, kjære deg, la direktøren lage en inventarliste.

– Men denne luksussigaren...

– Legg Havana-sigaren til side, og be direktøren komme.

To minutter senere så Dudouis gjennom skuffen. Han fant først en rekke avisutklipp om Arsène Lupin fra avisen Argus de la Presse, i tillegg fant han en tobakkspung, en pipe, en del såkalt løkskallpapir, et overordentlig tynt, oversjøisk postpapir, og til slutt to bøker.

Han så på tittelbladene. Den ene var On Heroes, Hero-Worship, and the Heroic in History, Carlyles kjente verk i engelsk utgave på hollandsk papir og elegant innbundet, den andre Håndbok i livets kunst av Epiktet, en bedårende Elzevir-utgave av den romerske filosofens verk, i tysk oversettelse datert 1634 i Leiden. Ved å bla gjennom disse bøkene bemerket han at det fantes understrekinger i hopetall på hver eneste side og et mylder av randbemerkninger. Mon tro om det var avtalte tegn eller bare utslag av leserens interesse for verkene?

– Dette må vi undersøke nærmere, sa monsieur Dudouis.

Han tok fatt på tobakkspungen og pipen som imidlertid ikke bød på noe av interesse. Så grep han sigaren med det gylne magebeltet:

– Herlighet, utbrøt han, – vår mann lever godt. En Henry Clay!

Med en mekanisk bevegelse karakteristisk for røykere holdt han sigaren ved øret og klemte på den. Det glapp et skrik ut av ham. Sigaren hadde gitt etter for trykket fra fingrene hans. Ved nærmere ettersyn så han noe hvitt bak dekkbladene. Ved hjelp av en nål trakk han forsiktig ut et sammenrullet stykke veldig tynt papir, knapt større enn en tannpirker. Det var en lapp. Han rullet den ut og leste følgende ord skrevet med sirlig damehåndskrift:


Kurven vår har tatt den andres plass. Åtte av ti er klare. Setter man foten på den, hever platen seg fra topp til bunn. Fra tolv til seksten hver dag. HK venter. Men hvor? Svar straks. Vær trygg, venninnen Deres våker over Dem.



Monsieur Dudouis tenkte seg om et øyeblikk.

– Å, det er tydelig nok. Kurven... åtte rom... tolv til seksten. Med det menes sikkert fra klokken tolv til fire.

– Men denne HK-en som venter?

– HK kan etter omstendighetene å dømme neppe bety annet enn automobil. HK, hestekrefter, er jo et sportslig uttrykk for motorens drivkraft, er det ikke? En tjuefire HK er en automobil med tjuefire hestekrefter.

Han reiste seg og spurte:

– Holdt fangen på å spise?

– Ja.

– Da han jo åpenbart ikke har fått lest denne beskjeden – jeg mener det fremgår av sigarens utseende – er det nærliggende å anta at han har fått den først nå.

– Men hvordan?

– I maten sin, formoder jeg, i et brød eller i en potet, hva vet jeg!

– Umulig, for maten har han bare fått brakt hit fordi vi ville lure ham i en felle, men vi har ikke funnet noe.

– La oss i hvert fall se å få svaret fra Lupin i kveld. Inntil videre må han ikke komme inn i denne cellen. Forhørsdommeren skal se disse sakene, og han vil antakeligvis foranledige at brevet blir fotografert. I løpet av en times tid kan vi så ha skuffen helt i orden igjen idet vi får laget en sigar maken til denne, med det originale brevet inni. Den innsatte må endelig ikke fatte den minste mistanke.

Det var med en viss nysgjerrighet monsieur Dudouis samme kveld vendte tilbake til forvaltningskontoret i Santé-fengselet ifølge med inspektør Dieuzy. På en komfyr i hjørnet lå det tre tallerkener henslengt.

– Har han spist?

– Ja, svarte direktøren.

– Dieuzy, kunne De være så snill å skjære denne makaronien i veldig små stykker og smuldre denne brødkulen... Ingenting der?

– Nei, sjef.

Monsieur Dudouis undersøkte selv tallerkenene, gaffelen, skjeen og til slutt kniven, en forskriftsmessig kniv med rundt blad. Han vred skaftet frem og tilbake. Det ga etter. Han skrudde det av. Det var hult og inneholdt et stykke papir.

– Nei, det hadde jeg dog ikke trodd om Lupin, at han ikke var mer oppfinnsom. Å, Dieuzy, nå må vi ta fatt med kraft, De skal lede undersøkelsen i den pågjeldende restauranten.

Så leste han:


Jeg stoler på Dem. HK må hver dag følge med på avstand. Jeg går den i møte. På snarlig gjensyn, kjære, vidunderlige venninne!



– Endelig!, utbrøt Dudouis og gned seg i hendene, – nå tror jeg virkelig at saken er i godt gjenge. Vi gir ham en liten dytt, flukten lykkes... og vi får i hvert fall tak i noen medhjelpere.

– Og hva om Arsène Lupin nå glipper mellom fingrene på dere?, innvendte fengselsdirektøren.

– Vi tar så mange folk med som det behøves. Og selv om han legger all sin listighet for dagen... Tja, verst for ham! Og siden lederen ikke vil snakke, får andre i banden hans ta seg av snakkingen.

Arsène Lupin sa faktisk ikke stort, skjønt forhåndsdommeren, Jules Bouvier, hadde forsøkt å få noe ut av ham i flere måneder. Forhørene begrenset seg etter hvert til ganske uinteressante diskusjoner mellom Bouvier og forsvarsadvokat Danval, en anerkjent jurist som imidlertid ikke var stort mer inne i klientens sak enn forhørsdommeren eller enhver annen.

Av og til kom Lupin av ren og skjær høflighet med et par bemerkninger:

– Ja, herr dommer, vi er ganske enige. Tyveriet i Credit Lyonnais og i Rue de Babylone, de falske pengesedlene, historien med forsikringspolisene, innbruddene på Armesnil, Gouret, Imblevain, Groselliers, Malaquis, alt det har jeg på min samvittighet.

– Ja, men kan De da ikke forklare...?

– Det trengs ikke. Jeg tilstår alt med en gang, alt, til og med ti ganger mer enn De har funnet ut av.

Lei av kampen hadde Bouvier innstilt de kjedsommelige forhørene, men da han fikk høre om de to brevene, gjenopptok han dem. Hver dag klokken tolv ble Arsène Lupin regelmessig ført fra fengselet til politihuset sammen med andre fanger i fangevognen, som kjørte dem tilbake i tre–fire-tiden.

En ettermiddag kom tilbaketuren til å foregå under særlige omstendigheter idet det ble bestemt å kjøre Lupin alene tilbake fordi medfangene i Santé-fengselet ikke hadde blitt avhørt ennå. Han gikk altså alene inn i vognen.

Fangevognene, på folkemunne kalt «salatkurvene», har ti celler, er delt på langs av en midtgang med fem småceller på hver side. Hvert rom er innrettet med sitteplass slik at fangene sitter rett, bare med skilleveggene mellom seg. Under kjøreturene er det alltid postert en vakthavende betjent i midtgangen.

Arsène fikk den dagen plass i tredje celle til høyre, og det tunge kjøretøyet rumlet av sted med ham. Han kunne på det nærmeste beregne når vognen hadde tilbakelagt strekningen langs Quai de l'Horloge og kjørte forbi Palais de Justice. Midt på Saint-Michel-broen satte han så, som alltid, foten hardt imot jernblikkplaten som lukket cellen hans. Umiddelbart skjedde det noe, platen flyttet seg umerkelig, og han kunne tydelig se at cellen hans lå midt imellom vognens for- og bakhjul.

Han sto og ventet med øynene på stilker. Vognen kjørte i gåtempo nedover Boulevard Saint-Michel. På hjørnet av Boulevard Saint-Germain måtte vognen stoppe fordi hesten foran et lasteplan hadde falt. Trafikken sto helt stille, og det oppsto raskt en kø av hestedrosjer og omnibusser.

Arsène Lupin stakk ut hodet. Det sto en annen fengselsvogn ved siden av hans. Han løftet hodet enda litt, satte foten på en hjuleike og hoppet ned på bakken.

En kusk så ham, lo høyt og ville rope, men stemmen hans forsvant i støyen av kjøretøyene som begynte å komme i gang igjen. Dessuten var Arsène Lupin allerede langt borte.

Først løp han et stykke nedover veien, men på venstre fortau snudde han seg, kastet et blikk rundt seg og fikk tilsynelatende ferten av noe – som om han ikke riktig visste veien. Så bestemte han seg, stakk hendene i lommen og slentret med en likegyldig mine nedover bulevarden som en eller annen dagdriver.

Det var deilig, mildt høstvær. Kafeene var vrimlende fulle. Han satte seg på terrassen til en av dem.

Han bestilte et glass øl og en pakke sigaretter. Han drakk ølen i små drag og røkte seg i ro og mak et par sigaretter… Til slutt reiste han seg og ba kelneren hente innehaveren. Da han kom, sa Arsène Lupin så høyt at alle omkringsittende kunne høre det:

– Det er veldig kjedelig, men jeg har glemt portemoneen min. Kanskje torde navnet mitt dog være kjent nok for Dem til at De kunne gi meg kreditt et par dager: Arsène Lupin.

Kelneren så på ham og tenkte at det skulle være en morsomhet, men Arsène fortsatte:

– Lupin, innsatt i Santé-fengselet, er for øyeblikket på frifot etter en heldig flukt. Jeg tillater meg altså å anta at navnet mitt er sikkerhet nok for Dem.

Og dermed gikk han, mens alle menneskene lo av det eiendommelige opptrinnet, og innehaveren glemte rett og slett å gjøre kravet sitt sterkere gjeldende.

Lupin skrådde over gaten Rue Soufflot og gikk rolig videre ned Rue Saint-Jacques, stanset nå og da for å se på butikkvinduer og røkte den ene sigaretten etter den andre. På Boulevard de Port-Royal orienterte han seg, spurte seg for og gikk rett mot Rue de la Santé. Fengselets høye, mørke murer tonet frem nede i gaten. Lupin gikk dit, tok av seg hatten for vakten ved porten og sa:

– Kan jeg spørre om dette er Santé-fengselet?

– Ja, det stemmer.

– Jeg vil gjerne be om å få komme tilbake til cellen min. Vognen har mistet meg underveis, og jeg vil da ikke misbruke...

Vakten brummet:

– Hør her, kompis, pell deg vekk, og dét fortere enn svint!

– Beklager, beklager! Det er bare det at jeg hører hjemme bak denne porten, og hvis De forhindrer Arsène Lupin i å komme inn, kunne det lett bli en dyr historie for Dem, min venn!

– Arsène Lupin! Hva er dette for visvas?

– Ja, dessverre har jeg ikke visittkortet mitt på meg, sa Lupin og lot som om han lette i lommene sine.

Vakten mønstret ham fortumlet med øynene fra øverst til nederst. Uten et ord dro han, nesten motvillig, i klokken, og jernporten åpnet seg på gløtt.

Lupin ble ført inn på kontoret, og et øyeblikk etter kom direktøren farende med alle tegn på den sterkeste forbitrelse. Arsène smilte:

– Å, herr direktør, gjør Dem endelig ikke den uleilighet å spille meg et puss. Det var godt forberedt, det med å la meg kjøre alene i vognen og arrangere en fin liten hindring for min skyld i håp om at jeg straks skulle ta benene på nakken og oppsøke vennene mine! Vel! Ledsaget av tjue sivile betjenter til fots, på sykkel eller i drosje? Nei, det var virkelig så praktisk alt sammen, og jeg ville ikke ha kommet fra det i live. Si meg, herr direktør, det var kanskje det De hadde beregnet?

Han trakk på skuldrene og la til:

– Jeg ber Dem, herr direktør, om å la meg være i fred. Den dagen jeg vil ut herfra, trenger jeg ingen til å hjelpe meg.

To dager etter kunne Écho de France, som faktisk så ut til å skulle bli talerør for Lupins bragder – det het seg for øvrig at han var en av avisens største aksjonærer –, meddele offentligheten alle enkeltheter i Lupins fluktforsøk. Selve ordlyden i brevene mellom fangen og hans mystiske venninne, måten denne brevvekslingen var foregått på, politiets andel i fluktforsøket, Lupins spasertur på Boulevard Saint-Michel, opptrinnet i Café Soufflot, alt ble avslørt. Dermed fikk man vite at inspektør Dieuzys forhør av personalet i restauranten som Lupin fikk maten sin fra, ikke hadde ført til noe resultat, og man fikk vite om et trekk som til fulle beviste at Lupin jo måtte råde over et uendelig mangfold av hjelpemidler. Det ble nemlig godtgjort at fangevognen som Lupin hadde blitt kjørt i den pågjeldende dagen, var en som ikke tilhørte fengselsvesenet, men som hans folk hadde fått satt inn i stedet for en av de seks vognene som ellers besørger fangetransporten.

At Arsène Lupin snart ville rømme, ble nå ikke lenger trukket i tvil av noen. Han la forresten ikke selv skjul på sine hensikter, noe som tydelig fremgikk av det svaret monsieur Bouvier fikk av ham dagen etter begivenheten. Forhørsdommeren latterliggjorde fiaskoen, Lupin studerte ham og sa kaldt:

– Legg merke til hva jeg sier, monsieur, og tro meg på mitt ord: Dette foreløpige fluktforsøket var så å si en del av min egentlige fluktplan.

– Jeg forstår ikke hva De mener, fnøs forhørsdommeren.

– De trenger heller ikke å forstå det.

Og da forhørsdommeren i samme forhør, som for øvrig sto referert fra ende til annen i Écho de France, på ny gjorde tilløp til å gjenoppta forrige forhør, utbrøt Lupin i en utmattet tone:

– Å gud, hva er poenget? Spørsmålene er helt uviktige.

– Hvorfor er de uviktige?

– Fordi jeg ikke skal være til stede under rettssaken mot meg.

– De skal ikke...?

– Nei, det er aldeles avgjort at jeg ikke skal være til stede der. Ingenting kan endre på det.

Denne overlegenheten og alle de uforklarlige avsløringene som daglig fant veien til avisene, ergret og forvirret retten. Det var jo en gitt sak at når hemmeligheter som bare Lupin kjente til, nådde frem til offentligheten, måtte de komme fra ham selv. Men hvorfor røpet han dem? Og hvordan?

Arsène Lupin ble flyttet til en annen celle. En kveld ble han ført til etasjen under. Forhørsdommeren innstilte forhørene og lot saken gå til påtalemyndighetene.

Så ble det stille. Denne stillheten varte i to måneder. Arsène tilbrakte hele denne tiden i cellen sin, liggende på briksen med ansiktet mot veggen, og av det fikk betjentene det inntrykket at skiftet av celle hadde tatt motet helt fra ham. Han ville ikke engang ta imot besøk av forsvareren sin, snakket knapt med vokterne sine.

I de siste fjorten dagene før saken hans skulle for retten, så han ut til å fatte nytt mot. Han beklaget seg over å få for lite frisk luft og fikk hver morgen lov til å gå en lengre tur i fengselsgården under oppsikt av to betjenter.

Den offentlige nysgjerrigheten var derimot ikke blitt mindre. Man ventet hver dag å få høre at han hadde rømt – ja, man ønsket det likefrem. Så mye gledet han publikum med sin energi, sin munterhet, sin mangfoldighet, sin oppfinnsomhet og hele sitt hemmelighetsfulle liv. At Arsène Lupin ville rømme, var gitt. Man var til og med overrasket over at han lot det gå så lang tid. Selv politiprefekten stilte hver morgen samme spørsmål til sekretæren sin:

– Jaså! Er han ikke borte ennå?

– Nei, herr prefekt.

– Så skjer det nok i morgen.

Dagen før saken skulle for retten, innfant det seg en herre på redaksjonskontoret til Grand Journal, spurte etter politiskribenten, kastet kortet sitt i ansiktet på ham og gikk. På kortet sto følgende ord:


Arsène Lupin holder alltid det han lover.



Under disse forholdene begynte de rettslige forhandlingene.

Tilstrømmingen var umåtelig. Det var ikke et menneske som ikke skulle dit for å se den berømte mannen og høre hvordan han pillet lagmannen ved nesen. Advokater og jurister, kommentatorer og høyerestilte, kunstnere og finere fruer, alle trengte seg på for å kapre en plass i rettslokalet.

Regnet strømmet ned, det var mørkt i været, og man kunne ikke riktig se Lupin da betjentene førte ham frem. Men hele holdningen hans, den dorske måten han satte seg på, hans likegyldige ro, stilte ham ikke i et gunstig lys hos tilhørerne. Flere ganger henvendte forsvareren hans – en av monsieur Danvals fullmektige, monsieur Danval hadde nemlig funnet det under sin verdighet å selv utføre vervet som var pålagt ham – seg direkte til ham, men tiltalte ristet kun sløvt på hodet til svar.

Rettsskriveren leste opp tiltalen, og lagmannen tok deretter ordet.

– Reis Dem, tiltalte, befalte han. – Deres navn, alder og stilling?

Da han ikke fikk noe svar, gjentok han:

– Deres navn? Hva heter De?

En tykk, søvnig stemme sa:

– Baudru, Désiré.

Det hørtes hvisking. Lagmannen fortsatte:

– Baudru, Désiré? Aha! Altså et nytt navn! Omtrent det åttende navnet De gjør krav på, formodentlig like så oppdiktet som de andre. Jeg skal derfor, med Deres tillatelse, holde meg til navnet Arsène Lupin, navnet som De torde ha gjort Dem mest fordelaktig kjent under.

Lagmannen kastet et blikk på dokumentene foran seg og fortsatte:

– Ganske visst har det tross alle etterforskninger ikke vært mulig å fastslå identiteten Deres ettersom De i vårt moderne samfunn er et ytterst sjeldent tilfelle av en person uten fortid. Vi vet ikke hvem De er, hvor De kommer fra, hvor De har tilbrakt barndommen Deres. Vi vet kort sagt ingenting. De gjorde Deres entré for rundt tre år siden – man vet ikke helt hvilket miljø De kom fra – og åpenbarte dermed fenomenet Arsène Lupin, en besynderlig blanding av skarpsinn og fordervelse, umoral og gavmildhet. Hva vi vet om Dem før den tid, støtter seg hovedsakelig på formodninger. Det er sannsynlig at et individ som kalte seg Rostat, og som for åtte år siden arbeidet sammen med tryllekunstneren Dickson, ikke var noen annen enn Arsène Lupin. Det er likeledes sannsynlig at den russiske studenten som for seks år siden studerte hos doktor Altier på Saint-Louis

-sykehuset, og som under arbeidet på laboratoriet ofte forbauset læreren sin med sinnrike hypoteser og forbløffende eksperimenter med hensyn til hudsykdommer, heller ikke var noen annen enn Arsène Lupin. Arsène Lupin er også identisk med læreren i japansk kampkunst som opptrådte her i Paris lenge før jiu-jitsu var alminnelig kjent. Man nærer også formodning om at det var Arsène Lupin som presenterte seg som sykkelrytter under verdensutstillingen, vant Grand Prix, hevet ti tusen franc og ikke har latt høre fra seg siden. Arsène Lupin er kanskje også den samme som reddet en rekke mennesker gjennom det lille takvinduet under storbrannen i Bazar de la Charité... og bestjal dem grovt etterpå.

Og etter en talepause avsluttet lagmannen:

– Denne tiden er således bare en uavbrutt og svært omhyggelig forberedelse til den kampen De har svoret samfunnet, en metodisk læretid som De i aller høyeste grad har brukt til å utvikle kreftene Deres, energien Deres og dyktigheten Deres. Vedgår De riktigheten av det her fremførte?

Under hele denne talen hadde tiltalte sittet og gynget frem og tilbake på benken med lutet rygg og armene slapt hengende nedover. Da det imidlertid var lysnet litt opp, så man hvor forferdelig mager og hulkinnet han var, hvor merkelig fremtredende kinnbenene hans var, hvor gustent ansiktet var, marmorert med små, røde flekker innrammet av et ruglete og tynt skjegg. Fengselet hadde eldet ham og tæret på ham. Den elegante skikkelsen var ganske ukjennelig, og ikke noe trekk av det ungdommelige, tiltalende ansiktet man kjente så godt fra avisene, var bevart.

Det virket som om han ikke hadde hørt spørsmålet som ble stilt, og som lagmannen nå gjentok to ganger for ham. Endelig slo han opp øynene langsomt, så ut til å tenke seg om og mumlet frem med en voldsom kraftanstrengelse.

– Baudru, Désiré.

Da brøt lagmannen ut i latter.

– Jeg innbiller meg jo ikke å utgrunne den forsvarsplanen De anvender, Arsène Lupin. Hvis De mener å kunne slippe fra det med å agere dum eller utilregnelig, så tar De feil ettersom saken i og for seg er klar nok, og ingen vil bry seg om hva De finner på.

Han gikk deretter over til enkelthetene ved de ulike tyveriene, bedrageriene og andre forbrytelsene tiltalen mot Lupin lød på. I ny og ne rettet han et spørsmål til tiltalte som enten gryntet eller slett ikke svarte.

Vitnenes parade begynte. Flere var ganske intetsigende, andre mer betydningsfulle, og til sammen hadde alle den felles egenskapen at de var innbyrdes motstridende. Saken så ut til å hvile i et ugjennomtrengelig mørke, men da politiinspektør Ganimard ble presentert, ble tilhørernes interesse vekket på ny.

Helt fra begynnelsen av var den gamle politimannens opptreden noe av en skuffelse. Han virket ikke redd – han hadde jo sett langt verre saker –, men bekymret og ille til mote. Flere ganger vendte han seg mot tiltalte og betraktet ham med påfallende forlegenhet. Mens han støttet seg med begge hender på skranken, sto han og fortalte om sin part i saken, om jakten på tiltalte Europa rundt og ankomsten i Amerika. Tilhørerne lyttet oppmerksomt til ham og syntes den gamle politimannens beretning var like interessant som et veldig spennende eventyr. Men mot slutten, etter at han hadde kommet inn på samtalene med Arsène Lupin, trakk han pusten to ganger, adspredt og rådvill.

Det var tydelig at han var grepet av en annen tanke. Lagmannen sa:

– Hvis De føler Dem utilpass, må vi heller avbryte for i dag.

– Nei, nei, det er bare det at..., svarte politiinspektøren, og så på ny lenge og forskende bort på tiltalte. – Jeg ber om lagmannens tillatelse til å undersøke tiltalte på nærmere hold. Det ser ut som om vi står overfor en gåte som jeg gjerne skulle ha løst.

Han gikk helt bort til ham, betraktet ham enda en gang med anspent oppmerksomhet og vendte deretter tilbake til skranken hvor han i en høytidelig tone uttalte følgende:

– Herr lagmann, jeg erklærer herved at den personen som sitter der som tiltalt, ikke er Arsène Lupin.

Ved disse ordene ble det dødsstille i salen. Lagmannen ble først veldig forbløffet, han utbrøt:

– Å, hva er det De sier! De er da fra forstanden!

Inspektøren gjentok sindig:

– Ja, ved første øyekast er det, det må jeg innrømme, virkelig en viss likhet som forbløffer, men det krever bare ett sekunds oppmerksomhet. Nesen, munnen, håret, hudfargen... Vel, det er altså ikke Arsène Lupin. Og øynene! Når har Arsène Lupin hatt øyne som en dranker?

– Rolig, rolig, forklar Dem. Hva hevder De, vitne?

– Hva vet vel jeg! Han må jo ha satt en eller annen stakkars djevel i sitt sted, en som skulle under tiltale. Med mindre han er en medhjelper.

Det hørtes skrik, latter og rop fra alle sider i salen, som plutselig våknet til liv ved det uventede opptrinnet. Lagmannen lot det gå bud etter forhørsdommeren, fengselsdirektøren og fengselsbetjentene, og rettsmøtet tok pause.

Da rettsmøtet var i gang igjen, ble Bouvier og direktøren brakt frem til tiltalte og erklærte at det bare var en ytterst svak likhet mellom ansiktstrekkene til Arsène Lupin og denne mannen.

– Men hvem er da denne mannen?, ropte lagmannen – Hvor kommer han fra? Hvorfor sitter han arrestert?

De to betjentene fra Santé-fengselet ble ført frem, og i en sjokkerende motsigelse kjente de igjen tiltalte som en innsatt de hadde byttet på å bevokte!

Lagmannen sukket tungt.

– Ja, jeg tror nok det er ham, la en av betjentene til med tvil i stemmen.

– Tror? Vet De det ikke?

– Nei, jeg har så godt som aldri sett ham. Jeg fikk ham inn en kveld for et par måneder siden, og han har ikke gjort annet enn å ligge med ansiktet mot veggen.

– Men før de to månedene?

– Å, da satt han ikke i celle 24.

Fengselsdirektøren opplyste om dette punktet:

– Vi flyttet ham til en annen celle etter det første fluktforsøket.

– Men De, herr direktør, De har vel sett ham i løpet av disse to månedene?

– Nei, jeg har ikke hatt anledning til å oppholde meg ved ham ettersom han har forholdt seg fullkomment rolig.

– Og den mannen der er ikke den innsatte som ble overgitt til Dem?

– Nei.

– Hvem er han da?

– Det vet jeg ikke.

– Vi står altså overfor en forveksling som må ha funnet sted for to måneder siden. Hvordan kan det forklares?

– Det kan aldeles ikke forklares.

– Og videre?

I sin rådløshet vendte lagmannen seg mot tiltalte og spurte ham i en oppmuntrende tone:

– Kanskje kan De, tiltalte, selv gjøre rede for hvorfor og når De ble arrestert og innsatt i Santé-fengselet?

Lagmannens velvillige tone så ut til å avvæpne tiltaltes mistroiskhet eller vekke opp hans sløve åndsevner. Han forsøkte å svare. Ved å utspørre ham videre med vennlighet og behendighet fikk man ut av ham at han for to måneder siden var brakt inn på stasjonen hvor han hadde sittet til litt inn i neste dag.

Da han imidlertid hadde vist seg å være i besittelse av 75 centimer, hadde han blitt løslatt, men da han så gikk over fengselsgården, hadde to betjenter grepet fatt i ham og puttet ham inn i fengselsvognen, og siden den gang hadde han sittet i celle 24, uten å være lei seg for det... Maten var god... Søvnen var ikke dårlig... Så det hadde ikke falt ham inn å protestere.

Alt dette lød troverdig. Midt i latteren og oppstyret utsatte lagmannen saken til et senere rettsmøte for å kunne foreta nye undersøkelser.

Gjennom arrestprotokollen lyktes det raskt å fastslå at en mann ved navn Désiré Baudru hadde blitt brakt på stasjonen åtte uker tidligere, og at han ble løslatt neste dag ved to-tiden. Samme dag ved samme tid hadde Arsène Lupin vært i forhør og hadde blitt transportert med fangevokteren tilbake til fengselet.

Tok fangevokterne feil? Hadde de latt seg lure av likheten og i et øyeblikks mangel på aktpågivenhet forvekslet denne mannen med fangen sin? De må virkelig ha lagt en større selvtilfredshet for dagen enn stillingene deres ga grunn til å forvente.

Hadde forvekslingen vært planlagt? Bortsett fra at de lokale forholdene nesten umuliggjorde dette, måtte Baudru i så tilfelle være Lupins medskyldige og latt seg arrestere i stedet for ham. Og selv da var det nesten ufattelig at en plan som utelukkende var basert på en rekke absolutte tilfeldigheter kunne gjennomføres med hell.

Désiré Baudru ble ført til antropometrisk avdeling, men der fantes det ingen mappe som passet til signalementet hans. Dessuten kunne man lett følge sporene hans. I Courbevoie, Asnières og Levallois var han godt kjent. Man visste at han ernærte seg ved tigging og hadde et tilfuktssted for nettene i skur som det finnes stadig flere av ved Ternes-stasjonen. Det siste året hadde man dog ikke sett noe til ham.

Hadde Lupin fått ham i sin sold? Det var ingenting som tydet på at det forholdt seg slik. Men om det så var slik, var man ikke mye klokere med hensyn til Lupins flukt. Mirakelet var like ufattelig, enhver av de tjue forklaringene like utilfredsstillende. Bare flukten var et faktum og kunne ikke bestrides. En ubegripelig, en ganske overordentlig oppsiktsvekkende flukt, hvor både offentligheten og domstolene kunne spore en omfattende samling forberedelser, svært innviklet sammenkjedet, og resultatet hadde altså rettferdiggjort Lupins hovmodige spådom om at han ikke hadde til hensikt å være til stede når saken hans skulle for retten.

Etter en måneds møysommelige undersøkelser var gåten like uløst. Man kunne imidlertid ikke holde denne stakkars djevelen Baudru arrestert på ubestemt tid. Det ville vært toppen av latterlighet å sette ham under tiltale. Hva kunne man anklage ham for? Forhørsdommeren skrev under på at han skulle løslates. Men politidirektøren bestemte seg for å overvåke ham.

Ganimard hadde satt ham på denne tanken. Etter hans oppfatning kunne det verken være tale om medvirkning eller en tilfeldighet. Baudru hadde simpelthen vært et redskap som Lupin i sin ualminnelige dyktighet hadde visst å bruke. Med Baudru på frifot ville man sikkert gjennom ham kunne spore ham tilbake til Lupin eller i det minste til noen i banden hans.

Ganimard fikk de to inspektørene Folenfant og Dieuzy til å assistere seg, og en tåkete morgen i januar gikk fengselsporten opp for Désiré Baudru.

Han gjorde til å begynne med inntrykk av å være brydd, som en mann som verken har mål eller mening. Han gikk bortover Rue de la Santé og Rue Saint-Jacques. Utenfor en skraphandlerbutikk stoppet han, tok av seg frakk og vest, solgte vesten for noen småpenger, tok på seg frakken igjen og gikk sin vei.

Han krysset Seinen og ved Châtelet kjørte en omnibuss forbi. Han ville på. Det var ikke plass. Konduktøren rådet ham til å ta en kølapp, og han gikk inn i ventesalen.

Nå kalte Ganimard på de to inspektørene og sa hastig mens han holdt et skarpt øye med inngangen til ventesalen:

– Skaff en automobil, nei, heller to, for sikkerhets skyld, beordret han. – Jeg kjører med den ene av dere, og så følger vi etter ham.

Mennene adlydet, men Baudru så de ikke mer til. Ganimard gikk nærmere og så at ventesalen var tom.

– For en idiot jeg er, mumlet han, – jeg har ikke tenkt på den andre utgangen.

Faktisk vender ventesalen via en gang også ut til Rue Saint-Martin. Ganimard styrtet av sted og kom akkurat tidsnok til å se Baudru i toppetasjen på en omnibuss retning Batignolles / Jardin des Plantes som nettopp svingte rundt hjørnet av Rue de Rivoli. Han løp etter og rakk å bli med, men underveis hadde han riktignok mistet de to inspektørene sine og var dermed alene om forfølgelsen.

Sint som han var, var han nær ved å ta fyren i kraven uten videre formaliteter. Hadde ikke denne formodede dumskallen med overlegg og på en ganske behendig måte skilt ham fra de to inspektørene?

Han så bort på Baudru. Han satt tilsynelatende og halvsov, og hodet hans dinglet frem og tilbake. Munnen var halvåpen, og han så usigelig dum ut. Nei, dette var ikke en motstander som var i stand til å overliste gamle Ganimard. Det måtte være en tilfeldighet som kom ham til unnsetning, det var alt.

I krysset ved Galeries Lafayette hoppet mannen av omnibussen og inn på sporvognen til La Muette og ble med den bortover Boulevard Haussmann og Avenue Victor Hugo til linjens endepunkt, La Muette. Der gikk han av og slentret langsomt inn i Boulogne-skogen.

Han drev opp en allé og ned en annen, kom tilbake og gikk videre. Hva lette han etter, mon tro? Hadde han et mål?

Etter å ha flakket rundt slik en times tid, virket han utmattet, valgte seg en benk og satte seg ned. Stedet, som lå ved et lite, bortgjemt vann i skogen ikke langt fra Auteuil, var fullstendig folketomt. Det gikk en halvtime. Så var ikke Ganimard lenger i stand til å holde utålmodigheten sin i tømme. Han måtte snakke med mannen.

Altså gikk han bort og tok plass på samme benk som Baudru. Han tente en sigarett, satt litt og tegnet sirkler i jorden med stokken før han utbrøt:

– Det er ikke særlig varmt.

Ikke noe svar. Og plutselig lød det gjennom stillheten en latter, en gledesfylt og lykkelig latter, som fra et barn som slett ikke kunne slutte med å le. Ganimard følte bokstavelig talt hvordan hårene reiste seg på hodet hans. Denne latteren, denne forbannede latteren som han kjente så godt...!

Med en lynrask bevegelse grep han mannen hardt i frakkeoppslaget og betraktet ham stivt, enda mer gjennomtrengende enn han hadde sett på ham i retten, og nå var det ikke lenger denne mannen han så. Det var ham, men samtidig var det den andre, den virkelige.

Ved hjelp av en medgjørlig vilje gjenoppdaget han flammende liv i øynene til den andre, den magre masken løsnet, han så kjøtt under den rynkede huden og den egentlige munnen bak den hånende latteren som forvrengte munnen. Det var øynene til den andre, munnen til den andre, det var faktisk hans ansiktsuttrykk som var så skarpt, levende, spottende og vittig, så klart og så ungdommelig.

– Arsène Lupin, Arsène Lupin, stammet han.

Og plutselig besatt av raseri grep han ham i halsen og forsøkte å kaste ham i bakken. Til tross for sine femti år var han fortsatt en ualminnelig kraftig mann, og motstanderen hans virket ikke å være i videre god form. For et mestervarp hvis han kunne fått ham tilbake i fengselet!

Kampen var kort. Arsène Lupin forsvarte seg knapt, men like snar som Ganimard hadde vært til å angripe, like raskt måtte han slippe taket igjen. Den høyre armen hans falt slapp og følelsesløs ned.

– Ja, hvis dere hadde vært så fornuftig å lære jiu-jitsu på politistasjonen i Quai des Orfèvres, sa Lupin, – så hadde du visst nå at dette støtet heter udi-shi-ghi på japansk.

Og kaldt la han til:

– Ett sekund til og jeg hadde knekt armen på deg, og du hadde bare fått som fortjent. Hvorfor misbruker du, en gammel venn som jeg setter pris på og ganske frivillig kaster masken for, min fortrolighet! Fy... Men hva går det av deg?

Ganimard satt fortsatt taus. Var det ikke han som med sitt sensasjonelle vitnebyrd hadde villedet retten og foranlediget denne flukten som han dermed selv hadde ansvaret for? Denne flukten føltes som en skamplett over karrieren. En tåre fuktet den grånende barten hans.

– Jaså! Men herregud, Ganimard, ikke vær redd. Hvis du ikke hadde sagt noe, skulle jeg nok ha sørget for at noen andre hadde sagt noe, for hør her, jeg kunne da ikke ha godtatt at Désiré Baudru hadde blitt dømt, kunne jeg vel?

– Det var altså deg, hvisket Ganimard. – Var det du som var der? Det er du som er her!

– Meg, fortsatt meg, bare meg.

– Er det mulig?

– Å, man trenger ikke å være en trollmann! Det er nok at man, som den gode lagmannen sa, utdanner seg et halvt snes år til å kunne møte alle eventualiteter.

– Men hva med ansiktet ditt? Øynene dine?

– Du forstår nok at når jeg i halvannet år har arbeidet på Saint-Louis-sykehuset under doktor Altier, så har det ikke vært av kjærlighet til kunsten. Det var bare fordi jeg tenkte at den som en gang skulle ha den ære å hete Arsène Lupin, måtte kunne gå utenom de alminnelige lovene som gjelder for folks utseende og identitet. Utseendet? Man skifter det etter behag. Litt parafininnsprøytning hist og her under huden får den til å svulme opp på ønsket sted. Med pyrogallussyre forvandles man til indianer. Saften av svaleurt frembringer nydelige utslett og svulster. Ved en viss kjemisk prosess kan man gi hår og skjegg sterkere vekst, ved en annen kan man gjøre om stemmen. Og legg til to måneders diett i celle nr. 24, øvelser gjentatt tusen ganger på å gi munnen et fårete glis, på å holde hodet i bøyd posisjon og ryggen i krum stilling. Til slutt fem dråper atropin i øynene for å gjøre dem forvillede og flakkende, så er spillet vunnet.

– Jeg begriper bare ikke at fengselsbetjentene...

– Forvandlingen skjedde gradvis. De kunne ikke legge merke til utviklingen dag for dag.

– Men Désiré Baudru?

– Baudru finnes virkelig. Han er en stakkars uskyldig fyr jeg møtte en gang i fjor, og som avgjort har en viss ytre likhet med meg. Da det jo bestandig har stått for meg som mulig at jeg kunne bli arrestert, plasserte jeg ham på et trygt sted og brukte tid på å gjøre det klart hvilke punkter vi skiller oss utseendemessig fra hverandre på slik at jeg kunne gjøre forskjellene mindre på meg selv. Vennene mine lot ham tilbringe en natt på stasjonen på et passende tidspunkt og ordnet det slik at han ville forlate stasjonen omtrent samtidig med meg slik at sammentreffet ble lett å konstatere etterpå. Legg vel merke til at politiet måtte være i stand til å avgjøre at han hadde vært til stede, ellers ville man selvfølgelig spørre hvem jeg var. Men når jeg nå kunne by dem den kjære Baudru, så var det gitt på forhånd – skjønner du, gitt på forhånd – at man ville gripe ham med begge hender, og skjønt en forveksling i virkeligheten var ganske utenkelig, ville politiet heller tro på en forveksling enn å innrømme sin uvitenhet.

– Ja, ja, riktig, brummet Ganimard.

– Og dessuten, fortsatte Lupin, – hadde jeg en formidabel trumf på hånden, et kort jeg hadde planlagt fra begynnelsen: at alle forventet at jeg ville rømme. Og dette er fellen du og de andre gikk i, i dette partiet mellom retten og meg hvor friheten min var i potten: Dere trodde akkurat som sist at det var skryteri, at jeg som en grønnskolling var blendet av min suksess, at jeg, Arsène Lupin, kunne synke så dypt og vise meg så svak! Her, som i historien med Cahorn, falt det deg ikke inn å resonnere som så: «Roper Arsène Lupin ut til hele verden at han kommer til å rømme, så er det bare fordi han er nødt til å rope ut akkurat dét.» Men De må da for pokker endelig forstå at – for å rømme... uten at jeg rømte – det var nødvendig at folk på forhånd trodde at jeg ville rømme, var urokkelig overbevist om det, at det var en soleklar kjensgjerning. Og det var hensikten min. Arsène Lupin ville rømme, Arsène Lupin ville ikke være til stede under rettssaken. Og da du sto frem og erklærte: «Den personen er ikke Arsène Lupin», ville det ha vært aldeles mirakuløst om ikke alle umiddelbart trodde at jeg ikke var Arsène Lupin. Hadde bare en eneste vært i den minste tvil og sagt som så: «Hva om det nå allikevel er Lupin?», så hadde det vært ute med meg i samme øyeblikk. Hadde en eller annen bare så mye som sett på meg, ikke i den tanke, som du og alle andre hadde, at jeg ikke var Lupin, men derimot i den tanke at jeg dog kanskje kunne være Lupin, ja, så hadde bare dét vært nok til å kjenne meg igjen, til tross for alle forholdsregler fra min side. Men jeg var rolig. Logisk og psykologisk kunne ingen ha fått denne enkle, lille tanken.

Plutselig grep han Ganimards hånd.

– Oppriktig talt, Ganimard, innrøm at du ventet meg hjemme hos deg klokken fire om ettermiddagen åtte dager etter at vi hadde snakket sammen i fengselet?

– Og fangevognen?, sa Ganimard uten å svare.

– En bløff! Det var vennene mine som hadde fått puttet en utrangert vogn inn i stedet for en av de andre og ville finne ut om et slikt kupp kunne lykkes. Men jeg selv anså forsøket for håpløst unntatt under ganske særlige omstendigheter. Derimot fant jeg det formålstjenlig å gjennomføre flukten og male den ut for offentligheten. En første dristig flukt kunne tjene som solid basis for den egentlige flukten.

– Så sigaren var...

– Skåret av meg, på samme måte som kniven.

– Og lappene?

– Også skrevet av meg.

– Og den mystiske brevskriverinnen?

– Hun og jeg er samme person. Jeg er i stand til å anlegge en hvilken som helst håndskrift.

Ganimard tenkte seg om et øyeblikk før han innvendte:

– Ja, men hvordan kan det være at man ikke ble oppmerksom på at Baudrus profil var den samme som Lupins?

– Fordi det ikke finnes noen profil for Arsène Lupin.

– Selvsagt gjør det det.

– Eller den er feil. Dette profilspørsmålet har jeg undersøkt grundig. Bertillons system bygger først og fremst på det signalementet som faller i øynene, og som du har sett på meg, er det ikke ufeilbarlig. Deretter kommer signalement med mål av hode, fingre, ører og så videre, og dem slipper man ikke lett utenom.

– Og så?

– Og så måtte jeg punge ut. Før jeg kom tilbake fra Amerika, hadde jeg betalt en av politimennene for å føre opp feil tall i begynnelsen av signalementet mitt. Det var nok til å gjøre hele oppstillingen feil, og følgelig kom ikke Baudrus og Lupins profil til å stemme overens.

Etter et øyeblikks taushet spurte Ganimard videre:

– Og hva har du nå i sinne å foreta deg?

– Nå, utbrøt Lupin, – skal jeg hvile meg, samle krefter, spise godt og gradvis bli til meg selv igjen. Det kan være veldig fint for en kort tid å være Baudru eller en annen, å skifte personlighet som andre skifter skjorter, å velge seg utseende, stemme, øyne og håndskrift etter behag, men man risikerer en gang imellom å bli helt fremmed for seg selv, og det er svært sørgelig. Nå føler jeg meg som en mann som har mistet skyggen sin. Jeg skal begynne å lete etter meg selv... og finne meg selv igjen.

Han spaserte litt frem og tilbake. Mørket begynte så smått å falle på. Han stilte seg opp foran Ganimard.

– Vi to har visst ikke mer å si til hverandre, har vi?

– Jo, svarte inspektøren. – Jeg ville gjerne spørre deg om du har til hensikt å meddele offentligheten den virkelige sannheten om flukten din... om feiltakelsen min...

– Å nei! Ingen skal få vite at det var Arsène Lupin som ble løslatt. Jeg er altfor interessert i å omgi meg med et mystisk mørke til å frata denne flukten sin nesten vidunderlige karakter. Så du skal ikke være redd, min gode venn, og farvel nå! Jeg skal til middag inne i byen og har bare knapt med tid til å kle meg om.

– Jeg trodde du ville søke hvile?

– Akk ja, hva skal man gjøre! Det finnes visse selskapelige plikter man ikke kan unndra seg. Hvilen må utsettes til i morgen.

– Hvor skal du til middag?

– På den engelske ambassaden.




Den gåtefulle reisende

Dagen før hadde jeg sendt automobilen min før meg til Rouen ad landeveien. Jeg skulle følge etter med jernbanen for å begi meg videre fra Rouen på besøk til noen venner som bodde ved Seinen.

Noen minutter før avgangen fra Paris ble kupeen min oversvømt av sju herrer, og fem av dem røkte. Selv om turen med ekspressen er kort, var jeg dog ikke begeistret for å foreta den i et slikt selskap, spesielt da det var en av de gamle vognene uten sidegang. Så jeg tok frakken min, avisene mine og rutetabellen og søkte tilflukt i en av kupeene i nærheten.

Der satt det en dame. Da hun så meg, gjorde hun en avvisende bevegelse, som jeg ikke unnlot å legge merke til, og bøyde seg mot en herremann som sto på trappen, uten tvil mannen hennes som hadde fulgt henne til stasjonen. Vedkommende herre tok meg nemlig i øyesyn, og etter å ha konkludert med at det ikke var noe mistenkelig ved meg, hvisket han noe til hustruen sin og smilte samtidig, som man beroliger et barn som er redd. Så smilte også damen og ga meg et vennlig blikk som om hun plutselig hadde forstått at jeg var en gentleman som en dame i et par timer eller så uten frykt kunne være lukket inne sammen med i et lite bur på seks kvadratmeter.

Mannen hennes sa til henne:

– Du tar det vel ikke ille opp, min kjære, men jeg har en viktig avtale og kan ikke vente lenger.

Han omfavnet henne kjærlig og gikk. Damen sendte et par diskrete fingerkyss etter ham og vinket med lommetørkleet sitt.

Lokomotivfløyten gikk, og toget satte seg i bevegelse.

I samme øyeblikk ble det åpnet en dør, og til tross for betjeningens protester hoppet det en herre inn i kupeen til oss. Mitt reisefølge, som sto og ordnet sakene sine i nettet, utstøtte et skrik av forferdelse og falt ned på benken.

Jeg er ingen reddhare, faktisk langt derifra, men jeg tilstår at slike forstyrrelser i siste øyeblikk byr meg imot. De virker ofte mistenkelige, lite naturlige. Som hovedregel ligger det et eller annet bak, eller...

Imidlertid dempet den nyankomnes utseende og opptreden det dårlige inntrykket han hadde gjort på oss. Han var korrekt, nesten elegant kledd, med smakfullt slips, rene hansker, et energisk ansikt... men hvor i all verden hadde jeg sett det ansiktet før? Det var nemlig aldeles avgjort at jeg hadde sett det før. For å være mer nøyaktig kjente jeg i hvert fall på et slags minne fra et bilde jeg hadde sett flere ganger uten noen gang å ha sett originalen. Samtidig følte jeg at det var nytteløst å anstrenge hukommelsen fordi den var så ubestemmelig og vag.

Men da jeg igjen rettet oppmerksomheten på damen, ble jeg slått av hvor blek og forvirret hun så ut. Hun betraktet sidemannen sin – de satt på samme side – med et uttrykk for ekte frykt, og jeg så hvordan hun med skjelvende hånd grep etter en liten reiseveske som lå tjue centimeter foran knærme hennes. Til slutt nådde hun vesken og trakk den nervøst til seg.

Øynene våre møttes, og i hennes leste jeg en så stor uro at jeg ikke kunne la være å si til henne:

– De er vel ikke syk, madame? Skal jeg lukke opp vinduet?

Hun svarte ikke med ord, men gjorde en talende håndbevegelse i retning av vårt reisefølge. Jeg smilte på samme måte som mannen hennes, trakk på skuldrene og ga ved tegn uttrykk for at det ikke var noe å være redd for, at jeg var der, og at den andre herren i det hele tatt så helt harmløs ut.

I samme øyeblikk vendte han seg imot oss, mønstret oss fra topp til tå, boret seg så inn i en krok og rørte seg ikke mer.

Det ble stille, men damen sa til meg med knapt hørbar stemme, som om hun hadde samlet alle kreftene sine for å gjennomføre en eller annen fortvilet handling:

– Vet De hvem som er med toget?

– Hvem?

– Han... han... Jeg vet det aldeles bestemt.

– Hvem, han?

– Arsène Lupin!

Hun slapp ikke øynene fra den reisende, og det virket som om det var mer til ham enn til meg hun sa stavelsene i dette uhyggelige navnet.

Han trakk hatten ned over øynene. Var det for å skjule sin forvirring eller bare for å sove?

Jeg innvendte:

– Arsène Lupin ble jo i går in absentia dømt til tjue års tvangsarbeid. Det er altså ikke stor sannsynlighet for at han i dag skulle være så uforsiktig å vise seg offentlig. Har det ikke dessuten stått i avisene at han har tilbragt vinteren i Tyrkia siden sin berømte flukt fra Santé-fengselet?

– Han er på dette toget, fortsatte damen i en noe høyere tone, åpenbart i den hensikt å bli hørt av vår medpassasjer.

– Mannen min er underdirektør ved fengselsvesenet, og det var stasjonsmesteren selv som sa at de lette etter Arsène Lupin.

– Ja, men det betyr jo ikke at...

– Han ble sett på stasjonen hvor han kjøpte billett til Rouen på første klasse.

– Det ville ha vært en lett sak å ta ham.

– Han ble borte. Kontrolløren ved inngangen til ventesalen så ikke noe til ham, og man tror at han kom seg over perrongene for forstadstogene og inn i ekspresstoget som dro ti minutter etter vårt.

– Hvis det er tilfellet, har de tatt ham der.

– Hva om han nå allikevel i siste øyeblikk har hoppet av toget og gått inn på vårt tog, noe som er sannsynlig, ganske sikkert?

– I så fall blir han tatt her. Konduktørene og politiet har sikkert sett ham gå fra det ene toget til det andre, og i Rouen fanger de ham pent og pyntelig.

– Ham? Aldri! Han klarer alltid å sno seg unna.

– Da ønsker jeg ham god tur.

– Men tenk på hva han kan utrette før den tid.

– Hva da?

– Vet jeg det? Man må være forberedt på hva som helst.

Hun var sterkt oppkavet, og sant å si rettferdiggjorde situasjonen til en viss grad den engstelige reaksjonen som hun så tydelig røpte.

Nesten motvillig sa jeg:

– Ja, jeg nekter ikke for at forholdene kan arte seg besynderlige for tiden... Men De kan være trygg. Om Arsène Lupin skulle være her på toget, tror jeg nok han ville oppføre seg pent, og fremfor å tiltrekke seg nye problemer heller tenke på å unngå faren som henger over ham.

Ordene mine beroliget henne ikke. Men nå forholdt hun seg i hvert fall taus, vel saktens av frykt for å si for mye.

Jeg brettet ut avisene mine og leste rapportene om rettssaken mot Arsène Lupin. Da det ikke sto noe der som ikke allerede var kjent, var jeg bare måtelig interessert. Jeg hadde dessuten sovet dårlig og var sliten, jeg kjente hvordan øyenlokkene mine raskt ble tunge og hodet falt litt fremover.

– Men monsieur, De kan ikke sove.

Damen rev forskrekket avisen ut av hånden på meg og så forarget på meg.

– Selvsagt ikke, svarte jeg, – det har jeg slett ikke lyst til.

– Det ville virkelig også vært ytterst lettsindig av Dem, sa hun.

– Ytterst lettsindig, gjentok jeg.

Og jeg kjempet nå energisk imot søvnen og forsøkte å holde oppmerksomheten min festet på landskapet og på skyene som lagde striper på himmelen. Men alt ble snart uklart som i tåke, både den oppskakede damen og den sovende herren, og søvnens dype, store stillhet senket seg over meg.

Og drømmene meldte seg, usammenhengende og lette drømmer om et vesen som opptrådte som og bar navnet Arsène Lupin. Han dukket frem i horisonten med en sekk kostbarheter på ryggen, gikk rett gjennom tykke murer og plyndret slott for møbler.

Men silhuetten av dette vesenet, som ikke lenger var Arsène Lupin, ble tydeligere. Det kom nærmere meg, ble større og større, satte i et smidig hopp tvers gjennom kupeen og havnet med et brak på brystet mitt.

En voldsom smerte... et hjerteskjærende skrik. Jeg våknet. Mannen, den reisende, hadde plassert det ene kneet på brystet mitt og begge hendene rundt halsen på meg.

Jeg så ham bare veldig vagt, da øynene mine var underløpne med blod, og damen kunne jeg også se i hjørnet utsatt for et heftig nervesammenbrudd. Jeg forsøkte ikke å sette meg til motverge, for det hadde jeg simpelthen ikke krefter til. Blodet hamret i tinningene mine, jeg var like ved å kveles... Jeg begynte å ralle... Et øyeblikk til... og jeg hadde blitt kvalt.

Det kunne mannen åpenbart merke, for han løsnet taket. Med høyre hånd tok han deretter frem et tau med en løpeknute og bandt hendene mine forsvarlig sammen, og på forbløffende kort tid var jeg bastet og bundet slik at jeg ikke var i stand til å bevege meg.

Og han utførte alt så naturlig og så uanstrengt at han røpet kunnskapen til en mester, en fagmann innen tyveri og kriminalitet. Ikke et ord, ikke snev av uro. Kaldblodig og djervt. Og der satt jeg på benken, viklet inn som en mumie, jeg, Arsène Lupin!

Situasjonen var faktisk lattervekkende, og til tross for alvoret i omstendighetene var jeg heller ikke blind for det ironiske og humoristiske i situasjonen. Arsène Lupin var lurt som en nykomling og bestjålet som den første og beste. Mannen stakk selvsagt av med veske og lommebok! Arsène Lupin, et offer, lurt, beseiret... For et eventyr!

Min ledsagerinne skjenket han derimot ikke den minste oppmerksomhet. Han nøyde seg med å plukke opp vesken hennes, som lå på teppet, og tok ut smykkene han fant i den, og lommeboken samt småting av gull og sølv. Damen åpnet det ene øyet, skalv av skrekk, tok av seg ringene og rakte dem til mannen, øyensynlig i den hensikt å spare ham for uleiligheten. Han tok imot ringene og så på damen. Hun besvimte.

I den samme dype tausheten og uten å bry seg mer om oss inntok han igjen plassen sin, tente seg en sigarett og fordypet seg i en undersøkelse av de skattene han nettopp hadde ervervet, noe som for øvrig så ut til å gjøre ham svært tilfreds.

Jeg var mye mindre tilfreds. Jeg snakker ikke om mine tolv tusen franc som så plutselig var havnet i feil lomme. Dette tapet aksepterte jeg midlertidig, for jeg var viss på at jeg snart ville komme i besittelse av en slik sum igjen, og av de svært viktige papirene i lommeboken min: prosjekter, beregninger, adresser, lister over brevskrivere, kompromitterende brev. Det som trykket meg mest, var en mer umiddelbar og mer alvorlig bekymring.

Hva ville skje nå?

Som man vel kan tenke seg, var jeg ikke uvitende om hvilket oppstyr min tilsynekomst hadde vakt på Saint-Lazare-stasjonen i Paris. Jeg hadde mottatt en invitasjon hjem til noen venner som jeg ofte besøkte under navnet Guillaume Berlat, og som mange ganger hadde moret seg over min påfallende likhet med Arsène Lupin. Av den grunn hadde jeg ikke kunnet maskere meg, og uheldigvis var jeg altså blitt bemerket på stasjonen. Dessuten hadde man sett en mann hoppe på toget i siste øyeblikk.

Hvem var denne mannen, om ikke Arsène Lupin? Det var med andre ord gitt at politimesteren i Rouen ville bli varslet telegrafisk og møte mannsterkt opp på stasjonen ved togets ankomst, avhøre mistenkelige reisende og undersøke vognene nøye.

Alt dette så jeg klart for meg, og alt dette ville ikke ha brakt meg ut av fatning, for jeg kunne trygt gå ut fra at politiet i Rouen ikke ville være listigere enn det i Paris. Ville det ikke ha holdt for meg å tilfeldigvis vise frem kortet mitt som folkevalgt som hadde innbrakt full tillit hos kontrolløren på Saint-Lazare-stasjonen? Men situasjonen var annerledes nå! Jeg var ikke lenger fri og kunne slett ikke tenke på å ta i bruk mine sedvanlige triks. Politimesteren i Rouen ville se gjennom alle kupeene og i en av dem finne Arsène Lupin, som skjebnegudinnen sendte rett i armene på ham, bunden på hender og føtter, hjelpeløs som et lam, forsvarlig pakket og perfekt bearbeidet. Han trengte bare å ta imot meg som man tar imot en postpakke adressert til noen på stasjonen, som en kurv med vilt, frukt eller grønnsaker.

Og hva skulle jeg, fastbundet som jeg var, stille opp med for å unngå dette bedrøvelige utfallet?

Ekspressen ilte mot Rouen, eneste og neste stasjon, den føk forbi Vernon og Saint-Pierre.

Jeg var også opptatt med å grunne over et annet problem som jeg ganske visst var mindre interessert i, men hvor løsningen allikevel vakte min nysgjerrighet som fagmann: Hvilke intensjoner hadde mitt reisefølge?

Dersom jeg hadde vært alene med ham i kupeen, hadde han hatt nok tid til å gå av toget i ro og mak. Men damen? Det var jo gitt at hun, som virket så forstandig og ydmyk nå, ville gi hals, lage bråk og rope om hjelp i samme nu som han åpnet døren.

Derfor var jeg forbauset! Hvorfor satte han henne ikke i samme avmektige tilstand som meg for å vinne tid til å forsvinne ubemerket før den doble ugjerningen hans ble oppdaget?

Han satt og røkte med blikket festet på landskapet, litt nølende regn lagde striper på rutene. Én eneste gang snudde han seg, grep rutetabellen min og kikket litt i den.

Damen forsøkte å besvime for å berolige fienden sin, og ville med hell ha gjennomført den hvis ikke røyken fra sigaretten hans hadde fremkalt et hosteanfall.

Selv var jeg svært ille stelt og støl i hele kroppen. Og jeg vred hjernen min... Jeg la planer...

Pont-de-l'Arche, Oissel. Ekspressen suste lystig videre, beruset av farten.

Saint-Etienne... Akkurat da reiste mannen seg og gikk to skritt imot oss, noe damen øyeblikkelig besvarte med et skrik og en uforfalsket besvimelse.

Men hva ville han? Han trakk ned vinduet ved siden av oss. Regnet plasket kraftig ned, og han var synlig forarget over at han verken hadde med seg paraply eller frakk. Ved å se i bagasjenettet fikk han øye på damens paraply, som han tilegnet seg raskt sammen med frakken min som han tok på seg med en gang.

Nå kjørte vi over Seinen. Han smøg opp benklærne sine, lente seg ut av vinduet og åpnet den utvendige slåen.

Ville han hoppe av toget? Med den farten vi hadde, ville det være den visse død. Vi fór inn i tunnelen under Mont Sainte-Catherine. Han åpnet døren på gløtt og satte foten ut på det øverste trinnet. Vanvidd! Mørket, røyken og støyen gikk sammen om å stille et slikt vågestykke i et fantastisk lys. Men plutselig saktnet toget farten under Westinghouse-bremsenes sterke trykk. Saktere og saktere gikk det før farten ble ganske jevn. Det ble sannsynligvis arbeidet i denne delen av tunnelen, og togene måtte føres langsomt gjennom mens arbeidet pågikk, kanskje i flere dager, og mannen visste det.

Så det var en smal sak for ham å tre helt ut på trinnbrettet og gå fredelig ned trappetrinnene, noe han også gjorde etter å ha lukket døren og skjøvet for slåen.

Knapt var han borte før man så vidt kunne skimte dagslyset gjennom den hvite dampen. Vi kom ut i en dal. Enda en tunnel, så var vi i Rouen.

Damen kom umiddelbart til seg selv, og hennes første bekymring var å klage over tapet av smykkene sine. Jeg sendte henne et bønnfallende blikk som hun forsto, hvorpå hun befridde meg fra knebelen som var like ved å ta pusten fra meg. Hun ville også ha løsnet på båndene, men det forhindret jeg.

– Nei, nei, politiet skal helst se alt som det er. Jeg vil at de skal opplyses om denne kjeltringen.

– Hva om jeg trakk i nødbremsen?

– For sent. Det skulle De ha tenkt på da han overfalt meg.

– Men han ville ha slått meg i hjel! Å, monsieur, jeg sa jo at han var på dette toget! Jeg kjente ham straks igjen etter bildene. Og nå har han stukket av med smykkene mine.

– Han blir nok funnet, ikke mist motet nå.

– Arsène Lupin funnet! Aldri!

– Det kommer an på Dem, madame. Hør nå. Så snart toget kjører inn på stasjonen, må De stille Dem ved døren og rope om hjelp og lage bråk. Betjenter og ansatte vil komme løpende, og De må da med få ord fortelle hva De har sett, hvordan jeg ble overfalt av Arsène Lupin, og hvordan han slapp unna. Beskriv ham så nøye som mulig: myk filthatt, paraply – Deres egen –, grå frakk med midjelinning...

– Deres, sa hun.

– Hva, min? Nei, den var hans, jeg hadde ingen.

– Tenk, jeg syntes ikke han hadde noen frakk på seg da han kom inn.

– Jo da, så må den ha ligget i bagasjenettet. I hvert fall hadde han den på da han hoppet ut, og det er det det kommer an på. Altså: grå frakk med midjelinning, husk det. Det er sant, det hadde jeg nær glemt: De må straks si hvem De er. Stillingen til mannen Deres vil oppmuntre dem til å gjøre sitt beste.

Vi var ved å komme frem. Hun bøyde seg allerede ut av døren. Jeg fortsatte med en litt høy, nesten bydende stemme for at hun skulle innprente seg ordene riktig:

– Si også navnet mitt straks: Guillaume Berlat. Si om nødvendig at De kjenner meg... Det vil spare oss for tid... Nå gjelder det å få utsatt forundersøkelsen for at politiet skal gå i gang med hovedsaken: å få fatt i Arsène Lupin... smykkene Deres... De glemmer vel ikke noe, gjør De? Guillaume Berlat, en venn av mannen Deres.

– Forstått, Guillaume Berlat.

Nå ropte og gestikulerte hun. Toget hadde ikke engang stoppet før en herre steg om bord fulgt av flere menn. Det kritiske øyeblikket var kommet. Heseblesende forklarte damen:

– Arsène Lupin har overfalt oss, stjålet smykkene mine. Jeg er madame Renaud, mannen min er underdirektør ved fengselsvesenet. Se, der borte står broren min, Georges Ardelle, direktør i Crédit Rouennais – ham kjenner De formodentlig...

Hun omfavnet en ung mann som nå hadde kommet til, og som politimesteren hilste på, og fortsatte deretter med gråt i stemmen:

– Ja, Arsène Lupin... Mens monsieuren satt og blundet, styrtet han seg over strupen på ham... monsieur Guillaume Berlat, en venn av mannen min.

Politimesteren spurte:

– Men hvor er Arsène Lupin?

– Han hoppet av toget i tunnelen etter Seinen.

– Er De sikker på at det var ham?

– Ja, det er jeg! Jeg kjente ham igjen. Dessuten ble han sett på Saint-Lazare-stasjonen. Han hadde en myk filthatt...

– Nei, en stiv som den der, avbrøt politimesteren henne og pekte på hatten min.

– Jeg bekrefter at det var en myk, gjentok madame Renaud, – og en grå frakk med midjelinning.

– Ja, det stemmer med telegrammet, mumlet politimesteren, – grå frakk med midjelinning og svart fløyelskrave.

– Nettopp, med en svart fløyelskrave, utbrøt madame Renaud triumferende.

Jeg begynte å puste lettere. Å, det var jo en tapper og utmerket venninne jeg hadde fått der!

Betjentene hadde i mellomtiden hjulpet meg ut av båndene. Jeg bet meg så hardt i leppen at den sprakk og begynte å blø. Helt sammenbøyd og med lommetørkle for munnen for riktig å ta meg ut som et menneske som hadde måttet sitte lenge i en ubekvem stilling, og som hadde en blodig knebel i ansiktet, sa jeg med svak stemme til politimesteren:

– Monsieur, det var Arsène Lupin, ingen tvil om det. Hvis vi handler raskt, vil vi kunne innhente ham. Jeg tror at jeg kan være til nytte for Dem...

Vognen som retten trengte for undersøkelsens skyld, ble koblet fra, og toget kjørte så videre til Le Havre. Vi ble ført inn på stasjonsmesterens kontor gjennom en tett hop av nysgjerrige som fylte perrongen. På vei dit begynte jeg å nøle. Jeg måtte under et eller annet påskudd kunne dra min vei, finne automobilen min og stikke av. Det var forbundet med fare å bli. Det kunne skje et eller annet, komme et nytt telegram fra Paris, og det ville være ute med meg.

Ja, men hva så med tyven? Overlatt til meg selv i et område hvor jeg ikke var videre kjent, torde jeg ikke håpe på å ta ham igjen.

– Pytt, la meg prøve lykken!, tenkte jeg. – La meg bli her. Partiet blir vanskelig å vinne, men morsomt å spille! Og innsatsen gjør det umaken verdt.

Da vi ble bedt om å gjenta forklaringene våre inntil videre, utbrøt jeg:

– Herr politimester, i dette øyeblikk har jo Arsène Lupin et forsprang. Automobilen min står utenfor her. Hvis de ville gjøre meg den fornøyelse å bli med, kunne vi kanskje forsøke...

Politimesteren svarte med et lurt smil:

– Ideen er ikke dårlig... så lite dårlig faktisk at den allerede er satt ut i livet.

– Jaså!

– Ja, monsieur, to av mine folk har tatt av gårde på sykkel... for en stund siden.

– Men hvor hen?

– Ut til tunnelutgangen. Der vil de jo kunne finne ledetråder, ta vitneforklaringer og følge sporene av Arsène Lupin.

Jeg kunne ikke unngå å trekke på skuldrene.

– De to betjentene dine får verken samlet spor eller vitneforklaringer.

– Neivel!

– Arsène Lupin vil ha sørget for at ingen har sett ham da han forlot tunnelen, tatt den første og beste veien og derfra satt kursen...

– Mot Rouen, ja, og her snapper vi ham.

– Han kommer ikke til Rouen.

– Vel, så blir han værende i området, og vi kan være enda sikrere på...

– Han blir ikke værende i området.

– Åhå! Og hvor vil han så skjule seg?

Jeg tok frem uret mitt.

– I dette øyeblikk lusker Arsène Lupin rundt ved stasjonen i Darnétal. Kl. 10.50, altså om tjueto minutter, tar han toget som går fra Gare du Nord her i Rouen til Amiens.

– Det mener De? Og hvordan vet De det?

– Ganske enkelt fordi Arsène Lupin så på rutetabellen min mens vi var i kupeen. Hvorfor? Finnes det ikke en annen toglinje i nærheten av det stedet han hoppet av toget, og en stasjon hvor det stopper et tog? Jeg har nettopp sett etter i rutetabellen og har fått bekreftet informasjonen.

– Sannelig, monsieur, sa politimesteren, – det er virkelig godt sluttet. For en dømmekraft!

Nettopp fordi jeg så overbevisende hadde gjennomskuet tyvens plan, hadde jeg begått en dumhet ved å vise frem mine spesielle evner. Han så forbauset på meg, og jeg mente at jeg kunne merke hvordan mistanken vokste i ham. Men nei, for fotografiene som påtalemyndigheten hadde sendt ut i alle retninger, var for ufullkomne og lignet for lite på den Arsène Lupin som han nå hadde foran seg til at han skulle kjenne meg igjen. Men likevel var han urolig, forvirret og bekymret.

Det ble et øyeblikks taushet. Noe mistenkelig og uvisst holdt ordene tilbake på leppene våre. Det gikk et gys av forlegenhet gjennom meg. Var lykken i ferd med å vende seg mot meg? Jeg tvang meg til å le.

– Vet De hva, det finnes ikke den ting som gjør en mer klarhjernet enn tapet av en lommebok og ønsket om å finne den igjen. Og hvis De ville låne meg to betjenter, kunne vi, de og jeg, kanskje...

– Å, jeg ber Dem, politimester!, utbrøt madame Renaud. – De burde høre på monsieur Berlat.

Min utmerkede venninnes inngripen gjorde utslaget. Navnet Berlat brukt om meg og i hennes munn – hun var jo en høytstående manns hustru – levnet ikke rom for noen tvil om identiteten min. Politimesteren reiste seg:

– Det ville virkelig glede meg, monsieur Berlat, om De skulle lykkes. Jeg er ikke mindre oppsatt enn De på å se denne Arsène Lupin i sikker forvaring.

Han fulgte meg til automobilen hvor jeg tok plass sammen med to av hans folk, som han presenterte for meg, Honoré Massol og Gaston Delivet. Jeg satte meg ved rattet. Mekanikeren min sveivde maskineriet i gang, og noen sekunder senere forlot vi stasjonen. Jeg var reddet!

Å, jeg skal villig innrømme at jeg følte en viss stolthet da vi i min Moreau-Lepton med trettifem hesters kraft i en voldsom fart rullet nedover bulevardene som omgir den normanniske byen. Motoren brummet harmonisk. På høyre og venstre side fløy trærne forbi oss. Fri som jeg nå var og unnsluppet faren, skulle jeg bare ordne mitt lille personlige mellomværende ved hjelp av to ærlige representanter for den offentlige makt. Arsène Lupin skulle jakte på Arsène Lupin!

Så verdifull hjelpen deres var, Honoré Massol og Gaston Delivet, disse måteholdne støtter av samfunnsordenen! Hva skulle jeg gjort uten dere? Hvor mange ganger ville jeg ikke ha valgt feil vei i et veikryss uten dere! Uten dere ville Arsène Lupin ha kjørt feil i byen, mens den andre hadde sluppet unna!

Men det var ikke over ennå. Langt derifra! Først måtte jeg få fatt i mannen, og de papirene han hadde frarøvet meg. Dem måtte for alt i verden ikke de to betjentene mine stikke nesen i, langt mindre legge beslag på. Benytte meg av hjelpen deres, men handle uten dem, det var det jeg ville gjøre, og det var ikke lett.

Vi nådde Darnétal tre minutter etter at toget hadde kjørt derfra. Jeg kunne dog trøste meg med at en mann i grå frakk med midjelinning og svart fløyelskrave var gått på toget på andre klasse med billett til Amiens. Min debut som etterforsker var sant å si lovende.

Delivet sa til meg:

– Nå stopper ikke toget før i Montérolier-Buchy, om nitten minutter. Der må vi være før Arsène Lupin, ellers kan han dra videre til Amiens eller via Clères til enten Dieppe eller tilbake til Paris.

– Hvor langt er det til Montérolier?

– Tjuetre kilometer.

– Tjuetre kilometer på nitten minutter... Vi kommer frem før ham.

For en nervepirrende tur! Aldri har min trofaste Moreau-Lepton besvart min utålmodighet med større iver og utrettelighet. Det var som om mitt brennende ønske henvendte seg direkte til mekanismen uten at jeg var nødt til å gjøre bruk av sveiv og håndgrep. Den ønsket det samme som jeg. Den bifalt forsettet mitt. Den forsto harmen jeg følte mot den slyngelen Arsène Lupin. Den skurken! Den forræderen! Ville jeg klare å ta ham? Ville han igjen sette seg over øvrigheten, en øvrighet jeg representerte?

– Til høyre!, utbrøt Delivet, – Til venstre...! Rett frem...!

Vi svevde bortover veiene. Grensesteinene lignet små forskremte dyr som forsvant da vi nærmet oss.

Og plutselig, ved en sving, så vi en røyksky. Ekspressen!

På en strekning av en kilometer kjørte vi om kapp. Kampen var ujevn, resultatet gitt. Vi slo ekspressen med tjue lengder.

På tre sekunder var vi ute på perrongen, borte ved andre klasse. Dørene ble åpnet. De reisende gikk av, ikke tyven min. Vi undersøkte kupeene, ingen Arsène Lupin.

– Herlighet!, utbrøt jeg. – Fra toget må han ha gjenkjent meg i automobilen og hoppet av.

Togføreren bekreftet denne antagelsen. To hundre meter fra stasjonen hadde han sett en mann som trillet nedover jernbaneskråningen.

– Se der borte... han som løper over sporene.

Jeg styrtet av sted fulgt av mine to ledsagere, rettere sagt én, for Massol viste seg å være en ualminnelig løper som bakken formelig suste vekk under. På kort tid tok han godt innpå rømlingen. Da mannen så ham, hoppet han over en hekk, klatret raskt oppover en skråning. Vi så ham på noe avstand, han var på vei inn i et lite skogholt.

Da vi kom frem til det lille skogholtet, ventet Massol på oss. Han hadde vært redd for å miste oss av syne og ansett det som meningsløst å våge seg videre fremover.

– Og jeg ønsker Dem til lykke, kjære venn, sa jeg. – Etter en slik løpetur er det neppe mye pust igjen i mannen. Vi har ham.

Jeg forsøkte å orientere meg og grunnet et øyeblikk over den letteste veien til å kunne ta meg av rømlingen på egen hånd for deretter å komme i besittelse av de tapte eiendelene mine. Det er sannsynlig at det ville kunne drøye lenge hvis øvrigheten først blandet seg i saken og så nærmere på disse eiendelene. Så gikk jeg tilbake til følgesvennene mine.

– Hør, dette er enkelt. De, Massol, går til venstre, De, Delivet, til høyre, og dere ser til at han ikke kommer ut av skogholtet. Slik kan han ikke komme ut av skogholtet uten å bli sett av dere, unntatt på denne stien hvor jeg stiller meg opp. Hvis han ikke kommer ut, går jeg selv inn og forsøker å jage ham ut til en av dere. Dere trenger altså bare å vente. Å! En ting til: Hvis det skulle knipe for meg, skyter jeg.

Massol og Delivet gikk til hver sin side. Så snart de var borte, snek jeg meg forsiktig inn mellom trærne for at jeg verken skulle bli sett eller hørt. Det var et temmelig tett kratt tilrettelagt for jakt, med svært smale stier hvor man måtte gå sammenkrøket, som i grønne ganger mellom trærne.

Ved å følge en av disse stiene kom jeg ut på en lysning hvor jeg oppdaget ferske spor i vått gress. Dem fulgte jeg og sørget for å smyge meg gjennom krattet, til jeg sto jeg ved foten av en liten høyde hvor det lå ruiner av en gammel rønne.

– Der oppe må han være, tenkte jeg. – Han har sørget for god utsikt.

Jeg krøp helt opp til ruinen. En sakte puslen røpet hans tilstedeværelse, og gjennom en åpning så jeg ham med ryggen mot meg.

I et sprang var jeg over ham. Han gjorde et forsøk på å bruke revolveren sin mot meg, men jeg var for rask for ham og tvang ham i bakken slik at han kom til å ligge med armene under seg mens jeg satte kneet mitt på brystet hans.

– Hør her, lille venn, sa jeg til ham i en dempet tone. – Jeg er Arsène Lupin. Gi meg straks og uten motstand lommeboken min og damens lille veske, så skal jeg redde deg fra politiets klør og innrullere deg blant vennene mine. Ett ord: Ja eller nei?

– Ja, mumlet han.

– Godt. Din fremgangsmåte i morges var utspekulert. Vi blir nok enige.

Jeg reiste meg. Han grep til lommen sin, trakk en kniv og ville overfalle meg.

– Idiot!, ropte jeg.

Jeg parerte støtet med den ene hånden og drev et voldsomt slag i halspulsåren hans med den andre hånden. Han besvimte og falt om.

Jeg fant lommeboken min med papirene og pengene. Av nysgjerrighet tok jeg også hans egen lommebok hvor det lå et brev adressert til Pierre Onfrey.

Det satte en støkk i meg. Pierre Onfrey, morderen fra Rue Lafontaine i Auteuil! Han som hadde skåret over strupen på madame Delbois og de to døtrene hennes! Jeg bøyde meg over ham. Nå forsto jeg hvor det var jeg hadde sett de trekkene som i kupeen virket kjent for meg.

Men tiden gikk. Jeg la to hundrefrancsedler, et kort og følgende ord i en konvolutt:


Fra Arsène Lupin til hans gode kolleger Honoré Massol og Gaston Delivet som et uttrykk for takknemlighet.



Konvolutten la jeg på et synlig sted midt i rommet. Ved siden av den lå madame Renauds veske. For kunne jeg la være å gi den tilbake til min utmerkede venninne som hadde reddet meg?

Dog må jeg bekjenne at jeg først tømte den for alt av større verdi og bare etterlot en skilpaddekam og en tom portemoné. Helvete heller! Forretninger er jo forretninger, og mannen hennes bedrev ganske visst en tarvelig virksomhet.

Bare mannen gjensto. Han begynte å røre på seg. Hva skulle jeg gjøre? Jeg kunne verken redde ham eller sende ham i galgen.

Jeg tok fra ham våpenet hans og avfyrte et skudd i luften.

– De to andre kommer, tenkte jeg, – så får han klare seg selv! Skjebnen hans får avgjøre hvordan saken utvikler seg. Og jeg løp av gårde bortover langs stien.

Tjue minutter senere førte en sidevei, som jeg hadde lagt merke til under forfølgelsesturen vår, meg tilbake til automobilen min. Klokken fire telegraferte jeg til vennene mine i Rouen at en uforutsett hendelse gjorde det nødvendig å gi opp besøket for denne gang. Mellom oss sagt er jeg redd for at jeg, etter det de nå må ha fått vite, må oppgi dette besøket på ubestemt tid. For en forferdelig skuffelse for dem!

Klokken seks dro jeg tilbake til Paris via Isle-Adam, Enghien og Porte Bineau.

Av kveldsavisene erfarte jeg at det nå hadde lyktes politiet å fange Pierre Onfrey.

Neste dag – man skal jo ikke forakte virkningene av en gjennomført reklame – offentliggjorde Écho de France følgende sensasjonelle artikkel:


Arsène Lupin har i går etter mange besværlige omstendigheter foranlediget at Pierre Onfrey ble arrestert i området rundt Buchy. Morderen fra Rue Lafontaine hadde på strekningen Paris – Le Havre plyndret madame Renaud som er gift med underdirektøren i fengselsvesenet. Arsène Lupin har skaffet madame Renaud vesken hennes tilbake med smykker og alt og har gavmildt belønnet de to politimennene som bisto ham med den dramatiske arrestasjonen.






Dronningens halskjede

To eller tre ganger i året bar grevinne de Dreux-Soubise på sine hvite skuldre og ved helt spesielle høytideligheter, som ballene på den østerrikske ambassaden eller selskapene hos lady Billingstone, det som ble kalt Dronningens halskjede.

Dette halskjedet var det berømte smykket som hoffjuvelerene Boehmer og Bassenge hadde laget til fyrstinne du Barry, og som kardinal de Rohan-Soubise senere trodde han ga bort til dronning Marie-Antoinette, og som lykkejegerinnen Jeanne de Valois, grevinne de la Motte, plukket fra hverandre en februarkveld i 1785 med hjelp av mannen sin og deres medsammensvorne Rétaux de Villette.

Sant å si var det nå bare innfatningen som var ekte. Den hadde Rétaux de Villette bevart, mens grev de la Motte og hans ektehalvdel hadde spredt for alle vinder steinene som de brutalt hadde brutt ut av innfatningen, disse bedårende steinene som Boehmer så nøye hadde valgt ut. Senere solgte Rétaux de Villette i Italia innfatningen til Gaston de Dreux-Soubise, kardinalens nevø og arving, som onkelen forresten reddet fra økonomisk undergang ved fallitten til Rohan-Guéménés, en i sin tid mye omtalt fallitt. Til minne om onkelen, som han var takknemlig overfor, kjøpte han tilbake de få gjenværende opprinnelige diamantene hos den engelske juveleren Jefferys, og supplerte dem med en del av samme størrelse. De var riktignok av betydelig mindre verdi, slik at det til slutt lyktes ham å gjenskape det vidunderlige smykket slik det hadde forlatt Boehmer og Bassenge.

I nesten et århundre brisket familien de Dreux-Soubise seg av å eie dette historiske smykket. Ulike omstendigheter hadde gått hardt utover rikdommen deres, men de foretrakk å begrense levestandarden på andre måter fremfor å selge den kongelige og kostbare relikvien. Særlig den nåværende greven hang ved smykket som man henger ved fedrenes bosted. For sikkerhets skyld hadde han leid en bankboks i Crédit Lyonnais bare til smykket, og når grevinnen skulle ha det på en kveld, hentet han det selv om ettermiddagen og brakte det tilbake neste morgen.

Ved selskapet i Palais de Castille den kvelden – dette eventyret strekker seg tilbake til begynnelsen av århundret – hadde grevinnen riktig stor suksess, og selveste kong Christian, som festen ble holdt til ære for, la merke til hennes henrivende skjønnhet. Steinene formelig sildret over den praktfulle halsen hennes, og de tusen fasettene til diamantene glimtet og skinte som flammer i lyset. Ingen av de andre damene på festen, så det ut til, kunne ha båret byrden av en slik pryd med så mye ynde og verdighet som den vakre grevinnen de Dreux-Soubise.

Grev von Dreux nøt en dobbel triumf og gratulerte seg selv etter at de hadde kommet hjem til det gamle herskapshuset i forstaden Saint-Germain. Han var stolt av hustruen sin og kanskje like så stolt av smykket som hadde vært et adelsmerke for hans hus i fire slektsledd. Og grevinnen hentet en litt barnslig forfengelighet ut av triumfen, noe som tydelig kjennetegnet hennes hovmodige karakter.

Det var med en viss bedrøvelse at hun tok av seg smykket og rakte det til greven, som på nytt betraktet det med henrykkelse, som om det var første gang han hadde det for øye. Så la han det i et rødt lærskrin med kardinalens våpen på lokket og gikk inn med det i et tilstøtende mindre rom, en slags alkove med eneste inngang ved fotenden av greveparets seng. Som alltid stilte han skrinet høyt opp på en hylle, mellom hatteesker og stabler av vasketøy, lukket døren etter seg og kledde av seg.

Ved ni-tiden morgenen etter sto han opp i den tanke at han ville bringe smykket tilbake til Crédit Lyonnais før frokost. Han kledde på seg, drakk en kopp kaffe og gikk ned i stallen. Der ga han sine ordrer for dagen. Han var bekymret for en av hestene og lot hesten gå et par ganger frem og tilbake i bygården. Deretter gikk han opp på soverommet til grevinnen.

Hun hadde ikke forlatt rommet og fikk hjelp av kammerpiken til å gre håret. Hun spurte ham:

– Skal De ut?

– Ja, jeg skal jo bort med det...

– Å, selvfølgelig! Det er da det mest fornuftige.

Greven gikk inn i alkoven. Etter et par sekunder spurte han, uten å være det minste forundret:

– Har De tatt det, kjære venn?

Hun svarte:

– Hva? Men nei, jeg har da slett ikke rørt noe som helst.

– De har flyttet på det.

– Slett ikke... Jeg har ikke engang åpnet døren.

Veldig betuttet kom greven ut av alkoven og med knapt hørlig stemme stammet han frem disse ordene:

– Har De ikke...? Er det ikke...? Men så...

Grevinnen ilte inn til ham, og i fellesskap undersøkte de nå febrilsk det lille rommet, kastet eskene på gulvet og rotet rundt i vasketøyet. Til stadighet gjentok greven:

– Nytteløst. Alt vi gjør, er nytteløst. Jeg la det her, på denne hyllen.

– Men kan De ikke huske feil?

– Nei, jeg la det på denne hyllen, ikke en annen.

De tente et lys, for det var temmelig mørkt i alkoven, og flyttet ut vasketøyet og alt det andre slik at ingenting var igjen der inne. Fortvilet måtte de innse at det viden kjente Dronningens halskjede var sporløst forsvunnet.

Grevinnen, som var en ganske resolutt dame, spilte ikke bort tid med unyttige klager, men sendte straks bud etter politiinspektør Valorbe, da de allerede tidligere hadde hatt anledning til å beundre hans dyktighet og skarpsindighet. Han ble satt detaljert inn i saken og spurte øyeblikkelig:

– Og De er viss på, herr greve, at ingen har kunnet gå gjennom soverommet Deres i natt?

– Helt sikker. Jeg sover veldig lett, og døren til rommet har vært låst. I morges måtte jeg låse den opp da hustruen ringte etter kammerpiken.

– Finnes det ingen annen vei som man kan bruke for å komme inn i alkoven?

– Ingen.

– Ikke noe vindu?

– Jo, men det er blokkert.

– Jeg vil gjerne se det selv.

Det ble igjen tent lys, og Valorbe bemerket straks at vinduet var blokkert av en skjenk bare i halvparten av høyden, og at skjenken ikke egentlig sto helt inntil vinduskarmen.

– Den er dog tett nok til at det vil være umulig å åpne vinduet lydløst, mente greven.

– Hva vender vinduet ut til?

– Til en liten bakgård.

– Og det finnes en etasje over denne?

– To. Men i tjenestefolkets etasje er vinduene mot bakgården beskyttet av et tett stakitt. Det er derfor det er så dårlig lys her inne.

Da skjenken var tatt ut, viste det seg dessuten at vinduet var lukket, noe det jo ikke kunne ha vært hvis noen hadde kommet inn den veien.

– I så fall måtte den pågjeldende personen ha gått ut gjennom soverommet vårt, bemerket greven.

– Ja, og så kunne døren til soverommet Deres ikke ha vært låst fra innsiden i morges.

Inspektøren grunnet et øyeblikk og henvendte seg så til grevinnen:

– Visste noen rundt Dem, madame, at De ville bære halskjedet i går kveld?

– Selvsagt, det har jeg ikke lagt skjul på. Men det var ingen som visste at vi ville gjemme det inne i alkoven.

– Ingen?

– Ingen... med mindre...

– Jeg må be Dem være nøyaktig, madame. Vi er ved et meget viktig punkt.

Hun sa til mannen sin:

– Jeg tenkte på Henriette.

– Henriette? Hun vet like lite om gjemmestedet som de andre.

– Er du sikker på det?

– Hvem er denne damen?, avbrøt monsieur Valorbe.

– En venninne fra klosterskolen som i sin tid måtte bryte med familien sin fordi hun giftet seg med en arbeider. Da mannen hennes døde, tok jeg henne og den lille sønnen hennes inn i huset...

Forlegent la hun til:

– Hun gjør meg til gjengjeld noen småtjenester. Hun er veldig flink med hendene.

– Hvilken etasje bor hun i?

– Samme som vi, ikke langt unna… ved enden av gangen... Og til og med, tror jeg... kjøkkenvinduet hennes...

– Vender ut mot den lille bakgården, ikke sant?

– Ja, det er like overfor vårt.

En kortvarig taushet fulgte etter denne opplysningen.

Så ba Valorbe om å bli ført til Henriette. De traff henne mens hun satt og sydde, og hennes lille sønn, Raoul, en gutt på seks eller sju år, satt og leste. Inspektøren spurte henne ut, temmelig forbauset over den elendige leiligheten som hadde blitt møblert for henne, og som besto av i alt et rom uten peis og et karnapp som tjente som kjøkken. Hun virket bestyrtet over å høre om tyveriet. Kvelden i forveien hadde hun selv hjulpet grevinnen med påkledningen og lagt halskjedet på henne.

– Gode gud, utbrøt hun, – hvem kunne ane det?

– Har De ingen anelse om hvem det kan være? Ingen mistanke? Det kunne tenkes at tyven har gått gjennom rommet Deres.

Hun lo høylydt uten å ha den fjerneste forestilling om at mistanken til en viss grad hvilte på henne.

– Men jeg har jo ikke satt min fot utenfor dette rommet! Jeg går aldri ut. Og har De dessuten ikke sett...?

Hun åpnet vinduet ute i karnappet.

– Der kan De se. Det er drøye tre meter over til vinduskarmen på den andre siden.

– Hvem sier at vi tror at tyven skulle ha gått inn den veien?

– Men lå ikke halskjedet inne i alkoven da?

– Hvordan vet De det?

– Tja! Jeg har alltid visst at det blir lagt der om natten. Det har blitt snakket om mens jeg har vært til stede.

Det fortsatt ungdommelige ansiktet hennes, som dog var merket av bekymringer, hadde et veldig mildt og resignert uttrykk. Men plutselig, da ingen snakket, antok hun et engstelig uttrykk, som om hun ante en fare. Hun dro sønnen sin inntil seg, og barnet grep hånden hennes og kysset den ømt.

– Jeg tror ikke, sa monsieur de Dreux til inspektøren da de var alene, – jeg tror ikke at De mistenker henne. Henne kan jeg svare for. Hun er redeligheten selv.

– Å, jeg deler helt Deres mening, svarte monsieur Valorbe. – Etter min mening kan det i høyden være snakk om at hun uten å vite det kan ha medvirket. Og en slik teori vil jeg ikke engang forsøke å hevde fordi den ikke på noen måte kan løse problemet.

Inspektøren gjorde ikke noe mer med saken som nå ble overført til og fullført av en forhørsdommer. Tjenerne ble forhørt, slåen ble ettersett, det ble gjennomført forsøk på å åpne og lukke vinduet i alkoven, og bakgården ble undersøkt i hver krinkel og krok. Alt til ingen nytte. Slåen var i utmerket stand, og vinduet kunne verken åpnes eller lukkes fra utsiden.

Undersøkelsene konsentrerte seg særlig om Henriette, for uansett hva man gjorde, førte sporene tilbake til henne. Hele livet hennes ble ransaket ned til den minste detalj, og det viste seg at hun i de siste tre årene bare hadde vært ute av huset fire ganger, hver gang i anliggender som forelå helt opplyst. Hun tjente i virkeligheten som kammerpike og skredderinne hos madame de Dreux, som behandlet henne svært strengt, noe alle tjenestefolkene vitnet om i fortrolighet.

– Dessuten, uttalte forhørsdommeren, som i løpet av en uke var kommet til samme resultat som politiinspektøren, – selv om vi gikk ut fra at vi visste hvem den skyldige var, noe vi imidlertid ikke vet, så ville vi dog stå helt på bar bakke med hensyn til hvordan tyveriet er begått. På høyre og venstre side stoppes vi av to hindringer: På den ene av en lukket dør, på den andre av et lukket vindu. Mysteriet er dobbelt! Hvordan har noen kommet seg inn, og enda vanskeligere, hvordan har noen kommet seg ut og låst døren og lukket vinduet?

Etter fire måneders undersøkelser lød dommerens hemmelige mistanke slik: Monsieur og Madame de Dreux hadde, presset av svært vanskelige pengeforhold, solgt Dronningens halskjede. Saken ble henlagt.

Tyveriet av det kostbare smykket var et slag som ekteparet Dreux-Soubise ikke kom over på lange tider. Kredittverdigheten, som hadde hatt en utmerket pant i den tapte skatten, mistet de helt, og de ble nå konfrontert med strengere kreditorer og mindre gunstige utlån. De måtte begrense seg på alle områder, selge alt som kunne unnværes og pantsette resten. Kort fortalt hadde de vært ruinert om ikke et par større arvelodd fra fjerne slektninger hadde reddet dem.

Stoltheten deres led også, som om de hadde mistet noe av sin adelighet, og grevinnen la underlig nok all skyld på Henriette, sin gamle venninne fra pensjonatskolen. Hun bar et ektefølt nag til henne og beskyldte henne åpent. Det gikk så langt at hun først ble forvist ned til en leilighet i tjenestefolkenes etasje, før de avskjediget henne uten det minste forvarsel.

Og slik levde greveparet videre uten at det tilstøtte dem noe bemerkelsesverdig. De reiste mye.

Bare én ting fra denne tiden må nevnes. Et par måneder etter at Henriette hadde reist bort, fikk grevinnen et brev fra henne som overrasket henne:


Madame!

Jeg vet ikke hvordan jeg skal få takket Dem. For det er vel De som har sendt meg det, ikke sant? Ja, det kan ikke være noen andre enn Dem. Ingen andre kjenner til adressen min i denne avkroken. Skulle jeg allikevel tro feil, ber jeg Dem ha meg unnskyldt, og min takk kan da gjelde all Deres godhet overfor meg gjennom årenes løp.



Hva kunne dette bety? Grevinnens godhet imot henne i nåtid og fortid besto jo bare av stor urett. Hva skulle denne takken bety?

Etter at Henriette hadde blitt oppfordret til å avgi en forklaring, svarte hun at hun hadde mottatt et brev med posten, ikke rekommandert og uten underskrift, med to sedler pålydende tusen franc. Konvolutten, som hun la ved, bar poststempelet Paris og ellers bare adressen hennes, skrevet med en åpenbart fordreid hånd.

Hvor stammet disse to tusen francene fra? Hvem hadde sendt dem? Retten undersøkte saken. Men hvilket spor skulle man følge i dette mørket?

Historien gjentok seg etter at tolv måneder var gått, og igjen og igjen, helt til det hadde gått seks år, bare med den forskjellen at beløpet det femte og sjette året hadde blitt dobbelt så stort, og slik ble Henriette, som plutselig hadde blitt syk, i stand til å pleie sin helbred på best mulig måte.

Ytterligere en forskjell: Postvesenet konfiskerte et av brevene med den begrunnelse at det ikke var frankert. Derfor ble de to siste brevene sendt på forskriftsmessig måte, det ene med poststempel fra Saint-Germain, det andre fra Suresnes. Avsenderen kalte seg i første tilfelle Anquety, i det siste Péchard, men adressene var oppdiktet.

Etter seks års forløp døde Henriette, og gåten forble uløst.

Alt dette er kjent for offentligheten. Saken var blant dem som satte sinnene i kok. For en underlig skjebne dette halskjedet fikk, så mye oppmerksomhet det vekket, hundre og tjue år etter at det hadde rystet hele Frankrike på slutten av 1700-tallet. Det jeg nå vil fortelle, har imidlertid hittil vært en hemmelighet unntatt for de viktigste involverte og noen andre som greven forlangte ubrytelig taushet fra. Da en av dem en vakker dag allikevel sannsynligvis snakker over seg, gir det meg ingen dårlig samvittighet å løfte på sløret, og samtidig med gåtens løsning vil vi få forklaringen på et brev som sto offentliggjort i morgenavisene i forgårs, et høyst uvanlig brev, og som om mulig innhyllet dette dramaet i enda litt mer mørke og mystikk.

Fem dager før denne nyheten hadde grev de Dreux-Soubise invitert til selskapsfrokost bestående av to nieser og en kusine samt lagmann d'Essaville, folkevalgt Bochas, chevalier Floriani, som greven hadde blitt kjent med på Sicilia, og general marki de Rouzières, en gammel venn fra herreklubben.

Etter frokosten serverte damene kaffe, og herrene fikk mot et løfte om å ikke forlate rommet lov til å tenne en sigarett. Man snakket og lo. En av de unge pikene moret selskapet med å legge opp kort og spå. Man kom også til å snakke om særlig kjente forbrytelser, og det var da monsieur de Rouzières, som aldri lot en mulighet til å erte greven gå fra seg, kom inn på historien om det forsvunne halskjedet, et samtaletema som monsieur de Dreux avskydde.

Alle fremsatte sin mening om saken, alle gjenopptok undersøkelsen på sin egen måte. Naturligvis motsa alle hypotesene hverandre, og alle var like urealistiske.

– Men De, herr chevalier, spurte grevinnen henvendt til Floriani, – hvordan ser De på saken?

– Jeg har slett ingen mening om den, madame.

Men denne bemerkningen vakte livlig motsigelse. Chevalier Floriani hadde akkurat skilt seg utmerket ut ved å fortelle ulike spennende historier som faren hans, en magistrat i Palermo, og han selv hadde vært innviklet i, og han hadde røpet sine fremragende evner og teft i den slags saker.

– Jeg må tilstå, sa han, – at det har lyktes meg å finne holdepunkter hvor dyktigere folk har måttet gi tapt, men derfra og til å betegne meg som en Sherlock Holmes er dog et veldig stort sprang... Og dessuten vet jeg knapt hva saken dreier seg om...

Hele selskapet vendte seg mot husets herre, og motvillig måtte han trekke opp hele historien i grove trekk. Chevalieren lyttet, tenkte seg litt om, stilte noen spørsmål og mumlet så:

– Det er rart, for ved første øyekast virker ikke sakens løsning så vanskelig å finne.

Grev de Dreux-Soubise trakk på skuldrene mens gjestene ivrig trengte seg sammen rundt chevalieren som fortsatte med sin litt forstokkede teori:

– I sin alminnelighet må man, for å finne gjerningsmannen til en forbrytelse eller et tyveri, fastslå hvordan forbrytelsen eller tyveriet ble begått. Denne oppgaven ser i det foreliggende tilfellet ut til å være uhyre enkel og rett frem. Her kan det nemlig ikke være snakk om flere muligheter, men bare én eneste klar og uomtvistelig virkelighet som ser slik ut: Tyven kunne bare komme inn gjennom døren til soverommet eller gjennom vinduet til alkoven, og da man ikke kan gå gjennom låste dører, må tyven ha kommet inn gjennom vinduet.

– Det var også lukket og ble også funnet lukket om morgenen, skjøt monsieur de Dreux inn.

– For å kunne gjøre det, fortsatte Floriani uten å ense grevens avbrytelse, – trenger man bare en bro, planke eller stige fra kjøkkenbalkongen over til alkovevinduet, og når skrinet...

– Men jeg sier Dem jo at vinduet var lukket!, ropte greven utålmodig.

Denne gangen måtte Floriani svare på avbrytelsen og gjorde det med den største ro, som en mann som ikke lar seg forbløffe av en intetsigende innvending.

– Jeg tror Dem naturligvis på at det var lukket, men var det ikke en lufteluke der?

– Hvordan vet De det?

– Det er jo nesten en regel i bygninger fra den tiden, men for øvrig er det en nødvendighet siden tyveriet ikke kan forklares uten den.

– Ja, det finnes altså en lufteluke, men den var lukket som vinduet. Den skjenket man forresten ikke en tanke.

– Det var en feil. Hadde man tenkt på den, ville man nemlig ha sett at den hadde blitt åpnet.

– På hvilken måte?

– Jeg ser for meg at den som andre lufteluker kan åpnes ved hjelp av en snor med en ring nederst.

– Ja.

– Og denne ringen hang mellom vinduskarmen og skjenken.

– Ja, men jeg kan ikke forstå...

– Altså, gjennom en liten rift i ruten kan man ha stukket et eller annet, for eksempel en tynn stålpinne med en krok på, ned i ringen, trykket til og åpnet luken.

Greven lo hånlig:

– Fabelaktig! Fabelaktig! De får det hele til å høres så lett ut, men De glemmer én ting, monsieur, at det ikke var noen rift i ruten.

– Det var en rift der.

– Det tror jeg ikke! Den hadde man da sett.

– For å legge merke til noe må man ha et våkent blikk, og det hadde man ikke. Det er en rift der, det er en fysisk umulighet at det ikke skulle være en rift der, nedover langs ruten naturligvis, helt inntil kittet.

Greven reiste seg og virket veldig oppbrakt. Han gikk et par ganger nervøst frem og tilbake på gulvet, så nærmet han seg Floriani:

– Det har ikke skjedd noen forandring der inne siden den gangen. Ingen har siden da satt sin fot i alkoven.

– Men i så fall, monsieur, kan De jo enkelt overbevise Dem om at min forklaring stemmer overens med virkeligheten.

– Det stemmer i hvert fall ikke med det resultatet retten kom til. De har ingenting sett og vet ingenting, og De går helt imot alt vi har sett og alt vi vet.

Floriani så ikke ut til å legge merke til grevens irriterte tone og fortsatte smilende:

– Bevares, monsieur, jeg gjør bare et forsøk på å utrede saken. Har jeg sagt noe uriktig, behøver De bare å bevise det.

– Nå med en gang. Jeg må bekjenne at vissheten Deres i lengden...

Monsieur de Dreux mumlet et par ord til før han plutselig gikk mot døren og forlot rommet.

Ikke et ord ble sagt. Man ventet i spenning på at en liten del av sannheten skulle komme for en dag. Tausheten var i høyeste grad alvorstynget.

Omsider var greven tilbake i døråpningen, blek og sterkt oppskjørtet. Med dirrende stemme sa han til vennene sine:

– Jeg ber om unnskyldning, monsieurens avsløringer kommer overraskende på meg... Jeg kunne ikke forestille meg at...

Grevinnen spurte ham utålmodig:

– Si det... Jeg ber deg... Hva er det?

Greven stammet frem:

– Riften er der, akkurat på det angitte stedet, nedover langs ruten.

Plutselig grep han chevalieren hardt i armen og sa i en bydende tone:

– Og nå, monsieur, fortsett endelig. Hittil har De hatt rett, må jeg tilstå, men vi er jo langt fra ferdige... Svar meg... Hva mener De har skjedd videre?

Floriani frigjorde seg rolig fra grevens tak og sa etter et kort øyeblikk:

– Etter min mening har følgende skjedd: Tyven, som visste at madame de Dreux hadde på seg halskjedet på ballet den kvelden, har lagt over en bro mens De var borte. Utenfor vinduet har han holdt øye med Dem og sett Dem gjemme smykket. Da De var gått til ro, skar han en rift i ruten, trykket ned ringen og...

– Greit, men avstanden er for stor til at han har kunnet nå vindushåndtaket gjennom lufteluken.

– Hvis han ikke kunne åpne den, har han krøpet inn gjennom selve lufteluken.

– Umulig. Det finnes ikke en mann som er så spinkel at han kan komme inn gjennom den.

– Så kan det ikke ha vært en mann.

– Hva!

– Helt sikkert ikke. Hvis gjennomgangen er for trang for en mann, så må det ha vært et barn.

– Et barn!

– Sa De ikke at venninnen Deres Henriette hadde en sønn?

– Det stemmer. Raoul het han.

– Det er svært sannsynlig at det er denne Raoul som har tyveriet på sin samvittighet.

– Hvordan mener De å kunne bevise det?

– Beviser? De finnes det nok av. For eksempel...

Han tenkte seg om et øyeblikk før han fortsatte:

– Med hensyn til den broen som ble brukt, er det for eksempel ikke rimelig at gutten hentet den utenfra og satte den tilbake uten at noen hadde sett det. Han må ha brukt noe han hadde til rådighet. Var det for eksempel ikke hyller å stille kasseroller på i det karnappet hvor Henriette laget mat?

– To hyller, så vidt jeg husker.

– Nå kunne det jo vært interessant å undersøke om de hyllene er fastmontert. Er de ikke det, kan vi med rette anta at gutten har tatt dem ned og bundet dem sammen. Og da det vel har vært en komfyr på kjøkkenet, har det kanskje også vært en ildrake som han kan ha brukt til å åpne lufteluken med.

Greven forlot selskapet uten å si et ord. Nå følte ikke gjestene den samme spenningen som første gang, men var på forhånd aldeles overbevist om at Florianis forutsigelser ville vise seg å holde stikk. Over denne mannen var det en så urokkelig sikkerhet at man ikke hørte på ham som om han sluttet fra det ene til det andre, men refererte begivenheter som det var lett å bekrefte at virkelig hadde funnet sted.

Og ingen ble forbauset da greven kom tilbake og gjentok:

– Det må ha vært gutten. Definitivt. Alt tyder på det.

– Var det hyller og rake der?

– Jeg har sett dem... Hyllene har blitt løsnet... og raken er fortsatt der.

Madame de Dreux utbrøt:

– Det var ham... De vil vel snarere si at det var moren hans. Henriette er den eneste skyldige. Hun må ha tvunget sønnen til...

– Nei, protesterte chevalieren, – moren hadde ingenting med saken å gjøre.

– Tror De! De to bodde i samme rom, så gutten kan ikke ha foretatt seg noe uten at Henriette visste det.

– De bodde i samme rom, men tyveriet skjedde jo fra naborommet, om natten mens moren sov.

– Og halskjedet?, spurte greven ham. – Det måtte da ha blitt funnet blant guttens saker.

– Unnskyld meg! Han gikk ut. Samme morgen, da De overrasket ham mens han satt over leksene, hadde han allerede vært på skolen, og politiet, som kastet bort alle kreftene på den uskyldige moren, skulle kanskje heller ha sett i guttens pult eller blant skolebøkene hans.

– Greit, men de to tusen francene som Henriette fikk tilsendt hvert år, er de ikke egentlig et bevis på at hun var medskyldig?

– Hvis hun var medskyldig, hvorfor skulle hun så takke Dem for pengene? Og hun var vel dessuten under oppsikt? Men gutten var fri, kunne lett som ingenting dra til nærmeste by, innlate seg med en brukthandler og for en ussel betaling selge ham en diamant eller to, etter hva forholdene oppfordret til, for en billig penge... under betingelse av at kjøpesummen skulle sendes fra Paris. Slik ble det gjort på nytt året etter.

En ubeskrivelig følelse av uhygge grep greveparet og gjestene deres. I Florianis tone og holdning lå det noe annet enn den sikkerheten som øyeblikkelig hadde irritert greven. Man hørte noe ironisk der, en ironi som virket fiendtlig snarere enn sympatisk og vennlig slik det ville ha sømmet seg.

Greven tvang seg til å le.

– Det gleder meg å høre slikt skarpsinn! Godt gjort! For en utmerket fantasi!

– Nei, nei, utbrøt Floriani mer alvorlig, – jeg fantaserer ikke, jeg fremstiller omstendigheter som må ha vært akkurat som jeg har fremstilt dem.

– Hva vet De om saken?

– Det De har fortalt meg. Jeg forestiller meg så tydelig det livet gutten og moren hans har ført der ute i den lille provinsbyen, hvordan gutten, da moren ble syk, piner og plager hjernen sin for å finne ut hvordan han skal få solgt diamantene og redde sin mors liv, eller i hvert fall døyve smertene hennes de siste årene. Hun blir svakere og svakere. Hun dør. Årene går. Gutten vokser til, blir mann, og da, og nå innrømmer jeg at jeg gir fantasien frie tøyler, antar vi at denne mannen føler et behov for å se igjen de stedene hvor han har tilbrakt barndommen sin, at han ser dem igjen, at han finner igjen dem som anklaget henne. Prøv å forestille Dem hvor besynderlig situasjonen må være for ham da han står der i det gamle huset hvor dramaet utspilte seg.

I noen sekunder runget ordene hans i den urolige stillheten, og både på grevens og grevinnens ansikt kunne man se hvordan de anstrengte seg for å begripe det han sa, og også den frykten de følte ved å begripe det. Greven mumlet:

– Hvem er De dog, monsieur?

– Jeg? Chevalier Floriani, som De traff i Palermo, og som De allerede flere ganger har vært så vennlig å ville se i Deres hjem.

– Men hva mener De da med denne historien?

– Å, overhodet ingen ting! Det er jo bare en spøk. Jeg gjør bare forsøk på å male ut for meg selv den gleden som Henriettes sønn, hvis han da fortsatt er til, ville føle ved å kunne si til Dem at han var den eneste skyldige, og at han ble det fordi han var vitne til sin mors ulykke, da hun var på nippet til å miste den stillingen som... kammerpike, som hun skaffet seg sitt underhold ved, fordi han led av å se moren sin ulykkelig.

Han snakket med undertrykt bevegelse, halvt stående og lent frem mot grevinnen. Det var ikke rom for tvil. Chevalier Floriani måtte være Henriettes sønn. Alt i opptredenen hans, med ordene hans, vitnet om det. Og det måtte vel nettopp være hensikten hans, til og med ønsket hans, å bli gjenkjent?

Greven kunne ikke bestemme seg. Hvordan skulle han opptre overfor den frekke personen? Skulle han ringe? Gjøre skandale? Avsløre ham som i sin tid hadde bestjålet ham? Det var jo så lenge siden. Og hvem ville tro på en slik historie om et barn som ble forbryter? Nei, det var nok best å akseptere situasjonen og late som om han ikke hadde fattet den virkelige meningen. Greven gikk bort til Floriani og utbrøt med munterhet:

– Veldig morsom, veldig underlig, denne romanen Deres. Jeg kan forsikre Dem om at den virkelig har moret meg i høy grad. Men si meg, hva tenker De Dem at det senere har blitt av den unge mannen, dette idealet av en sønn? Jeg håper at han ikke lot det bli med dette når det gikk så bra.

– Å, absolutt ikke.

– Ikke sant! Etter en så lovende begynnelse! Å stjele Dronningens halskjede i en alder av seks år, det berømte halskjedet som Marie-Antoinette begjærte!

– Og å stjele det, fortsatte Floriani i samme spøkefulle tone som greven, – stjele det uten å ha større uleilighet med det, og uten at et menneske finner på å undersøke rutene eller bli oppmerksom på at vinduskarmen var mistenkelig ren. Den tørket gutten nemlig omhyggelig av for at ikke sporene av de små føttene hans skulle kunne sees i det tykke laget med støv. De må ellers innrømme at det ikke trengtes mer for å gå til hodet på en gutt på hans alder. Er det så enkelt? Man må bare ville det og så strekke ut hånden...? Og gjett om han ville!

– Han strakte ut hånden.

– Begge hendene, svarte chevalier Floriani og lo.

Det gikk en gysen gjennom selskapet. Hvilken hemmelighet gjemte seg i livet til denne såkalte Floriani? Hvor usedvanlig må ikke tilværelsen til denne eventyreren ha vært, denne geniale tyven i en alder av seks år som drevet av en dilettants raffinerte søken etter spenning, eller i høyden av et behov for å lindre bitterheten, våget å melde seg hjemme hos offeret sitt, overmodig, vanvittig og dog med all korrektheten til en galant herre på besøk!

Nå reiste han seg og gikk bort til grevinnen for å si farvel. Hun prøvde forgjeves å skjule sin avsky. Han smilte.

– Å, madame, De er redd. Har jeg gått for langt i min lille forestilling som salongmagiker?

Hun tok seg sammen og svarte i samme litt spottende, ubesværte tone:

– På ingen måte, monsieur. Historien om denne gode sønnen har tvert imot i høy grad interessert meg, og jeg gleder meg over at halskjedet mitt har hatt en så glitrende skjebne. Men tror De ikke det fremfor alt var et kall han fulgte, sønnen av denne... kvinnen, denne Henriette?

Det gikk et rykk i ham ved dette nålestikket, og han svarte:

– Det er jeg overbevist om. Det kallet gutten følte, må til og med ha vært veldig sterkt for at han ikke skulle la seg skremme bort fra det.

– Hvordan da?

– Men ja, De vet jo selv at de fleste steinene var uekte. Bare de som var kjøpt hos den engelske juveleren, var ekte. Resten ble solgt stykke for stykke for å tilfredsstille livets ubønnhørlige krav.

– Det var ikke desto mindre Dronningens halskjede, monsieur, sa grevinnen hovmodig, – og nettopp dette tror jeg ikke Henriettes sønn kunne forstå.

– Han har sikkert forstått, madame, at om halskjedet var ekte eller uekte, var det først og fremst en paradegjenstand, et statussymbol.

Monsieur de Dreux begynte å bevege seg, men grevinnen kom ham i forkjøpet.

– Monsieur, sa hun, – hvis den mannen som De her snakker om, har et grann av finfølelse...

Hun holdt inne ved synet av det rolige blikket Floriani sendte henne.

Han gjentok:

– Hvis han har et grann av finfølelse?

Hun merket at hun ikke kom noen vei ved å slå an den tonen. Mot sin vilje, til tross for den harmen og forbitrelsen som ydmykelsen hadde vekket i henne, sa hun derfor, nesten skjelvende av stolthet, høflig til ham:

– Monsieur, sagnet forteller at Rétaux de Villette, da han hadde bemektiget seg Dronningens halskjede og sammen med Jeanne de Valois spredte diamantene for alle vinder, ikke dristet seg til å berøre innfatningen. Han forsto at diamantene bare var til pynt, et tilbehør, og at innfatningen var hovedsaken, selve kunstverket, og det respekterte han. Tror De at denne mannen også har forstått det?

– Jeg anser det for gitt at innfatningen fortsatt eksisterer. Barnet har respektert det.

– Vel! Monsieur, hvis De noensinne skulle treffe dette mennesket, vil De fortelle ham at det er uriktig av ham å beholde det smykket som er en slekts eiendom og stolthet? Selv om han har tatt ut alle steinene, tilhører Dronningens halskjede Dreux-Soubise-slekten, på samme måte som vårt navn og vår ære gjør det.

Chevalieren svarte ukunstlet:

– Det skal jeg fortelle ham, madame.

Han bukket for henne og forlot selskapet med en høflig hilsen til greven og hver enkelt av de tilstedeværende.

Fire dager senere fant madame de Dreux på nattbordet sitt et rødt lærskrin med kardinalens våpen på. Hun åpnet det. Det inneholdt Dronningens halskjede.

Men i livet til en mann som streber etter ensartethet og logikk, må alt føre mot samme mål, og da litt reklame aldri kan skade, offentliggjorde avisen Écho de France neste dag følgende sensasjonelle linjer:


Dronningens halskjede, dette berømte smykket som i sin tid ble stjålet fra familien Dreux-Soubise, er blitt funnet igjen av Arsène Lupin, som uten å nøle har gitt det tilbake til smykkets rettmessige eier. Man kan ikke annet enn å applaudere denne omtenksomme, ridderlige oppmerksomheten.






Hjertersju

Et spørsmål stiller seg, og det har ofte blitt stilt til meg: «Hvordan ble jeg kjent med Arsène Lupin?»

Ingen tviler på at jeg kjenner ham. Detaljene jeg samler om denne forvirrende mannen, de ugjendrivelige kjensgjerningene jeg beskriver, de nye bevisene jeg legger for dagen, måten jeg tolker noen handlinger på, handlinger som andre bare har sett de ytre virkningene av uten å trenge inn i de hemmelige årsakene og usynlige mekanismene... alt dette beviser jo at vi har, om ikke et nært vennskap, så i det minste et vennskapelig forhold med vedvarende fortrolige beretninger.

Men hvordan ble jeg kjent med ham? Hvordan har jeg oppnådd den ære å være biografen hans? Hvorfor jeg og ikke en annen?

Svaret er enkelt: Det er bare tilfeldigheter som har gjort at jeg er blitt den utvalgte, ikke min fortjeneste. Tilfeldigheter gjorde at jeg befant meg på hans vei, tilfeldigheter blandet meg inn i et av de rareste og mest mystiske av alle eventyrene hans, ikke minst gjorde tilfeldigheter meg til skuespiller i et drama som han var den fabelaktige regissøren av, et mørkt og innfløkt drama så fullt av uventede vendinger at det gjør meg ganske forlegen når jeg forsøker å skildre det.

Første akt utspilte seg den berømte natten mellom 22. og 23. juni som det er snakket så mye om. La meg si det straks: Jeg er overbevist om at den ganske unormale adferden min i denne saken skyldtes den helt usedvanlige sinnsstemningen som jeg befant meg i da jeg kom hjem. Vi hadde spist middag sammen med noen venner, på restaurant La Cascade, og hele kvelden mens vi satt og røkte, og sigøynerorkesteret spilte sine vemodige valser, snakket vi bare om forbrytelser og tyverier, om skremmende og dystre hendelser. Det er alltid en dårlig forutsetning for å sovne.

Ekteparet Saint-Martin kjørte hjem i automobil. Jean Daspry, en sjarmerende, sorgløs fyr, som et halvt år senere fikk et sørgelig endelikt nede ved grensen til Marokko – Jean Daspry og jeg fulgtes ad gjennom den mørke, varme natten. Da vi sto foran det lille huset på Boulevard Maillot i Neuilly, hvor jeg hadde bodd det siste året, spurte han meg:

– Er De aldri redd?

– For et innfall!

– Vel, dette huset ligger så ensomt til! Ingen naboer... ubebygde tomter... Jeg er riktignok ingen reddhare, og allikevel...

– Vel, De er jo lystig!

– Å, jeg tror det bare er noe jeg sier! Saint-Martins røverhistorier har gjort inntrykk på meg.

Han rakte meg hånden til god natt og gikk, og jeg tok opp nøklene mine og låste meg inn.

– Vel!, mumlet jeg, – nå har Antoine glemt å tenne lyset for meg.

Men med det samme husket jeg det: Antoine var ikke der, jeg hadde gitt ham fri.

Umiddelbart følte jeg et visst ubehag ved mørket og stillheten. Jeg famlet meg raskt frem til soverommet ovenpå og skyndte meg mot min vane med å vri om nøkkelen og skyve for slåen. Så tente jeg lyset.

Flammen fra stearinlyset ga meg motet tilbake. Likevel var jeg så forsiktig at jeg tok revolveren min, en tung revolver med stor skuddvidde, og la den ved siden av sengen. Først nå var jeg helt meg selv igjen. Jeg gikk i seng, og fra nattbordet tok jeg som vanlig en bok som hver kveld ventet på meg der.

Men nå møtte det meg en stor overraskelse. Istedenfor papirkniven som jeg kvelden før hadde lagt inn som bokmerke, fant jeg en konvolutt med fem segl av rød lakk. Oppskaket grep jeg brevet. Som adresse sto bare navnet mitt etterfulgt av påskriften:


Haster!



Et brev! Et brev til meg! Hvem kunne ha lagt det der? Lettere nervøs åpnet jeg konvolutten og leste:


Fra det øyeblikket De har åpnet dette brevet, må De, hva som enn skjer, og hva De enn hører, ikke røre Dem fra stedet, ikke gjøre den minste bevegelse eller gi en eneste lyd fra Dem. Ellers er De fortapt.



Jeg er heller ingen reddhare, og jeg er like godt som alle andre i stand til å møte en virkelig fare eller smile til en innbilt fare, men jeg gjentar at jeg var i en helt spesiell sinnsstemning, lettere mottakelig for inntrykk, nervespent til det ytterste. Og var ikke det inntrufne noe skremmende og uforklarlig som også ville skaket opp sjelen til selv den modigste?

Fingrene mine krummet seg nervøst om arket, og øynene mine leste de truende setningene om igjen og om igjen: «... ikke røre Dem fra stedet... eller gi en eneste lyd... ellers er De fortapt.»

– Hm!, tenkte jeg, – dette må jo være en vits, en tåpelig spøk.

Jeg var like ved å le, til og med le høyt. Hvem var det som hindret meg i det? Hvilken ubestemmelig frykt holdt et grep rundt strupen min?

Jeg kunne da i det minste blåse ut lyset. Nei, jeg kunne ikke det. «Den minste bevegelse... ellers er De fortapt», sto det jo.

Men hvorfor kjempe imot slike tvangsforestillinger som ofte er mektigere enn de mest håndgripelige kjensgjerningene? Jeg måtte heller lukke øynene. Som tenkt, så gjort.

I samme øyeblikk ble stillheten avbrutt av en svak lyd, og straks etter hørte jeg knirkelyder. De virket på meg å komme fra den store stuen ved siden av hvor jeg hadde arbeidsrommet mitt, og som jeg bare var skilt fra ved en entré.

Farens truende nærhet trykket meg, og jeg fikk en følelse av at jeg burde sprette opp, ta revolveren og styrte inn i stuen. Men jeg spratt ikke opp: En av gardinene foran vinduet til venstre hadde beveget seg.

Det var ingen tvil: Den hadde beveget seg. Den beveget seg fortsatt! Og jeg så – å, jeg så det tydelig! – at det mellom vinduet og gardinene sto en menneskelig skikkelse som var stor nok til at gardinen ikke falt rett ned.

Og skikkelsen så også meg, så meg sikkert gjennom de store maskene i gardinstoffet. Da forsto jeg alt. De andre slepte byttet av gårde, mens oppgaven hans var å holde meg i sjakk. Skulle jeg reise meg? Gripe revolveren? Umulig... Han var der! Ved den minste bevegelse, ved det stilleste skrik, ville jeg være fortapt.

Det drønnet et tungt brak gjennom huset, etterfulgt av slag, to eller tre lettere av gangen, som fra en hammer som drives mot en spiker og spretter tilbake. I det minste forestilte jeg meg det slik i min overspente sinnstilstand. Og andre lyder blandet seg med de første, et øredøvende bråk som tydelig vitnet om at de ikke tok det minste hensyn, men gikk til verks uten å forhaste seg og i absolutt trygghet.

Med god grunn: Jeg rørte meg ikke av flekken. Var jeg feig? Nei, snarere fullstendig lammet, helt uten krefter til å røre en eneste kroppsdel. Og vel også forstandig, for hvorfor kjempe? Bak denne mannen sto ti andre klare til å komme på hans signal. Skulle jeg risikere livet mitt for å redde noen få veggtepper og noe nips?

Torturen varte hele natten, en uutholdelig tortur, en skrekkelig angst! Støyen hadde holdt opp, men jeg lå stadig og ventet på at den skulle begynne igjen. Og mannen! Mannen som våket over meg, med våpen i hånd! Det fryktsomme blikket mitt vek ikke fra ham. Hjertet mitt banket, og svetten rant fra pannen min og over hele kroppen!

Plutselig ble jeg fylt med en ubeskrivelig velvære: en melkevogn, som jeg kjente igjen lyden av, rullet over bulevarden, og det føltes samtidig som om de første strålene av nyfødt dagslys trengte inn gjennom persiennens gliper, og som om litt dagslys utenfra blandet seg med skyggene.

Og det var dag på rommet mitt. Flere vogner rullet forbi. Nattens fantasifostre løste seg opp i ingenting.

I smug listet jeg en arm over til bordet. Ikke noe liv bak gardinen. Jeg stirret gjennomborende mot folden i gardinen, punktet jeg måtte sikte på – jeg tenkte ut hver eneste bevegelse jeg måtte gjøre – og med et lynraskt grep tok jeg revolveren og skjøt.

Med et befrielsens skrik hoppet jeg ut av sengen, styrtet bort til gardinen. Det var hull i gardinen og i ruten, men mannen... hadde jeg ikke kunnet treffe – av den enkle grunn at det ikke var noen der.

Ingen! Med andre ord hadde jeg hele natten blitt hypnotisert av en fold i gardinen! Og i mellomtiden hadde skurkene... I blindt raseri spratt jeg mot døren, lukket opp, satte gjennom entreen, åpnet en dør til og styrtet inn i stuen.

Men jeg sto som naglet fast til dørterskelen, gispende og fortumlet, enda mer bestyrtet enn jeg ble ved å oppdage at det ikke sto noen bak gardinen: Ingenting manglet. Alle eiendelene som jeg trodde hadde blitt stjålet, møbler, bilder, plysj og gammel silke, alt sto der det pleide.

Et ubegripelig skue! Jeg trodde ikke mine egne øyne. Men hva med dette bråket, denne romsteringen med møblene? Jeg gikk rundt i stuen og undersøkte veggene, mønstret alle gjenstandene som jeg kjente ut og inn. Ingenting manglet! Og det som brakte meg mest ut av fatning, var at det faktisk ikke var ett spor å oppdage etter ugjeringsmennene, ikke en ledetråd, ikke en stol på feil plass, ingen fotspor.

– Så, så, sa jeg til meg selv og holdt fast hodet med begge hendene, – jeg er vel ikke gått fra forstanden! Jeg hørte jo...!

Tomme for tomme gikk jeg på nytt gjennom stuen med størst mulig grundighet. Det var forgjeves. Eller... men kunne jeg kalle det en oppdagelse? Under et lite persisk teppe fant jeg et kort på gulvet, et spillkort. Det var en hjertersjuer, lik alle andre franske hjertersjuere, dog bortsett fra en liten merkverdighet som jeg naturligvis straks bet meg merke i. Spissen på hvert av de sju røde hjertertegnene var gjennomboret med et rundt, regelmessig hull som så ut som om de kunne ha vært stukket med en syl.

Det var alt. Et kort og et brev funnet i en bok. Ingenting bortsett fra det. Var det nok til å bevise at jeg hadde vært gjenstand for et fata morgana?

Gjennom hele dagen fortsatte jeg å lete i stuen som var uforholdsmessig stor i forhold til den ellers ikke egentlig store eiendommen. Utsmykningen var et vitnesbyrd om den opprinnelige kunstnerens sære smak. Gulvet var innlagt med små ulikefargede steiner i store, symmetriske mønstre, og likeledes var veggene prydet med mosaikker i panelfelter: pompejanske allegorier, bysantinske komposisjoner og middelalderske freskomalerier. Her sitter Bacchus skrevende over en tønne, og en keiserskikkelse med gullkrone og hvitt skjegg holder et sverd i høyre hånd.

Helt øverst, litt som i et atelier, var det et veldig stort vindu bygd litt utover. Da dette vinduet alltid sto åpent om natten, var det sannsynlig at mennene hadde kommet inn den veien ved hjelp av en stige. Men heller ikke dét kunne jeg fastslå med sikkerhet. Stigen burde ha satt spor i jorden utenfor: men det fantes ingen. Og gresset rundt eiendommen måtte da ha blitt trampet ned: men det var det ikke.

Oppriktig talt vurderte jeg slett ikke å gå til politiet med saken, da kjensgjerningene var inkonsekvente og absurde. Jeg hadde bare blitt ledd ut. Men to dager senere måtte jeg forfatte den ukentlige spalten min i Gil Blas, som jeg skrev for den gangen. I og med at jeg var besatt av det besynderlige eventyret, fortalte jeg detaljert om det.

Artikkelen gikk ikke ubemerket hen, men jeg merket at den ikke ble tatt seriøst og mer betraktet som et fantasifoster enn som en virkelig opplevelse. Ekteparet Saint-Martin gjorde narr av meg, men Daspry, som ikke var helt uerfaren i den slags saker, kom ut til meg og lot meg beskrive for ham hvordan alt hadde foregått. Han tenkte gjennom alt... uten for øvrig å bli noe klokere.

En morgen et par dager senere ringte det på gatedøren, og Antoine meldte en monsieur som ønsket å snakke med meg, men som ikke ville si navnet sitt. Jeg ba ham komme inn.

Det var en mann på rundt førti, meget mørk, med et energisk ansikt, i sobre og temmelig slitte klær som bar preg av en tilstrebet eleganse, men som sto i misforhold til hans heller tarvelige manerer.

Uten den minste innledning sa han, med rusten stemme og en talemåte som bekreftet for meg hvilket samfunnslag han tilhørte:

– Monsieur, på gjennomreise kom jeg tilfeldigvis over artikkelen Deres i Gil Blas mens jeg satt på en kafé. Den interesserte meg... veldig.

– Takk for det.

– Og jeg er kommet tilbake.

– Jaså!

– Ja, for å snakke med Dem. Er alle fakta referert aldeles korrekt?

– Aldeles korrekt.

– Ingenting er diktet opp av Dem selv?

– Ingenting.

– I så fall kan jeg kanskje gi Dem noen opplysninger.

– Jeg er lutter øre.

– Nei.

– Hva behager?

– Før jeg forteller noe, må jeg vite at de stemmer.

– Og for å finne ut det?

– Må jeg be Dem la meg være litt alene her inne.

Jeg så forbauset på ham.

– Jeg forstår ikke helt...

– Jeg kom i tanke om noe da jeg leste artikkelen Deres. Det er visse enkeltheter i den som har en usedvanlig likhet med et annet eventyr som jeg har avslørt ved en tilfeldighet. Hvis jeg tar feil, må jeg heller tie stille. Og den eneste måten å finne det ut på er ved å være alene...

Hva var det vel som skjulte seg bak dette forslaget? Etterpå kunne jeg huske at han så veldig nervøs og urolig ut mens han snakket, men i øyeblikket syntes jeg ikke, selv om jeg var litt overrasket, at det var noe spesielt uvanlig med anmodningen hans. I tillegg var nysgjerrigheten min vekket! Jeg svarte:

– La gå. Hvor lang tid behøver De?

– Å, tre minutter, ikke mer. Om tre minutter ser jeg Dem igjen.

Jeg gikk ut av rommet. Utenfor tok jeg frem uret mitt. Det gikk ett minutt. To minutter... Hvorfor var jeg dog så spent? Hvorfor virket disse øyeblikkene mer høytidelige for meg enn andre øyeblikk?

To og et halvt minutt... to og trekvart... Plutselig hørtes det et skudd.

Jeg spratt opp trappetrinnene og styrtet inn. Skrekkslagen utstøtte jeg et skrik.

Midt i stuen lå han som en livløs klump. Blod blandet med hjernemasse fløt ut av hodet, og ved siden av ham lå det en revolver som det røk av.

Enda en krampetrekning, og så var det slutt.

Men langt mer enn dette uhyggelige synet ble jeg pinlig berørt av å se noe annet, noe som førte til at jeg ikke kalte på hjelp med en gang og heller ikke umiddelbart undersøkte om mannen fortsatt pustet. To skritt fra ham lå det en hjertersjuer på gulvet!

Jeg tok den opp. De sju spissene på de røde hjertertegnene hadde et hull gjennom seg...

En halvtime etter kom politimesteren i Neuilly, så rettsmedisineren, så sjefen for kriminalpolitiet, monsieur Dudouis. Jeg hadde avholdt meg fra å røre ved liket for å ikke påvirke de første undersøkelsene.

Undersøkelsen var kort, desto kortere da man først ikke fant noe, eller i hvert fall veldig lite. Det fantes ingen papirer i lommene på den døde, ingen navn på klærne, ingen initialer på undertøyet, rett og slett ingenting som kunne fastslå identiteten hans. Og stuen var i samme orden som før. Møblene var ikke flyttet på, gjenstandene sto på sin opprinnelige plass. Han kunne vel neppe ha oppsøkt meg utelukkende i den hensikt å ta livet sitt, eller fordi han trodde at hjemmet mitt var bedre egnet enn alle andre til å begå selvmord i! Han måtte ha hatt en særlig beveggrunn for denne fortvilte handlingen, og denne beveggrunnen måtte igjen ha fremgått av det han hadde oppdaget i de tre minuttene han hadde vært alene.

Men hva? Hva hadde han sett? Hva hadde overrasket ham? Hvilken skrekkelig hemmelighet hadde han fått ferten av? Det fantes ingen holdepunkter for å anta noe som helst.

Da politiet sto på nippet til å forlate åstedet, hendte det imidlertid noe som for oss så ut til å være av stor betydning. Da to av betjentene hadde bøyd seg ned for å løfte opp kroppen og legge den på båre, ble de oppmerksom på at den venstre hånden, som inntil da hadde vært sammenknuget, strakte seg ut, og at et krøllete visittkort falt ned på gulvet.

På kortet sto det:

Hva betydde så det? Georges Andermatt var en innflytelsesrik bankier i Paris, grunnlegger av og direktør for Comptoir des Métaux, et stort stålkonsern som hadde gitt metallindustrien i Frankrike et betydelig oppsving. Han førte et stort hus, holdt en postvogn, automobil og veddeløpsstall. Selskapene hans var godt besøkt, og madame Andermatt hadde ord på seg for å være ualminnelig bedårende og vakker.

– Kan det være navnet på den døde?, mumlet jeg.

Politidirektøren bøyde seg ned:

– Det er ikke ham. Monsieur Andermatt er en blek, litt gråhåret mann.

– Men hva med dette kortet?

– Har De en telefon?

– Ja, i entreen. Vær så god, den er her.

– Han slo opp i telefonkatalogen og forlangte nr. 415‑21.

– Er monsieur Andermatt hjemme? Vær så vennlig å be ham fra politidirektør Dudouis om raskest mulig å komme til Boulevard Maillot nr. 102. Det haster.

Tjue minutter senere gikk monsieur Andermatt ut av automobilen sin. Man forklarte ham grunnen til at man hadde ansett hans personlige inngripen for nødvendig, og førte ham så til liket.

Et øyeblikks uro fór over ansiktet hans, og han sa lavt, som om han snakket mot sin vilje:

– Étienne Varin.

– Kjenner De ham?

– Nei... ja... men bare av utseende. Broren hans...

– Han har en bror?

– Ja, Alfred Varin... Broren hans ba meg den gangen... jeg vet ikke lenger om hva...

– Hvor bor han?

– Brødrene bodde sammen... i Rue de Provence, tror jeg.

– Og De kan ikke se for Dem en grunn til at han nå har tatt livet av seg?

– Slett ikke.

– Likevel holdt han dette kortet i hånden...? Kortet med adressen Deres på!

– Det forstår jeg ingenting av. Det dreier seg åpenbart om en tilfeldighet som undersøkelsen vil oppklare for oss.

Det er i hvert fall en veldig merkelig tilfeldighet, tenkte jeg for meg selv, og jeg fikk inntrykk av at alle hadde samme tanke.

Dette inntrykket ble bekreftet av avisene neste dag, og av alle vennene mine som jeg snakket med om dette eventyret. Midt i det så innviklede mysteriet sto de to svært forbløffende funnene av en hjertersjuer med sju hull i. Etter de to gåtefulle begivenhetene som hjemmet mitt hadde vært åsted for, så dette visittkortet likevel ut til å være et lite lyspunkt som kanskje kunne bringe klarhet over det hele. Kanskje kunne det føre oss til sannheten.

Men imot all forventning ga ikke monsieur Andermatt noen opplysninger.

– Jeg har fortalt alt jeg vet, gjentok han. – Hva mer forlanger De? Jeg selv er mest forbauset over å finne kortet mitt her, og jeg forventer som alle andre at dette punktet blir oppklart.

Det ble det ikke. Undersøkelsen godtgjorde at brødrene Varin, som stammet fra Sveits, hadde ført et veldig begivenhetsrikt liv under forskjellige navn, at de hadde gjestet spillebuler og stått i forbindelser med en bande utlendinger som politiet holdt under oppsyn, og som hadde forduftet etter en rekke innbruddstyverier som de ikke uten grunn var mistenkt for. I Rue de Provence 24, hvor brødrene Varin faktisk hadde bodd seks år tidligere, visste man ikke hva som hadde blitt av dem senere.

Jeg skal villig innrømme at jeg for min del syntes denne saken var så innviklet at jeg egentlig ikke næret stort håp om å se den oppklart. Derfor gjorde jeg meg også umake med å slå den ut av tankene mine. Men Jean Daspry, som jeg så mye til i denne tiden, ble til gjengjeld mer og mer oppslukt for hver dag.

Det var også han som en dag henledet oppmerksomheten min mot en artikkel som hadde stått i en utenlandsk avis, og som hadde vandret over i all verdens aviser:


I keiserens nærvær og på et sted som vil bli holdt hemmelig til det siste, skal man gjøre de første forsøkene med en undervannsbåt som vil snu fullstendig opp ned på de fremtidige forutsetningene for krigføring til havs. Ved en indiskresjon har vi fått nyss om båtens navn: Den heter Hjertersju.



Hjertersju? Var det en tilfeldighet, eller fantes det faktisk en forbindelse mellom navnet på undervannsbåten og de begivenhetene som jeg nettopp har skildret? Men hva for en forbindelse? Det som har foregått her, kunne jo på ingen måte settes i sammenheng med det som har foregått der.

– Hva forstår De av det?, sa Daspry til meg. De mest usammenhengende hendelsene har ofte bare ett opphav.

To dager etter verserte en annen nyhet i avisene:


Det påstås at planene for undervannsbåten Hjertersju, som man snart skal gjøre de første forsøkene med, er utarbeidet av franske ingeniører. Etter forgjeves å ha søkt støtte fra sine landsmenn skal disse mennene ha rettet henvendelser til det engelske admiralitetet med like lite hell. Vi gjengir denne nyheten med alle mulige forbehold.



Jeg våger ikke å gå nærmere inn på disse delikate kjensgjerningene som, som man vil huske, i sin tid satte sinnene så voldsomt i bevegelse, men da enhver fare for å forkludre saken nå er utelukket, må jeg fortelle om en artikkel som sto i Écho de France den gangen. Den vakte umåtelig oppsikt og kastet tilsynelatende et visst... kaotisk lys over Hjertersju-affæren, som den ble kalt.

Her er den slik den ble publisert med signaturen til Salvator:


Hjertersju-affæren

En flik av sløret løftes.

Vi skal fatte oss i korthet. For ti år siden leverte en ung mineingeniør, Louis Lacombe, avskjedssøknaden sin og aktet å bruke all sin tid og pengekraft på særlige studier. Han leide et lite hus på Boulevard Maillot nr. 102 som en italiensk greve nylig hadde latt bygge og innrede. To personer, brødrene Varin fra Lausanne, assisterte ham, den ene hjalp ham som laborant i eksperimentene hans, mens den andre lette etter sponsorer. Lacombe kom i kontakt med monsieur Georges Andermatt som den gangen nettopp hadde grunnlagt Comptoir des Métaux.

Etter en del forhandlinger lyktes det Lacombe å vekke monsieur Andermatts interesse for et ubåtprosjekt som han arbeidet med, og det ble avtalt mellom dem at Andermatt, når oppfinnelsen hadde fått sin endelige form, skulle bruke sin innflytelse på marinedepartementet for å få innvilget en rekke forsøk.

I to år kom Louis Lacombe hyppig på besøk til Andermatt for å legge frem forbedringer i prosjektet sitt helt til den dagen omsider kom da han hadde funnet den endelige formelen og derfor ba Andermatt om å sette i gang for alvor.

Den dagen spiste han middag hos familien Andermatt og gikk først derfra rundt klokken halv tolv. Siden har ingen sett ham.

Ved å lese gjennom avisene fra den tiden erfarer man at den unge ingeniørens familie tok forsvinningen hans for retten, og at statsadvokaten var bekymret. Ingenting var sikkert, og det ble en alminnelig oppfatning at Louis Lacombe, som nok var kjent som en original og sær karakter, plutselig hadde begitt seg ut på reise uten å fortelle noen om det.

Selv om vi går med på denne... usannsynlige hypotesen, oppstår det et spørsmål av overordentlig viktighet for landet: Hvor er det blitt av planene for undervannsbåten? Har Louis Lacombe tatt dem med seg? Er de blitt tilintetgjort?

Etter å ha foretatt en svært grundig undersøkelse har vi kommet til det resultatet at planene eksisterer. Brødrene Varin har hatt dem i hende. Men hvordan? Det har vi ennå ikke sett oss i stand til å få opplyst, like lite har vi kunnet danne oss noen mening om hvorfor de ikke for lenge siden har forsøkt å selge dem. Fryktet de spørsmålet om hvordan planene var kommet i deres besittelse? I hvert fall har ikke denne frykten vært vedvarende, for vi kan med ugjendrivelige beviser dokumentere at planene til Louis Lacombe nå er fremmed makts eiendom, og vi er i stand til å offentliggjøre korrespondansen mellom brødrene Varin og den fremmede makts representant i forbindelse med denne saken. Nå er det våre naboer som bygger Hjertersju slik Louis Lacombe skisserte.

Vil virkeligheten svare til de optimistiske forventningene til dem som har vært involvert i dette forræderiet? Vi vil gjerne tro og har grunner til å håpe at begivenhetene vil vise det motsatte.



Og et post scriptum la til:


Siste nytt. Vi hadde gode grunner til å håpe. Gjennom våre særskilte informanter er vi i stand til å bekjentgjøre at forsøkene med Hjertersju har falt uheldig ut. Det er svært sannsynlig at det i de planene som brødrene Varin har overlevert, har manglet et siste dokument som ble forelagt monsieur Andermatt av Louis Lacombe kvelden før sistnevnte forsvant, nettopp det uunværlige dokumentet for å kunne forstå prosjektet fullt ut, et slags resymé med opplysninger om målene i de andre papirene. Uten dette dokumentet er planene aldeles ufullkomne på samme måte som dokumentet ikke er noe verdt uten planene.

Det er med andre ord fortsatt tid til å handle og ta tilbake det som med rette er vårt. Til denne svært vanskelige oppgaven regner vi med hjelp fra monsieur Andermatt. Han må være modig nok til å forklare den eiendommelige adferden han har utvist fra begynnelsen av. Han må gjøre rede for ikke bare hvorfor han ikke fortalte alt han visste da Étienne Varin begikk selvmord, men også hvorfor han aldri fortalte at disse papirene hadde forsvunnet, selv om han hele tiden må ha visst dette. Han må stå til regnskap for hvorfor han i seks år har fått to innleide detektiver til å spionere på brødrene Varin.

Det er ikke ord vi venter av ham nå, men handlinger. Ellers...



Trusselen var brutal, men hva gikk den ut på? Hvilke skremselsmidler hadde artikkelens anonyme forfatter, Salvator, mot Andermatt?

Stimer av journalister kastet seg over bankieren, som i ti intervjuer lot sin forakt for den anonyme skribenten komme til orde. Til dette svarte korrespondenten i Écho de France med disse linjene:


Om monsieur Andermatt liker det eller ei, er han fra i dag å regne som medarbeider i arbeidet vårt.



Den dagen dette svaret sto i avisen, hadde jeg Daspry til middag hjemme. Om kvelden drøftet vi saken med avisene foran oss på bordet, vurderte alle aspekter av saken, påvirket av den irriterende følelsen som kommer opp i en når man til stadighet famler i mørke og alltid støter på de samme hindringene.

Og plutselig, uten at tjeneren min hadde meldt noen, og uten at klokken hadde ringt, trådte en tett tilslørt dame inn.

Jeg reiste meg straks og gikk imot henne. Hun spurte:

– Er det Dem, monsieur, som bor her?

– Ja, madame, men jeg må tilstå...

– Porten mot bulevarden var ikke låst, forklarte hun.

– Men døren inn til entreen?

Hun svarte ikke, og jeg tenkte at hun kanskje hadde gått opp kjøkkentrappen. Hun kjente altså til veien?

Det oppsto pinlig stillhet. Hun så på Daspry. Motvillig presenterte jeg ham, som jeg ville gjort det om vi hadde møttes i en salong. Deretter ba jeg henne ta plass og fortelle meg grunnen til besøket.

Hun løftet sløret, og jeg så at hun var brunette med et vanlig ansikt, og hun var, om ikke vakker, så i det minste overordentlig sjarmerende, en sjarm som kom fra øynene, fra alvorlige, sørgmodige øyne.

– Jeg er madame Andermatt, sa hun rett ut.

– Madame Andermatt!, gjentok jeg med stigende forbauselse.

Etter en ny pause fortsatte hun med rolig stemme og tydelig fredfull mine:

– Jeg kommer i anledning av den saken som De vet. Jeg har tenkt meg at jeg kanskje kunne få noen opplysninger av Dem...

– Herregud, madame, jeg vet ikke mer enn det som står i avisene. De vil kanskje oppgi nærmere hvordan jeg kan være Dem til tjeneste.

– Jeg vet ikke... Jeg vet ikke...

På dette tidspunktet fikk jeg inntrykk av at roen hennes var påtatt, og at det under selvbeherskelsen hennes skjulte seg en alvorlig uro. Vi tiet begge, begge like forlegne.

Men Daspry, som hadde observert henne hele tiden, gikk nå bort til henne og sa:

– Får jeg lov til å stille Dem noen spørsmål, madame?

– Å ja, utbrøt hun, – det gjør det lettere å snakke.

– Vil De snakke... uansett hva spørsmålene er?

– Uansett hvordan de lyder.

Han tenkte seg om og sa:

– Kjente De Louis Lacombe?

– Ja, gjennom mannen min.

– Når så De ham sist?

– Den kvelden han hadde spist middag hos oss.

– Var det noe den kvelden som kunne gi Dem inntrykk av at De ikke ville se ham igjen?

– Nei. Han hadde nok antydet noe om å dra til Russland, men det var ganske vagt.

– De gikk altså ut fra at De ville se ham igjen?

– To dager senere, til middag.

– Hvordan forklarer De forsvinningen?

– Jeg kan ikke forklare den.

– Og monsieur Andermatt?

– Det vet jeg ikke.

– Ja, men...

– Ikke spør meg om det.

– Artikkelen i Écho de France mener visst at...

– Ja, det er åpenbart at han mener at brødrene Varin ikke er ukjent med denne forsvinningen.

– Er det også Deres oppfatning?

– Ja.

– Og hva støtter De den på?

– Da Louis Lacombe dro fra oss, hadde han med seg en mappe med alle papirene knyttet til prosjektet hans. To dager etter hadde mannen min et møte med den av brødrene Varin som nå er i live og fikk ved den anledningen bevis for at papirene var i brødrenes besittelse.

– Men han meldte dem ikke til politiet?

– Nei.

– Hvorfor ikke?

– Fordi det i mappen lå noe annet i tillegg til papirene til Louis Lacombe.

– Hva var det?

Hun tenkte seg litt om, gjorde tilløp til å svare, men tiet likevel. Daspry fortsatte:

– Det er altså grunnen til at mannen Deres lot være å melde dem til politiet, men sørget for å holde brødrene overvåket. Han håpet å kunne ta fra dem papirene sammen med dette andre, vel kompromitterende, som satte brødrene i stand til å utøve et visst press på ham.

– På ham... og på meg.

– Jaså, på Dem også?

– Særlig på meg.

Disse tre ordene sa hun klangløst. Daspry observerte henne, gikk noen ganger frem og tilbake og vendte tilbake til henne:

– Har De skrevet til Louis Lacombe?

– Ja. Mannen min var i kontakt...

– Ja, bortsett fra de offisielle brevene har De ikke skrevet... andre brev til Louis Lacombe? Jeg ber Dem unnskylde at jeg insisisterer, men det er viktig at jeg får vite hele sannheten. Har De skrevet andre brev?

– Ja, hvisket hun og rødmet.

– Og disse brevene hadde brødrene Varin fått tak i?

– Ja.

– Så monsieur Andermatt vet det?

– Han har ikke lest dem, men Alfred Varin har fortalt ham at de eksisterte og truet med å offentliggjøre dem hvis mannen min foretok seg noe mot dem. Han trakk seg tilbake fordi han var redd... for en skandale.

– Han har gjort alt han kunne for å få brevene tilbake fra dem.

– Han har uansett gjort alt han kunne... Det antar jeg i hvert fall, for fra det øyeblikket da mannen min sist snakket med Alfred Varin, og etter at han i noen få svært heftige ord hadde meddelt meg hva som hadde skjedd, har det ikke hersket noen som helst forståelse eller fortrolighet mellom mannen min og meg. Vi lever som om vi var to fremmede.

– De har med andre ord ikke noe å tape. Hva er De da redd for?

– Så likegyldig som jeg er blitt overfor ham, så er jeg jo den han har elsket, som han fortsatt kunne ha elsket. Å, jeg er overbevist om at, mumlet hun glødende, – at han fortsatt ville elsket meg hvis han ikke hadde fått disse forbannede brevene...

– Hva! Han kunne nok ha lyktes... Men brødrene ble vel mistenksomme?

– Ja, det virker som om de skrøt av å ha gjemt dem på et sikkert skjulested.

– Det vil si?

– Jeg har all grunn til å tro at mannen min har oppdaget dette skjulestedet.

– Å, sånn å forstå! Hvor tror De det var?

– Her.

Jeg fór forbauset opp av stolen.

– Her?

– Ja, og det har jeg hatt en mistanke om hele tiden. Louis Lacombe var veldig oppfinnsom og lidenskapelig opptatt av alle slags underlige mekanismer, moret seg i ledige timer med å lage pengeskap og låser. Brødrene Varin må ha overrumplet ham og senere brukt et av disse skjulestedene til å gjemme brevene... og sikkert også andre ting.

– Men de har jo ikke bodd her, utbrøt jeg.

– Før De flyttet inn her for fire måneder siden, var huset tomt. Sannsynligvis kom de tilbake hit og trodde dessuten at det ikke kunne være så farlig at De bodde her hvis de en vakker dag skulle få bruk for papirene. Men de hadde ikke regnet med at mannen min natten mellom 22. og 23. juni skaffet seg adgang til pengeskapet... hvor han fant det han lette etter og bare la igjen kortet sitt for på den måten å si at han nå ikke lenger trengte å frykte dem, og at rollene var byttet om. To dager senere innfant Étienne Varin, varslet av artikkelen Deres i Gil Blas, seg raskt hos Dem, fikk lov til å være alene her i stuen, fant skjulestedet tomt og skjøt seg.

Etter et øyeblikk spurte Daspry:

– Dette er bare noe De tror, ikke sant? Monsieur Andermatt har ikke fortalt Dem noe?

– Nei.

– Det har ikke foregått noen forandring i hvordan han har opptrådt overfor Dem? Synes De ikke han har blitt mørkere og uroligere?

– Nei.

– Og De tror ikke han ville ha blitt det hvis han virkelig hadde kommet i besittelse av brevene! Etter min mening har han ikke fått dem. Jeg tror at det ikke er han som har vært her inne.

– Men hvem da?

– Den gåtefulle personen som leder denne saken, holder alle trådene sammen i hånden og styrer den mot et mål vi bare så vidt kan skimte gjennom så mange forviklinger. Den synlige og absolutte overmakten til denne mystiske personen har vi kunnet spore helt fra begynnelsen av. Det er han og vennene hans som trengte inn i dette huset natt til 23. juni, han som fant skjulestedet og la igjen kortet til monsieur Andermatt, han som har brevene og bevisene på brødrene Varins forbrytelse i sin varetekt.

– Hvilken han?, falt jeg ham utålmodig i talen.

– Han som skrev i Écho de France, pokker heller, denne Salvator! Er det ikke klart som solen? Gjør han ikke i artikkelen sin rede for detaljer som bare en mann kan vite som har kommet på sporet av hemmeligheten til de to brødrene?

– I så fall, stammet madame Andermatt forskrekket frem, – er det han som har brevene mine, og han som nå truer mannen min. Herregud, hva skal jeg gjøre?

– Skriv til ham, erklærte Daspry tydelig, – betro Dem åpenhjertig til ham. Fortell ham alt De vet og alt De ennå måtte være i stand til å få opplyst.

– Hva er det De sier!

– De og han har felles interesser. Det er tydelig at han motarbeider den gjenlevende broren. Det er åpenbart ikke monsieur Andermatt han leter etter ammunisjon mot, men Alfred Varin. Hjelp ham.

– Hvordan kan jeg gjøre det?

– Har mannen Deres det dokumentet som er nødvendig for å fullføre og gjennomføre Louis Lacombes prosjekt?

– Ja.

– Skriv det til Salvator. Hvis det kommer an på det, så sørg for at han settes i besittelse av dokumentet. Kort sagt: Ta kontakt med ham. Hva risikerer De med det?

Rådet hans var dristig, ved første øyekast til og med farlig, men madame Andermatt hadde ingen annen utvei. Som Daspry dessuten hadde sagt: Hva risikerte hun egentlig? Var den ukjente en fiende, kunne ikke et slikt skritt gjøre saken verre. Var det en fremmed som handlet i et ganske bestemt øyemed, burde han bare tillegge brevene underordnet betydning.

Hvordan man enn vendte på det, var det dog et forslag, og i sin fortvilte posisjon var madame Andermatt bare glad for å slutte seg til det. Hun takket oss varmt og lovet å holde oss orientert om hvordan saken utviklet seg.

To dager senere sendte hun oss da også disse linjene som hun hadde mottatt til svar:


Brevene var ikke der, men De kan være rolig, for jeg skal nok få dem. Jeg har kontroll på alt. S.



Jeg så nærmere på svaret. Det var samme skrift som i brevet som ble lagt i boken min om kvelden 22. juni.

Daspry hadde altså rett. Salvator organiserte hele saken.

Faktisk begynte vi nå å skimte noen lysskjær i mørket rundt oss, og visse punkter lyste opp i en uventet glød. Men så mye annet fortsatte å være dunkelt, som funnet av de to hjertersjuerne! Jeg kom stadig tilbake til disse kortene, de sju, gjennomborede hjertertegnene som jeg hadde funnet under så urovekkende omstendigheter. Hvilken rolle spilte de i dramaet? Hvilken betydning burde de tillegges? Og hva burde man slutte av at undervannsbåten, som var konstruert etter Louis Lacombes planer, bar navnet Hjertersju?

Daspry på sin side brød seg ikke noe særlig om de to kortene, så opptatt som han var av et annet spørsmål som han mente det var mer presserende å få svar på. Han lette uopphørlig etter det berømte skjulestedet.

– Og hvem vet, sa han, – om jeg kanskje finner brevene som Salvator ikke har funnet... ved en ren tilfeldighet. Det er lite sannsynlig at brødrene Varin har fjernet våpenet, som var så uvurderlig for dem, fra det stedet som de regnet som aldeles utilgjengelig.

Han lette og lette. Da det store arbeidsrommet mitt snart ikke hadde flere hemmeligheter for ham, utvidet han undersøkelsene til de øvrige rommene i huset: Han gikk dem etter i sømmene, både innvendig og utvendig, hver stein i muren og hver skiferplate i taket.

En vakker dag stilte han med hakke og spade, ga meg spaden, tok selv hakken og pekte på tomten:

– La oss sette i gang.

Jeg gjorde som han sa, uten begeistring. Han delte inn grunnen i flere felter som han undersøkte, det ene etter det andre. I et hjørne dannet av murene til to nabotomter viet han særlig oppmerksomhet til en haug med avfallsstein som hadde grodd igjen av kratt og ukrutt. Han gikk løs på det.

Jeg måtte hjelpe ham. I stekende solskinn slet vi i en hel time uten å oppdage noe som helst. Men etter at vi hadde fjernet alle steinene og kommet litt ned i jorden, støtte Daspry på menneskeknokler med hakken og avdekket restene av et skjelett som det fortsatt hang et par trevler tøy på.

Og plutselig merket jeg at jeg bleknet. Nede i hullet fikk jeg øye på en liten jernplate formet som et rektangel, og jeg mente å kunne skjelne noen røde flekker på platen. Jeg bøyde meg ned, og jeg tok ikke feil: Platen var på størrelse med et alminnelig spillkort, og jeg talte sju mønjerøde, til dels slitte flekker som sto overfor hverandre på samme måte som hjertene på en hjertersjuer. Og ytterst i alle spissene var det boret et rundt hull.

– Hør her, Daspry, jeg har fått nok av alt dette ståket. Fint for Dem hvis De er interessert, men jeg takker for meg.

Var jeg opprørt? Eller var jeg sliten som følge av arbeidet ute under den brennende solen? Jeg vaklet da jeg gikk inn og oppsøkte sengen, hvor jeg lå i 48 timer med høy feber, fantaserte om skjeletter som danset rundt meg og slengte bloddryppende hjerter i hodet på hverandre.

Daspry sviktet meg ikke. Han kom til meg hver dag i tre–fire timer, som han riktignok tilbrakte i arbeidsrommet mitt med å lete, hamre og dunke.

– Brevene er her, i dette rommet, kom han av og til og fortalte meg, – de er der inne, det vil jeg legge hodet på blokken for.

– La meg være i fred, svarte jeg gysende.

Den tredje dagen om morgenen sto jeg opp igjen, fortsatt litt svak, men helt frisk, og styrket meg med en kraftig frokost. Da jeg rundt klokken fem fikk et telegram, ble nysgjerrigheten min så til de grader vekket på nytt at jeg ble helt frisk. Rørpostbrevet inneholdt følgende ord:


Monsieur!

Det dramaet som utspilte sin første akt i huset Deres natten mellom den 22. og 23. juni, nærmer seg nå sin avslutning. Da gangen i dramaet imidlertid nødvendigvis krever at jeg lar de to hovedpersonene møtes, og det hjemme hos Dem, anmoder jeg Dem aller høfligst om å låne meg leiligheten Deres nå i kveld. Det ville være utmerket om De lot tjeneren Deres gå ut fra ni til elleve, og ønskelig om De selv, hvis De kunne være så vennlig, kunne overlate slagmarken til de to motstanderne. Natten mellom den 22. og 23. juni hadde De mulighet til å forvisse Dem om at jeg nærer den dypeste respekt for alle eiendelene Deres, og jeg tror dessuten at jeg ville begå Dem urett ved et eneste øyeblikk å tvile på Deres ubetingede diskresjon i alt som angår meg som undertegner

med hengiven hilsen,

SALVATOR.



Dette brevet med den høflige, litt ironiske tonen og den vakre fantasien i ønsket som ble fremsatt, fant jeg stor nytelse i å lese. Det vitnet da om en bedårende frimodighet, og forfatteren av brevet var sikker på at jeg ville samtykke! Ikke for alt i verden ville jeg skuffe ham eller være utakknemlig for tilliten hans.

Klokken åtte hadde tjeneren min, som jeg hadde foræret en teaterbillett, akkurat forlatt huset idet Daspry kom. Jeg lot ham se telegrammet.

– Jaså?, spurte han.

– Så da lar jeg hageporten stå åpen slik at man kan komme inn.

– Og De går selv ut?

– Aldri i livet!

– Men han anmoder Dem...

– Han forlanger bare diskresjon, og den skal jeg også vise. Men jeg har veldig lyst til å se hva som skjer videre.

Daspry lo.

– Det har De virkelig rett i, og jeg blir også. Jeg har på følelsen at vi ikke kommer til å kjede oss.

Han ble avbrutt av at det ringte.

– Kan det være dem allerede?, mumlet han. – Tjue minutter for tidlig! Utelukket.

Jeg gikk ut i entreen og trakk i en snor som åpnet porten. En kvinneskikkelse kom gjennom hagen: madame Andermatt.

Hun virket oppskaket, og med halvkvalt stemme stammet hun frem:

– Mannen min... kommer... Han har en avtale... han skal få brevene.

– Hvordan vet De det?, spurte jeg henne.

– Tilfeldig. Det kom en beskjed til mannen min mens vi spiste.

– Et telegram?

– En telefonoppringing. Tjeneren kom ved en feiltakelse til å gi beskjeden til meg. Mannen min ville straks ta den fra meg, men det var for sent. Jeg hadde allerede lest den.

– De leste...

– Noe i retning av: «Vær på Boulevard Maillot klokken ni i kveld, og ta med alle dokumenter som angår saken. I bytte mot dem får De brevene.» Rett etter middagen trakk jeg meg umiddelbart tilbake igjen og gikk ut.

– Uten at mannen Deres fikk nyss om det?

– Ja.

Daspry så på meg.

– Hva mener De om det?

– Det samme som Dem. Herr Andermatt er en av de to motstanderne som er bestilt hit i kveld.

– Av hvem? Og med hvilket endemål?

– Det er akkurat det vi skal finne ut av.

Jeg tok dem med inn i stuen.

Med nød og neppe fikk vi plass under kaminhyllen og kunne gjemme oss bak et fløyelsforheng. Vi innrettet oss der, madame Andermatt satte seg mellom oss, og gjennom glipene i forhenget kunne vi se hele rommet gjennom forhenget.

Klokken slo ni. Et øyeblikk etter knaket porten i hengslene.

Jeg skal ikke nekte for at jeg var urolig, og at en ny rastløshet overmannet meg. Jeg sto på nippet til å se gåten løses. Det forvirrende eventyret som jeg i ukevis hadde vært vitne til, skulle endelig få avdekket sin sanne betydning. Like foran øynene mine skulle det avgjørende slaget stå.

Daspry grep madame Andermatts hånd og hvisket:

– For alt i verden, ikke én bevegelse! Hva De enn hører og ser, må De forholde Dem urørlig.

Det kom noen inn. Og på grunn av en fremtredende likhet med Étienne Varin gjenkjente jeg umiddelbart broren, Alfred. Han hadde samme tunge gange, samme gustne, skjeggete ansikt.

Han trådte inn med en urolig mine som en mann som har for vane å frykte feller rundt seg, som fornemmer dem og unngår dem. Med ett eneste blikk undersøkte han stuen, og jeg fikk inntrykk av at han mislikte at kaminen var dekket til med et fløyelsforheng. Han gikk tre skritt bort mot oss, men i det samme fikk han åpenbart en viktigere tanke som han tilla større betydning, for han skrådde istedenfor bort til muren og stoppet foran mosaikken av den gamle kongen med det hvite skjegget og det flammende sverdet. Han undersøkte figuren lenge, gikk opp på en stol, lot fingrene gli langsmed omrisset av skuldrene og ansiktet og berørte utvalgte deler av bildet.

Med ett hoppet han plutselig ned fra stolen og gikk bort fra veggen. Det hørtes skritt utenfor, og monsieur Andermatt trådte inn.

Bankieren utbrøt forbauset:

– De! De her! Er det De som har bedt meg komme?

– Jeg? Nei, aldeles ikke, erklærte Varin med en grov stemme som i høy grad minnet meg om brorens. – Det er Deres brev som har kalt meg ut hit.

– Mitt brev?!

– De har jo skrevet til meg og tilbudt...

– Jeg har ikke skrevet til Dem.

– De har ikke skrevet til meg?

Instinktivt ble Varin forsiktig, ikke mot Andermatt, men mot den ukjente fienden som hadde lokket ham i denne fellen. Og en gang til skulet han mot kaminen mens han med et par raske skritt nærmet seg døren.

Andermatt trådte imidlertid i veien for ham.

– Hva holder De på med, Varin?

– Her stikker det et komplott under som jeg misliker. Jeg drar. Farvel.

– Et øyeblikk!

– La meg gå, monsieur Andermatt, vi har ikke noe å snakke med hverandre om.

– Vi har mye å snakke med hverandre om, og nå har vi en god anledning...

– La meg komme ut.

– Nei, nei og atter nei, jeg slipper Dem ikke forbi.

Skremt av bankierens resolutte opptreden trakk Varin seg inn i stuen, og han mumlet:

– Skynd Dem så, la oss snakke og få saken ut av verden!

En ting forbauset meg, og jeg var sikker på at mine to kompanjonger følte seg skuffet på samme punkt. Hvorfor var det ikke Salvator som kom? Hadde han ikke til hensikt å gripe inn? Eller var det tilstrekkelig for ham at Andermatt og Varin møttes på egen hånd? Jeg var virkelig forfjamset. Hans manglende tilstedeværelse ga denne duellen, som var arrangert og ønsket av ham, et tragisk preg av hendelser som fremkalles og beordres av skjebnens ubønnhørlige orden. Den makten som hadde fått de to mennene til å barke sammen, gjorde desto sterkere inntrykk da den ikke kom fra dem selv.

Etter en stund gikk Andermatt bort mot Varin, vendte seg mot ham og så ham inn i øynene:

– Nå, når så mange år er gått, og De ikke lenger har noe å frykte, vil De ikke si meg åpent og ærlig, Varin, hva De har gjort med Louis Lacombe?

– For et spørsmål! Som om jeg kunne vite hva som har skjedd med ham!

– De vet det, De vet det! Broren Deres og De fulgte ham i hælene hvor han gikk og sto, De bodde så å si sammen med ham, her i dette huset. De visste om alle arbeidene hans, alle planene, og den siste kvelden, Varin, da jeg fulgte Lacombe til døren hjemme hos meg, så jeg to skikkelser som forsvant i skyggen. Det er jeg villig til å avlegge ed på!

– Og hva så, når De har avlagt ed?

– Det var Dem og broren Deres, Varin.

– Bevis det.

– Det beste beviset er jo at De to dager senere selv viste meg de dokumentene og planene som De hadde funnet i Lacombes mappe, og som De da tilbød å selge meg. Hvordan hadde De fått disse papirene?

– Det har jeg forklart Dem, monsieur Andermatt. Vi hadde funnet dem på Louis Lacombes bord morgenen etter at han forsvant.

– Det er ikke sant.

– Bevis det.

– Retten kunne ha bevist det.

– Hvorfor har De ikke gått til retten?

– Hvorfor? Å! Hvorfor...

Han tiet, og en mørk sky dro over ansiktet hans. Og den andre fortsatte:

– Ser De, monsieur Andermatt, hvis De hadde hatt bare et grann av visshet, ville ikke den lille trusselen vår ha forhindret...

– Hvilken trussel? Brevene? Tror De at jeg et eneste øyeblikk har trodd på den historien?

– Hvis De ikke trodde på brevene, hvorfor har De så tilbudt meg tusener og atter tusener for å få dem? Og hvorfor fikk De attpåtil noen til å overvåke broren min og meg som ville dyr?

– For å skaffe meg de planene som jeg ønsket å få tilbake.

– Å, kom nå ikke hit med den slags snakk! Det var brevene De ville ha. Hadde De først fått brevene, ville De anmeldt oss. Det var bare dem det gjaldt for Dem å få fingrene i.

Han brast i latter, men ble raskt alvorlig igjen.

– Men la oss nå ikke snakke mer om det. Det blir jo bare snakk frem og tilbake, uten at vi kommer videre. La oss derfor legge ballen død.

– Vi er ikke ferdige ennå, sa bankieren. – Siden De selv har begynt å snakke om disse brevene, kan jeg gjerne betro Dem at De ikke kommer herfra før jeg har fått dem.

– Jeg går herfra.

– Nei, nei.

– Hør her, monsieur Andermatt, jeg vil råde Dem til å...

– De går ikke ut herfra.

– Vi får se på det, hveste Varin med et så sterkt raseri at madame Andermatt kvalte et svakt skrik.

Varin må ha hørt det, for han ville trenge seg ut, men Andermatt dyttet ham kraftig tilbake. Jeg så at hånden hans gled ned i frakkelommen.

– For siste gang!

– Først brevene.

Varin trakk frem en revolver og siktet på Andermatt.

– Ja eller nei?

Bankieren dukket lynraskt.

Det hørtes et skudd, og revolveren falt ned på gulvet.

Jeg var aldeles lamslått. Skuddet kom fra min kant! Daspry hadde med én kule treffsikkert skutt våpenet ut av hånden på Alfred Varin!

I et sprang sto han midt mellom de to motstanderne og ropte med hån i stemmen mot Varin:

– De er heldig, min venn, fordømt heldig. Jeg siktet etter hånden Deres, men traff bare revolveren.

De betraktet ham begge, de var ubevegelige og forvirret. Han sa til bankieren:

– Jeg ber Dem unnskylde, monsieur, at jeg blander meg i ting som ikke angår meg. Men De spiller ikke kortene Deres særlig godt. La meg avløse Dem et øyeblikk.

Deretter vendte han seg mot den andre:

– Så er det oss, kamerat. Men la det gå litt kvikt. Hjerter er altså trumf, og jeg spiller ut sjueren.

Og han holdt jernplaten med de sju røde tegnene rett under nesen på Varin.

Aldri har jeg vært vitne til en slik målløshet. Kritthvit i ansiktet, med vidåpne øyne og engstelige, fordreide ansiktstrekk stirret Varin som hypnotisert på synet som viste seg for ham.

– Hvem er De?, stammet han frem.

– Det sa jeg jo nettopp. Jeg er en som ikke kan la være å blande meg i ting som strengt tatt ikke vedkommer meg... men som gjør det grundig.

– Hva vil De ha?

– Alt som du har tatt med.

– Jeg har ikke tatt med noe.

– Jo, ellers ville du ikke ha kommet. I morges fikk du jo beskjed om å møte her klokken ni og ta med alle de papirene du har. Nå er du her. Hvor er papirene?

I Dasprys stemme og hele opptreden lå det en myndighet som imponerte meg, en helt ny måte å gå til verks på hos denne mannen som ellers var så ubesværet og myk. Fullstendig dupert pekte Varin på en av lommene sine.

– Her har jeg papirene.

– Alle?

– Ja.

– Alle de papirene du fant i Louis Lacombes mappe og solgte til major von Lieben?

– Ja.

– Er det kopier eller originaler?

– Originalene.

– Hva vil du ha for dem?

– Hundre tusen.

Daspry måtte le høyt.

– Du må jo være gal. Majoren ga deg bare tjue tusen. Og de pengene kastet han ut av vinduet ettersom forsøkene feilet.

– Man forstår bare ikke å benytte seg av planene.

– De er ikke komplette, som jeg sier.

– Hvorfor vil De da ha dem fra meg?

– Fordi jeg har bruk for dem. Jeg vil gi deg fem tusen franc, ikke en sou mer.

– De skal få dem for ti tusen, ikke en sou mindre.

– La gå.

Daspry snudde seg igjen mot monsieur Andermatt.

– Vær så god og skriv under på en sjekk, monsieur.

– Men jeg har ikke...

– Sjekkheftet Deres? Her er det.

Forvirret tok Andermatt imot sjekkheftet som Daspry rakte ham.

– Ja, det er faktisk mitt... Hvordan kan det ha seg?

– Jeg ber Dem om å spare Dem øverflødige spørsmål, gode mann. De trenger bare å skrive under.

Bankieren tok frem fyllepennen sin og skrev under sjekken. Varin strakte ut hånden.

– Bort med fingrene, befalte Daspry, – vi er ikke ferdige ennå.

Og han henvendte seg til bankieren:

– Det var jo også snakk om noen brev som De ønsket utlevert, var det ikke?

– Jo, en pakke brev.

– Hvor er de, Varin?

– Jeg har dem ikke.

– Hvor er de, Varin?

– Det vet jeg ikke. Det var broren min som tok seg av dem.

– De ligger gjemt et sted i dette rommet.

– I så fall vet De hvor de er.

– Hvor skulle jeg vite det fra?

– Pokker heller, er det ikke De som har undersøkt skjulestedet? De ser ut til å være like godt underrettet som Salvator.

– Brevene lå ikke på skjulestedet.

– De er der.

– Lukk opp.

Varin så mistenksomt på ham. Var Daspry og Salvator, som alle mistenkte, samme person? Hvis han var det, risikerte han ikke noe ved å røpe et skjulested som allerede var kjent. Men hvis han ikke var det, hadde det ingen hensikt...

– Lukk opp, gjentok Daspry.

– Jeg har ingen hjertersjuer.

– Jo, her, sa Daspry og rakte ham jernplaten.

– Nei... nei... jeg vil ikke.

– Det får så være...

Daspry gikk bort til den gamle monarken med det hvite skjegget, gikk opp på en stol og plasserte hjertersjueren på sverdet, tett opp mot parérplaten slik at jernskiven ganske nøyaktig dekket over selve sverdet på den øverste delen. Ved hjelp av en syl som han deretter førte gjennom hvert av de sju hullene i spissene på de sju hjertertegnene, trykket han på sju små steiner i mosaikken, og da han hadde trykket på den sjuende, hørtes det en klikkelyd og hele kongens bilde snudde seg og avdekket en stor åpning som viste seg å føre inn til en safe med to hyller av skinnende stål.

– Du ser jo, Varin, at safen er tom.

– Faktisk... så må broren min ha tatt brevene.

Daspry gikk helt inntil ham og sa:

– Ikke hold meg for narr. Det finnes et skjulested til. Hvor er det?

– Det finnes ikke flere.

– Er det penger du vil ha? Hvor mye?

– Ti tusen.

– Monsieur Andermatt, er de brevene verdt ti tusen franc for Dem?

– Ja, svarte bankieren uten å nøle.

Varin lukket safen, tok hjertersjueren og plasserte den, ikke uten synlig motvilje, på samme sted som før. Han stakk på samme måte sylen gjennom hvert av de sju hullene, og på ny hørtes det en klikkelyd, men denne gangen snudde forunderlig nok bare en mindre del av safen seg og avdekket en liten safe i den samme døren som sperret for den store safen.

I dette rommet lå pakken med brevene, knytt sammen med et bånd og forseglet. Varin rakte den til Daspry som spurte:

– Er sjekken ferdig, monsieur Andermatt?

– Ja.

– Og De har også det siste dokumentet som De fikk av Louis Lacombe, og som gjør planene om undervannsbåten fullstendige?

– Ja.

Det ble byttet, Daspry puttet dokumentet og sjekken i lommen og ga pakken til monsieur Andermatt.

– Her har De det De ønsker, monsieur.

Bankieren nølte et øyeblikk, som om han var redd for å røre ved de ulykksalige papirene, som han dog hadde vært så ivrig etter å få fatt i. Med en nervøs bevegelse stakk han dem til seg.

I det samme hørte jeg et stønn ved siden av meg. Jeg grep madame Andermatts hånd, og den var kald som is.

Så sa Daspry til bankieren:

– Jeg tror, monsieur, at samtalen vår er over nå. Å, ikke noe å takke for, det var bare en tilfeldighet som ville at jeg skulle kunne være Dem til noe nytte.

Monsieur Andermatt gikk med brevene som hans hustru hadde skrevet til Louis Lacombe.

– Utmerket, utbrøt Daspry fornøyd, – alt løser seg til det beste. Nå må vi bare få brakt vårt lille mellomværende ut av verden, kamerat. Har du papirene?

– De er her, alle sammen.

Daspry bladde gjennom dem, undersøkte dem nøye og puttet dem i lommen.

– Ypperlig. Du har holdt ord.

– Men...

– Men hva?

– De to sjekkene...? Pengene...?

– Vel! Du har nerver av stål, min gode mann. Hvordan våger du å stille krav!

– Jeg forlanger det som tilkommer meg.

– Du har altså noe til gode for papirene du har stjålet?

Varin ble helt ute av seg. Han dirret av raseri, og de blodsprengte øynene hans slo gnist.

– Pengene... de tjue tusen..., stammet han frem.

– Umulig, jeg har selv bruk for dem.

– Pengene!

– Kom igjen, vær fornuftig, og hold dolken rolig i lommen.

Han grep ham så kraftig i armen at han skrek av smerte, og han la til:

– Pell deg ut, kamerat. Du vil ha godt av litt frisk luft. Skal jeg bli med? Ja, vi kunne jo gå en liten tur ned her og se på ødetomtene. Under steinhaugen ligger det...

– Det er ikke sant! Det er ikke sant!

– Men jo, det er sant. Denne lille jernplaten med de sju røde hjertertegnene er hentet opp fra der nede. Louis Lacombe bar den alltid på seg. Husker du det? Broren din og du har gravd den ned sammen med liket og flere andre ting som i høyeste grad vil være av interesse for retten.

Varin skjulte ansiktet i de knyttede nevene sine, så utbrøt han:

– Greit. Jeg er blitt tatt ved nesen. La oss ikke snakke mer om det. Bare en liten ting... en ting som jeg gjerne vil vite...

– Jeg lytter.

– Inni den store safen sto det et skrin.

– Ja.

– Da De var her natten mellom den 22. og 23. juni, sto det der da?

– Ja.

– Hva var det i det?

– Alt som brødrene Varin hadde gjemt i det: en nydelig samling juveler, diamanter og perler som brødrene hadde kommet til her og der.

– Og De har tatt det skrinet?

– Ja visst! Se det fra mitt ståsted.

– Så... broren min tok sitt eget liv da han oppdaget at skrinet var borte?

– Sannsynligvis. Det kan vel ikke ha vært bare fordi korrespondansen med major von Lieben var borte. Men hvordan skrinet forsvant... Var det alt du ville spørre meg om?

– En ting til: Hva heter De?

– Du sier det som om du hadde hevntanker i sinne.

– Visst pokker! Lykken kan snu. I dag er De den sterkeste. I morgen...

– Er du det kanskje.

– Det regner jeg med. Hva heter De?

– Arsène Lupin.

– Arsène Lupin!

Han ravet bakover som om han var rammet av et kølleslag. Man skulle nesten tro at de to ordene hadde tatt fra ham ethvert håp. Daspry begynte å le.

– Herlig. Tror du at hvem som helst kunne ha løst hele denne saken? Kom igjen, det trengtes minst en Arsène Lupin. Og nå når du vet det, min venn, kan du bare gå hjem og planlegge din hevn. Arsène Lupin venter på deg.

Og uten å bruke flere ord dyttet han ham ut.

– Daspry, Daspry, ropte jeg og brukte fortsatt og uvilkårlig det navnet som jeg hittil hadde kjent ham under.

Jeg slo forhenget til side.

Han kom løpende til.

– Hva er det? Hva er i veien?

– Madame Andermatt er ikke riktig frisk.

Han tok seg av henne, holdt luktesalt under nesen hennes, og mens han hjalp henne, spurte han meg:

– Men hva har skjedd?

– Brevene, sa jeg, – de brevene fra Louis Lacombe som De ga til mannen hennes.

Han slo seg for pannen.

– Trodde hun at jeg gjorde det... Men ja, etter alt det hun hørte og sa, måtte hun jo tro det var dem. Det var jo dumt av meg!

Madame Andermatt hadde kommet til seg selv igjen og lyttet iherdig til ham. Han tok frem en liten pakke av lommeboken sin, nøyaktig lik den pakken monsieur Andermatt hadde tatt med seg.

– Vær så god, madame, her har De de virkelige brevene.

– Men hva med de andre?

– De andre var i grunnen de samme som disse, eller rettere sagt, det var en avskrift som jeg gjennom nattens forløp har foretatt med så stort omhu at mannen Deres bare vil bli glad for å lese dem, og desto mer fordi han ikke aner noe om byttet og er overbevist om at han har fått originalen.

– Men skriften?

– Det finnes ikke den skrift som ikke kan etterlignes.

Hun takket ham i slike vendinger som hun ville ha brukt overfor en mann av sin egen stand, og hun hadde åpenbart ikke hørt de siste replikkene mellom Varin og Arsène Lupin.

Jeg så på ham, ikke uten forlegenhet, og visste ikke helt hva jeg skulle si til en gammel venn som nå fremsto i et så uventet nytt lys. Lupin! Det var Lupin! Min gamle venn fra herreklubben var ingen ringere enn Lupin! Jeg kunne ikke riktig komme meg av forbauselsen, mens han var helt rolig da han sa:

– De kan altså si farvel til Jean Daspry.

– Jaså!

– Ja, Jean Daspry reiser sin vei. Jeg sender ham til Marokko hvor det jo er svært godt mulig at han finner en verdig avslutning på livet. Jeg innrømmer til og med at han har dette til hensikt.

– Men Arsène Lupin blir her?

– Å, mer enn noen gang! Arsène Lupin er bare i begynnelsen av sin karriere, og han akter å...

Det kom en uimotståelig nysgjerrighet opp i meg. Jeg trakk ham litt til side, bort fra madame Andermatt:

– Fant De virkelig selv det andre skjulestedet, det med brevene i?

– Det var ganske vanskelig! Det lyktes først i går ettermiddag, da De hadde lagt Dem. Og i virkeligheten var det uhyre enkelt. Men det er ofte det letteste man tenker på sist.

Og han holdt opp hjertersjueren foran meg:

– Jeg hadde lenge vært klar over at man for å åpne den store safen skulle plassere dette kortet på mosaikkmannens sverd.

– Hvordan kom De til å forstå det?

– Lett. Ut fra informasjon jeg satt på, visste jeg, da jeg kom hit om kvelden den 22. juni...

– Da De nettopp hadde sagt god natt til meg...

– Ja, og etter at jeg med historiene mine hadde satt Dem i en slik sinnstilstand at en så nervøs og lettpåvirkelig mann som De uvergelig ville forholde Dem som jeg ønsket uten å forlate sengen sin.

– Det stemte jo.

– Da jeg kom inn hit, visste jeg altså at det var gjemt et skrin i en safe med en hemmelig lukkemekanisme som hjertersju var nøkkelen til. Det gjaldt altså bare å få plassert den på et sted hvor det var laget plass til den. En times undersøkelser var nok.

– En time!

– Se en gang på mannen i mosaikken.

– Den gamle keiseren?

– Ja, den gamle keiseren er en nøyaktig gjengivelse av hjerterkonge i alle spillkort: Karl den store.

– Javisst... Men hvorfor åpner hjertersjueren den store safen i det ene øyeblikket, den lille safen i det neste? Og hvorfor åpnet De til å begynne med bare den store safen?

– Hvorfor? Fordi jeg hele tiden plasserte hjertersjueren med samme side opp. Først i går la jeg merke til at når jeg vendte den opp ned slik at det nederste merket kom til å vende oppover, så forandret stillingen til de sju spissene seg.

– For pokker!

– Soleklart, for pokker, men man skal allikevel finne ut av det.

– En annen ting: Var De uvitende om historien om brevene før madame Andermatt...?

– Før hun fortalte meg om dem? Ja. Da jeg åpnet den store safen, fant jeg i tillegg til skrinet bare brødrenes korrespondanse, en korrespondanse som satte meg på sporet av landssviket deres.

– Det var med andre ord først bare en ren tilfeldighet som ledet Dem til å rekonstruere brødrenes historie og deretter til å lete etter planene og dokumentene for undervannsbåten?

– Ren og skjær tilfeldighet.

– Men hva var det De lette etter?

Daspry falt meg leende i talen:

– Gode gud som den saken interesserer Dem.

– Ganske så overordentlig.

– Vel! La meg så bare følge madame Andermatt hjem og skrive en liten notis til Écho de France, så kommer jeg tilbake og snakker med Dem om alle enkelthetene i saken.

– Han satte seg ned og skrev en av disse lapidariske notisene som lot fantasien få fritt spillerom. De fleste leserne mine vil minnes hvilken oppsikt denne lille meddelelsen vakte:


Arsène Lupin har nå løst det problemet som Salvator nylig la frem. Etter å ha kommet i besittelse av alle dokumentene og planene til ingeniør Louis Lacombe har han gitt dem videre til marinedepartementet. Samtidig har han åpnet en innsamling med sikte på å gi staten den første undervannsbåten bygget etter disse planene. Han selv har gått i spissen med et bidrag på tjue tusen franc.



– De tjue tusen francene fra sjekken som monsieur Andermatt signerte?, spurte jeg da han hadde latt meg lese den lille notisen.

– Nettopp. Rettferdigheten skjer fyllest når Varin delvis betaler for sviket sitt.

Og slik stiftet jeg bekjentskap med Arsène Lupin. Slik fikk jeg vite at Jean Daspry, min venn fra herreklubben, et sosialt bekjentskap, ikke var noen ringere enn gentlemanstyven Arsène Lupin. Slik kom jeg til å knytte et meget hyggelig vennskap med den store mannen vår, og litt etter litt ble jeg i kraft av den fortroligheten som han beærer meg med, hans hengivne, trofaste og takknemlige biograf.




Madame Imberts pengeskap

Klokken tre om morgenen sto det fortsatt et halvt dusin vogner utenfor en av de beskjedne kunstnerboligene langs den bebygde siden av Boulevard Berthier. Døren til dette huset ble åpnet. En del gjester, herrer og damer, kom ut. Fire vogner kjørte av sted i forskjellige retninger. Bare to av herrene var igjen på bulevarden og skiltes ad ved hjørnet av Rue de Courcelles, hvor den ene av dem bodde. Den andre hadde bestemt seg for å spasere hele veien hjem til Porte Maillot.

Han krysset Avenue de Villiers og fortsatte videre langs fortauet på motsatt side av festningsverkene. På denne vakre, klare og kalde vinternatten var det ham en fornøyelse å gå. Man kunne puste lett. Lyden av fottrinnene ga munter gjenklang ut i natten.

Men etter noen minutter fikk han en ubehagelig følelse av at det var noen som fulgte etter ham, og da han vendte seg om, så han også ganske riktig skyggen av en mann som snek seg mellom trærne. Selv om han ikke var lettskremt, satte han likevel opp farten for å nå tollboden ved Ternes så raskt som mulig. Men mannen lenger bak begynte å løpe. Han var ganske urolig og fant det klokest å gjøre seg klar og trekke revolveren.

Det fikk han imidlertid ikke tid til, for mannen kastet seg voldsomt over ham. Det utspant seg et slagsmål på den folketomme bulevarden, et slagsmål mann mot mann, og han kjente raskt at han var underlegen. Han ropte om hjelp, slo fra seg, men ble kastet mot en steinhaug. Motstanderen tok kvelertak på ham og stappet et lommetørkle som knebel inn i munnen på ham. Øynene falt igjen, det suset for ørene hans, og han var like ved å miste bevisstheten da grepet plutselig ble løsnet og mannen, som hadde vært på nippet til å kvele ham, måtte reise seg for på sin side å forsvare seg mot et uventet angrep.

Et stokkeslag over håndleddet, et støvelspark over ankelen... Mannen utstøtte to smertestønn og løp haltende og bannende av gårde.

Uten å gjøre seg umaken med å følge etter ham bøyde den nyankomne seg ned og spurte:

– Er De skadet, monsieur?

Det var han ikke, men han var fortsatt svært medtatt og ute av stand til å stå. Til alt hell kom en av tollbetjentene til, han hadde hørt ropene. Han skaffet en vogn hvor herren tok plass sammen med redningsmannen, og de dro til hjemmet hans i Avenue de la Grande Armée.

Utenfor døren hadde han kommet til krefter igjen og holdt en overstrømmende takketale.

– Jeg skylder Dem livet mitt, monsieur. Vennligst tro meg på at jeg aldri skal glemme det. Jeg vil ikke skremme hustruen på denne tiden av døgnet, men det er viktig for meg at hun uttrykker min takknemlighet overfor Dem allerede i dag.

Med denne motivasjonen ba han ham til bords dagen etter, presenterte seg som Ludovic Imbert og tilføyde:

– Tillat meg å spørre hvem jeg har den ære å...

Og han presenterte seg:

– Arsène Lupin.

Arsène Lupin var på dette tidspunktet ikke så berømt som Cahorn-saken, flukten fra Santé-fengselet og hans andre bragder skulle gjøre ham senere. Han kalte seg ikke engang Arsène Lupin. Dette navnet, som senere skulle skinne med slik glans, ble funnet opp ved denne anledningen for å gi monsieur Imberts redningsmann et navn, og det var i denne saken navnet fikk sin ilddåp. Ganske visst klar for kamp og væpnet til tennene, men uten midler og blottet for den autoriteten som følger av suksess, var Arsène Lupin bare en lærling i et yrke hvor han snart skulle bli mesteren over alle.

Så glad han var da han våknet neste morgen og kom i tanke om invitasjonen som natten hadde brakt! Endelig sto han ved målet! Endelig fantes det et arbeid som var hans energi og talent verdig. Imberts millioner var et praktfullt utbytte for en appetitt som hans!

Han foretok påkledningen med stort omhu og iførte seg en lurvet redingotfrakk, slitte benklær, en rødlig silkehatt, flossete mansjetter og snipp, alt svært rent, men fattigslig. Til slips tok han et svart bånd prydet med en tarvelig gavediamant fra en uthulet overraskelsesnøtt. Slik pyntet gikk han ned trappen i leiligheten sin på Montmartre. Uten å stoppe slo han med stokken på en låst dør i tredje etasje. Snart kom han til de ytre bulevardene. En sporvogn stoppet. Han tok plass, og en mann som hadde fulgt etter ham og var leietager i tredje etasje, satte seg rett ved siden av.

Etter en stund spurte mannen ham:

– Klar, sjef?

– Og klappet. Det er ordnet.

– Hvordan da?

– Jeg er bedt til bords hos dem.

– Til bords hos dem!

– Du ønsker vel ikke, håper jeg, at jeg skal kaste bort den verdifulle tiden min til ingen nytte? Jeg har reddet monsieur Ludovic Imbert fra en sikker død som du hadde planlagt for ham. Monsieur Ludovic Imbert er en takknemlig sjel. Nå ber han meg til bords.

Det ble stille, så dristet den andre seg til å spørre:

– De har altså ikke gitt opp?

– Lille venn, svarte Arsène, – når jeg har arrangert et så fikst lite nattlig overfall, når jeg i en sen nattetime har gjort meg den uleilighet å slå deg over håndleddet med en stokk og sparke deg på skinnleggen med en støvel, til tross for faren ved å skade min eneste venn, så har det naturligvis ikke vært for å gi avkall på utbyttet av en så godt organisert redningsaksjon allerede nå.

– Men det verserer dårlige rykter om formuen...

– La dem bare versere. I seks måneder har jeg fulgt denne saken, i seks måneder har jeg studert den, hatt garn ute, frittet ut tjenestefolk, pantelånere og stråmenn, i seks lange måneder har jeg levd i skyggen av mannen og hustruen hans. Følgelig vet jeg hva jeg har å forholde meg til. Jeg kan garantere at formuen eksisterer, om den så stammer fra gamle Brawford, som de påstår, eller fra en annen kilde. Og siden den eksisterer, skal den bli min.

– Bevares! Hundre millioner!

– La oss si ti eller kanskje bare fem – det spiller ingen rolle. Det ligger anselige pakker verdipapirer i pengeskapet, og det skulle gå svært besynderlig til om jeg ikke en vakker dag får fatt i nøkkelen.

Sporvognen stoppet på Place de l'Étoile. Mannen fra tredje etasje mumlet:

– Og hva skjer nå?

– Nå er det foreløpig ikke noe å gjøre. Du hører fra meg. Vi har tid.

Fem minutter senere gikk Arsène Lupin opp de praktfulle trappene til Imberts bolig, og Ludovic presenterte ham for hustruen. Gervaise var en søt, liten dame, helt rund og veldig snakkesalig, og hun tok usedvanlig vennlig imot ham.

– Jeg ville at vi skulle feire vår redningsmann alene, forklarte hun.

Og helt fra første stund ble «redningsmannen» behandlet som en gammel venn av huset. Ved desserten skjenket man hverandre gjensidig fortrolighet av dypeste slag. Arsène fortalte om livet sitt, om faren, en rettskaffen embetsmann, om det triste i barndommen, om vanskeligheter her og nå. Gervaise fortalte om ungdomstiden sin, ekteskapet, den gamle Brawfords godhet, de hundre millionene hun hadde arvet etter ham, hindringene som fortsatt avskar henne fra å bruke dem, lånene som hun hadde måttet ta opp med svimlende renter, de uendelige stridighetene med Brawfords nevøer, og all motstanden og alle konsekvensene! Rett og slett alt!

– De må vite, monsieur Lupin, at verdipapirene ligger her inne ved siden av, på min manns kontor, og hvis vi tar så mye som en eneste kupong, mister vi alt. De ligger der inne i pengeskapet, og vi kan ikke røre dem.

Det gikk naturligvis monsieur Lupin kaldt nedover ryggen ved tanken på dette naboskapet, og han fikk en veldig klar fornemmelse av at monsieur Lupin aldri ville være edel nok til å føle de samme skruplene som den gode damen.

– Å, de ligger der inne!, mumlet han med tørr stemme.

– Der er de.

Forhold som innledes på denne måten, kan bare føre til at båndene knyttes sterkere. På deres hensynsfulle spørsmål fortalte Arsène Lupin om sine trange kår og sin nød: Den uheldige karen ble med det samme utnevnt til ekteparets privatsekretær med en gasje på hundre og femti franc i måneden. Han skulle fortsette å bo for seg selv, men komme hver dag for å motta instrukser, og for å gjøre det lettere for ham ble det innrettet et arbeidsrom i tredje etasje.

Han fikk lov til å velge det selv. Hvilket merkelig sammentreff gjorde at rommet befant seg rett over Ludovics kontor?

Arsène merket raskt at stillingen hans som sekretær var en sinekyre. På to måneder skrev han bare av fire ubetydelige brev og ble kalt inn til sjefens kontor én gang. Dermed hadde han rett og slett denne ene muligheten til å ta pengeskapet i øyesyn. Han la dessuten merke til at han i egenskap av sin stilling ikke ble funnet verdig å være til stede samtidig med den folkevalgte Anquety eller formannen i advokatforeningen, Grouvel, for han ble ikke invitert til betydningsfulle sosiale sammenkomster.

Det beklaget han seg ikke over og foretrakk å beholde sin lille, upåaktede posisjon i bakgrunnen. Han holdt seg glad og fri for seg selv og kastet for øvrig ikke bort tiden. Først var han i all hemmelighet en mengde ganger på Imberts kontor og rettet hele sin oppmerksomhet på pengeskapet som dog fortsatte å være hermetisk lukket. Det var en voldsom blokk av jern og stål, alt annet enn innbydende av utseende og så ut til å kunne motstå både fil, vribor og brekkjern.

Arsène Lupin var ikke en stabukk.

– Hvor makt kommer til kort, kan list gjøre nytten, sa han til seg selv. – Hovedsaken er å ha ører og øyne på plass.

Han tok derfor de nødvendige målene, og etter at han langsomt og høyst besværlig hadde undersøkt gulvet i rommet sitt, satte han inn et blyrør i hullet som munnet ut i taket på Imberts kontor, mellom to lister i gesimsen. Gjennom dette røret, både hørerør og kikkert, håpet han å kunne se og høre.

Fra da av tilbrakte han hele tiden med å ligge på gulvet. Faktisk så han ofte ekteparet Imbert konferere foran pengeskapet, slå opp i fortegnelsen og gå gjennom verdipapirene. Hver gang de begynte å dreie på de fire låseinnretningene, den ene etter den andre, forsøkte han å forstå koden ved å telle hvor mange klikk som ledsaget bevegelsen. Han våket over alle bevegelsene deres, forsøkte å fange opp hvert enkelt ord. Hva gjorde de med nøkkelen? Gjemte de den?

En dag da han så dem forlate kontoret uten å lukke skapet, skyndte han seg ned til kontoret og gikk resolutt inn. De var allerede kommet inn igjen.

– Å, unnskyld, sa han, – jeg gikk feil.

Men madame Gervaise løp etter ham og kalte ham inn:

– Kom bare innenfor, monsieur Lupin, – kom innenfor. Er De ikke som hjemme her? De skal gi oss råd. Hvilke verdipapirer bør vi selge? De utenlandske obligasjonene eller statsobligasjonene?

– Men hva med innsigelsene?, protesterte Lupin, veldig overrasket.

– Å, de gjelder ikke for alle papirene!

Hun lukket opp døren til pengeskapet helt. På hyllene lå det en mengde mapper med remmer rundt. Hun tok en av dem, men mannen hennes protesterte.

– Nei, nei, Gervaise, det ville være galskap å selge de utenlandske. De kommer til å stige, mens statsobligasjonene står på sitt høyeste nå. Hva mener De, kjære venn?

Den kjære vennen hadde overhodet ingen mening om saken, men rådet likevel til å ofre statsobligasjonen. Dermed tok hun ut en annen bunke og deretter på lykke og fromme et papir som viste seg å være en obligasjon på tre prosent verdt 1374 franc. Ludovic puttet den i lommen, og ledsaget av sekretæren sin gikk han ut senere på dagen og solgte obligasjonen til en børsmegler og fikk 46 000 franc.

Til tross for Gervaises vennlige oppfordringer kom Arsène Lupin slett ikke til å føle seg hjemme der i huset. Tvert om. Hans egen stilling i Imberts bolig fylte ham med undring. Ved forskjellige anledninger konstaterte han at tjenestefolkene ikke visste hva han het. De kalte ham «monsieur», slik også Ludovic gjorde det: «Si til monsieur...», «Er monsieur kommet?» Hva skyldtes denne gåtefulle uttrykksmåten?

Etter at ekteparet Imberts første begeistring hadde lagt seg, snakket de nesten ikke med ham lenger, og selv om de behandlet ham med den respekten som en velgjører fortjener, brydde de seg aldri om ham! Mye tydet på at man betraktet ham som en særing som ikke likte å bli forstyrret, og man respekterte hans tilbaketrukkenhet som om det var noe han hadde bestemt, en nykke. En dag da han kom inn i entreen, hørte han Gervaise si til et par herrer:

– Han er virkelig en villmann!

La gå, tenkte han, så er han en villmann. Og uten å gjøre forsøk på å forklare det eiendommelige i adferden til disse menneskene viet han all sin oppmerksomhet til å virkeliggjøre planen sin. Han hadde skaffet seg visshet om at han ikke kunne regne med en tilfeldighet eller en forglemmelse fra Gervaises side. Nøkkelen til pengeskapet var nemlig aldri ute av hennes varetekt, og hun gikk heller aldri fra skapet uten å ha låst det forsvarlig. Dermed måtte han handle.

Saken måtte fremskyndes ytterligere av hensyn til den voldsomme kampanjen enkelte aviser førte mot ekteparet Imbert. De ble beskyldt for bedrageri. Arsène Lupin observerte dramaet, så hvilken uro dette førte til i familiens indre liv og forsto klart nok at han risikerte å tape alt hvis han nølte for lenge.

Fem dager i strekk lukket han seg inne på rommet sitt istedenfor som ellers å gå hjem ved sekstiden om ettermiddagen. Man trodde vel at han hadde gått, men han la seg ned på gulvet og utspionerte kontoret til Ludovic.

Fem kvelder svant hen uten at den gunstige anledningen kom, og midt om natten forlot han stedet gjennom en liten port som førte inn til gården. Nøkkelen til den hadde han.

Den sjette dagen erfarte han at ekteparet, for å imøtegå de ondsinnede beskyldningene fremstilt av fiendene, hadde foreslått at skapet skulle åpnes, og at det skulle lages en fortegnelse over papirene i skapet.

– Det må skje i kveld, tenkte Lupin.

Etter kveldsmåltidet slo Ludovic seg ganske riktig ned på kontoret. Gervaise fulgte etter. De begynte å bla gjennom de forskjellige listene over skapets innhold.

Det gikk en time, og en time til. Lupin hørte tjenestefolkene gå til ro. Nå var det ingen i andre etasje. Det ble midnatt. Ekteparet fortsatte arbeidet.

– Til verket!, mumlet Lupin.

Han åpnet vinduet som vendte ut mot gården. Det var en mørk natt uten måne og stjerner på himmelen. Ut av skapet sitt tok han et tau med flere knuter på. Han festet det til balkonggelenderet, svingte seg ut og gled sakte langs en takrenne til han var i høyde med vinduet som var under hans, til kontoret. De tykke plysjgardinene sperret sikten inn. Han ble stående på balkongen et øyeblikk, med øynene og ørene på stilker.

Beroliget av stillheten lirket han varsomt på de to vinduene. De måtte gi etter hvis ingen hadde sjekket dem, for i løpet av ettermiddagen hadde han dreid håndtaket slik at det ikke lenger holdt vinduene sammen.

Vinduene ga etter. Med en umåtelig forsiktighet åpnet han dem ytterligere. I det ene øyeblikket kunne han stikke hodet innenfor, i det neste sto han helt stille. Litt lys trengte ut til ham gjennom de ikke helt lukkede gardinene. Han så Gervaise og Ludovic sitte der inne ved siden av pengeskapet.

Opptatt som de var med arbeidet sitt, vekslet de bare få ord med lav stemme. Arsène beregnet avstanden mellom ham og dem, tenkte nøye gjennom hvilke bevegelser han måtte gjøre for å uskadeliggjøre dem før de fikk tid til å rope etter hjelp. Han skulle akkurat til å styrte frem da Gervaise sa:

– Så kaldt det plutselig ble i rommet! Jeg går i seng nå. Hva med deg?

– Jeg vil svært gjerne bli ferdig med dette.

– Ferdig! Men det er jo arbeid til hele natten.

– Å, nei, det tar ikke mer enn en time.

Hun trakk seg tilbake. Tjue minutter gikk, tretti minutter. Arsène satte opp vinduet litt mer. Gardinene raslet. Han satte det opp mer. Ludovic snudde seg, og da han så gardinene blafre i vinden, reiste han seg for å lukke vinduet.

Ikke et skrik. Ikke en antydning av kamp. Med noen få, velberegnede tak og uten å gjøre ham det minste vondt holdt Arsène rundt ham ved å svøpe gardinen tett rundt hodet hans og bandt ham slik at Ludovic ikke engang kunne se ansiktet til overgriperen sin.

Så styrtet han bort til pengeskapet, tok et par mapper under armen, gikk ut av kontoret, ned trappen, gjennom bakgården og åpnet bakdøren. På gaten sto det en vogn parkert.

– Ta dette først, sa han til kusken, – og følg meg.

Han gikk tilbake til kontoret. På to ganger hadde de tømt skapet. Lupin gikk deretter opp til rommet sitt, tok bort tauet og fjernet alle spor. Han var ferdig.

Noen timer senere var Arsène Lupin og ledsageren hans opptatt med å telle bunkene. Han var ikke skuffet da det viste seg at Imberts formue ikke var så betydelig som man trodde, for han hadde forutsett det. Millionene kunne ikke telles i hundrevis, ikke engang i dusinvis.

Likevel utgjorde det samlede beløpet en svært anselig sum, og verdipapirene var førsteklasses, pantebrev fra jernbanen, Paris by, statsfondet, Suezkanal-selskapet, gruver i nord, og så videre.

Han sa seg fornøyd.

– Ganske sikkert, sa han, – kan vi bare selge dem med store tap. Vi vil møte på forbehold, og mer enn én gang kommer vi naturligvis til å la dem gå for en lav pris. Men det er ikke så viktig. Med denne grunnkapitalen kan jeg leve som jeg vil... og realisere noen drømmer som ligger mitt hjerte nært.

– Og resten?

– Det kan du bare brenne, kjære venn. Denne papirhaugen tok seg godt ut i pengeskapet, men for oss er den til ingen nytte. Verdipapirene låser vi inn i dette skapet og venter på et gunstig øyeblikk.

Arsène fant ingen grunn til å ikke vende tilbake til Imberts bolig neste dag. Men ved å lese i avisene gjorde han den overraskende oppdagelsen at Ludovic og Gervaise var forsvunnet.

Åpningen av pengeskapet fant sted på svært høytidelig vis. Myndighetene fant bare det Arsène Lupin hadde latt ligge – og det var ikke mye.

Dette er begivenhetene slik Arsène Lupin en dag selv fortalte meg historien da han var i det meddelsomme hjørnet.

Denne dagen gikk han med lange skritt frem og tilbake langs gulvet i arbeidsrommet mitt, og i øynene hans luet en feberaktig glans som jeg aldri før hadde sett i dem.

– I det hele tatt er det vel det beste kuppet Deres?, spurte jeg ham.

Uten å svare meg direkte sa han:

– I denne saken finnes det hemmeligheter som ikke er til å forstå. Selv i de beskrivelsene jeg har gitt Dem, er det fortsatt mye uklart. Hvorfor rømte de? Hvorfor benyttet de seg ikke av den hjelpen jeg mot min vilje ga dem? De kunne jo ganske enkelt ha erklært: «De hundre millionene var i skapet, nå er de ikke der lenger, de er blitt stjålet.»

– De har gått fra vettet.

– Ja, riktig, de har gått fra vettet, men på den andre siden stemmer det at...

– Det stemmer at... Hva?

– Nei, ingenting.

Hvorfor tok han seg i det? Det var tydelig at han ikke hadde fortalt alt, og at det var som om han krympet seg ved å fortelle meg resten. Jeg var unektelig spent. Det måtte åpenbart være noe alvorlig siden en slik mann nølte så veldig.

Jeg stilte ham noen tilfeldige spørsmål:

– Har De ikke sett dem siden?

– Nei.

– Og det har ikke falt Dem inn å synes synd på disse to stakkars menneskene?

– Meg?, utbrøt han og skvatt til.

Hans forargelse overrasket meg. Hadde jeg rett? Jeg insiserte:

– Åpenbart. Hadde De ikke vært der, kunne de kanskje ha sett faren i øynene eller i det minste ha dratt med lommene fulle.

– Forventer De av meg at jeg har samvittighetskvaler?

– Absolutt!

Han slo neven hardt i bordet.

– Jaså, etter Deres mening burde jeg altså gå rundt med samvittighetskvaler.

– De kan kalle det samvittighetskvaler, anger, en eller annen følelse...

– En eller annen følelse for mennesker som...

– For mennesker som De har berøvet en formue.

– Hvilken formue?

– Vel... de to eller tre bunkene med verdipapirer...

– Disse to eller tre bunkene med verdipapirer! Bunker med verdipapirer jeg har stjålet fra dem, ikke sant? En del av arven deres? Er det min forseelse? Er det min forbrytelse? Men gode gud, kjære venn, har De ikke forstått at papirene var falske...? Hører De? DE VAR FALSKE!

Jeg så på ham, lamslått.

– Falske, de fire eller fem millionene?

– Falske, skrek han rasende, – erkefalske! Falske pantebrev, de fra Paris by, de fra statsfondet. Papirer, bare papirer! Ikke én sou har jeg tjent på innholdet i skapet! Og så mener De at jeg skal ha dårlig samvittighet! Nei, det er det de som burde ha. De tok meg ved nesen som en stakkars idiot! De flådde meg som det siste offeret, og det aller dummeste!

En heftig vrede, avlet av hevngjerrighet og såret stolthet, hadde bemektiget seg ham.

– Fra begynnelse til slutt trakk jeg det korteste strået, fra aller første øyeblikk. Vil De vite hva for en rolle jeg har spilt, eller rettere hva for en rolle de satte meg til å spille? André Brawford! Ja, kjære venn, og jeg merket ingenting galt!

– Det er først senere ved å lese referatene i avisene og ved å sammenligne visse enkeltheter at jeg skjønte det. Mens jeg trodde at jeg figurerte som velgjører, som den mannen som hadde satt livet i fare for å redde monsieur Imbert fra voldsmannen, fikk de det til å se ut som om jeg var en Brawford!

– Er det ikke henrivende? Den særingen som hadde rom i tredje etasje, som på avstand ble presentert som villmann, var Brawford, og Brawford var meg! Og takket være meg, takket være den tilliten, Brawford, jeg, inngjøt, kunne de få låne penger her og der, ja, sakførerne oppfordret til og med klientene sine til å låne ut penger! Ikke sant? En ypperlig, ubetalelig lærepenge for en debutant! Å, De kan banne på at jeg har lært av den leksjonen!

Han tiet plutselig, grep meg i armen, og i en tone, halvt fortvilet, halvt en blanding av ironi og beundring, sa han disse ordene:

– Kjære venn, for øyeblikket skylder Gervaise Imbert meg femten hundre franc!

Denne gangen måtte jeg umiddelbart le. Det var virkelig litt av en bemerkning. Selv hadde han et innfall av fatalistisk munterhet.

– Ja, kjære venn, femten hundre franc! Ikke bare har jeg aldri sett en eneste sou av gasjen min, men i tillegg lånte hun femten hundre franc av meg. Alt som jeg hadde lagt til side i de unge år! Og vet De hvorfor? De kommer til å le... Til hennes fattige! Sann mine ord! Til alle oppdiktede stakkarer som hun hjalp uten at Ludovic visste det!

– Og jeg plumpet uti. Er det ikke morsomt, hva? Arsène Lupin bedratt for femten hundre franc, bedratt av den yndige damen som han stjal fire millioner falske verdipapirer fra! Og så mye planlegging, slit og listighet det kostet meg å oppnå dette stolte resultatet!

– Det er den eneste gangen i livet at jeg er blitt narret. Men sikkert og visst er det også at jeg den gangen ble narret for alle pengene mine!




Den svarte perlen

En sterk ringing vekket portnerkonen i Avenue Hoche nr. 9. Hun trakk i snoren for å åpne døren og knurret:

– Jeg trodde alle sammen var kommet hjem. Klokken er minst tre!

Mannen hennes mumlet:

– Kanskje det er til doktoren.

Og en stemme spurte faktisk:

– Doktor Harel... Hvilken etasje?

– Tredje til venstre. Men doktoren lar seg ikke forstyrre om natten.

– Han blir nødt til å la seg forstyrre.

Herren gikk gjennom gangen, opp en etasje, to etasjer og, uten å stoppe hos doktor Harel, opp til femte etasje. Der prøvde han to nøkler. Den ene passet til låsen, den andre til slåen.

– Utmerket, utbrøt han dempet, – det letter arbeidet. Men først må jeg sikre meg en utvei. Skal vi se... Er det gått så mye tid som jeg ville ha brukt til å ringe på hos doktoren og få et avslag av ham?

Ikke ennå... Litt tålmodighet...

Etter rundt ti minutter gikk han ned igjen og dunket på vinduet til portnerboligen mens han ga uttrykk for sin misnøye mot doktoren. Det ble lukket opp for ham, og han lot som om han slo igjen døren etter seg. Men døren gikk ikke helt igjen, for mannen hadde lagt et lite stykke jern på platen slik at bolten ikke kunne gå inn.

Lydløst og uten at portneren visste det, gikk han på nytt inn i huset. Skulle det bli fare på ferde, hadde han sikret seg en vei ut.

Rolig gikk han opp i femte etasje. I entreen la han i lyset av en elektrisk lommelykt overfrakk og hatt på en av stolene, satte seg på en annen og iførte seg et par tykke filttøfler utenpå støvlene sine.

– Uff! Der er den... Så lett det går! Jeg lurer på hvorfor ikke alle velger innbruddstyv som et behagelig yrke? Med litt behendighet og overveielse finnes det ikke noe mer sjarmerende. En jobb full av ro... en jobb for familiefedre... i overkant bedagelig til og med... Det blir kjedelig i lengden.

Han brettet ut et nøyaktig kart over leiligheten.

– La oss begynne med å orientere oss. Her ser jeg for meg den rektangulære entreen hvor jeg befinner meg. Mot gaten ligger stuen, budoaret og spisestuen. Ingen grunn til å kaste bort tiden sin der inne. Grevinnen har elendig smak... Ikke en gang nips av verdi...! Altså rett på sak... Hm, her er det tegnet inn en gang som fører til soverommene. Etter tre meter fra dette stedet må jeg støte på døren til klesskapet som også har en dør inn til grevinnens rom.

Han brettet sammen kartet, slo av lykten og gikk langs gangen mens han telte.

– En meter... to meter... tre meter... Her er døren... Herregud, så fint det går! En enkel lås, en liten lås, skiller meg fra soverommet, og dessuten vet jeg at denne låsen befinner seg 1,43 meter over gulvet... Takket være et lite innsnitt som jeg skal lage rundt den, er vi fri for den.

Han trakk opp de nødvendige verktøyene av lommen, men en tanke holdt ham tilbake.

– Hva om slåen tilfeldigvis ikke er skjøvet for? Det koster så lite å prøve!

Han vred på låsen, og døren åpnet seg.

– Min gode Lupin, du er sannelig altfor heldig. Hva trenger du nå? Du har kartlagt stedene du opererer på, du vet hvor grevinnen gjemmer den svarte perlen. For at den skal bli din, dreier det seg nå utelukkende om å være stillere enn stillheten, mer usynlig enn mørket.

Arsène Lupin brukte en god halvtime på å åpne den andre døren, en glassdør som førte inn i soverommet. Han gjorde det med et så stort overmål av forsiktighet at grevinnen, dersom hun ikke hadde sovnet, ikke kunne ha hørt den minste avslørende knirking.

Etter planen manglet han nå bare å liste seg bort langs en sjeselong. Han ville komme til en lenestol og så til et lite bord ved siden av sengen. På bordet sto det en eske med brevpapir, og i denne esken lå den svarte perlen enkelt tilgjengelig.

Han la seg ned på teppet og krøp langs konturene av sjeselongen. Et øyeblikk holdt han pusten for å dempe den heftige hjertebanken sin. Selv om han ikke følte snev av frykt, greide han ikke å overvinne denne nervøse spenningen som kan komme over et menneske når det er helt stille rundt ham. Han var overrasket, for han hadde jo opplevd mer høytidelige minutter. Her var det jo ingen fare. Så hvorfor slo hjertet hans som en løpsk kirkeklokke? Var det tanken om den sovende kvinnen som gjorde inntrykk på ham, dette livet som var så nært hans?

Han lyttet åndeløst og mente å kunne høre henne trekke pusten regelmessig. Det var som om denne vennlige tilstedeværelsen beroliget ham.

Han lette etter lenestolen, krøp med små, umerkelige bevegelser til bordet og strakte frem hånden forsiktig i mørket. Høyrehånden hans støtte borti et av bordbenene.

Endelig! Nå måtte han bare reise seg, ta perlen og gå. Heldigvis! For hjertet hans begynte å hamre i brystet som på et skremt dyr, så høyt at han mente det var umulig at det ikke skulle vekke grevinnen.

Det lyktes ham ved en fenomenal viljesanspennelse å gjøre slagene roligere, men idet han ville reise seg, støtte venstrehånden på teppet mot en gjenstand som bare kunne være et lys som altså måtte ha veltet ned. Like etterpå fant han en gjenstand til, et ur, et av disse små reiseurene, i et lærhylster.

I alle dager? Hva har foregått her? Han forsto ingenting. Dette lyset, dette uret, hvorfor sto ikke disse tingene på sin vante plass? Hva foregår i dette skremmende mørket?

Plutselig ga han et skrik fra seg, nesten uhørlig. Han hadde rørt ved noe... Å, noe merkelig, ubeskrivelig! Men nei, nei, frykten skapte uorden i tankene hans. I tjue, tretti sekunder holdt han seg urørlig mens angstens kalde svette piplet frem i tinningene, og nervene i fingerspissene fortsatte å fornemme denne kontakten.

Med en voldsom selvovervinnelse strakte han frem hånden på nytt og streifet igjen noe, dette merkelige, ubeskrivelige. Han følte på det. Han tvang hånden sin til å føle på det og forsto hva det var. Det var hår der, et ansikt... og dette ansiktet var kaldt som is.

Hvor forferdelig virkeligheten enn kan være: En mann som Arsène Lupin er herre over situasjonen når han først kjenner den. Raskt fant han frem lykten og lot den lyse. Foran ham lå det en kvinne badet i blod. Gyselige sår dekket halsen og skuldrene hennes. Han bøyde seg over henne og undersøkte henne. Hun var død.

– Død, død, utbrøt han forferdet.

Han festet blikket på disse vidåpne øynene, den fordreide munnen, det gustne legemet og blodet, alt dette blodet som hadde flytt over teppet, og som nå var størknet, tykt og svart.

Han reiste seg og dreide på den elektriske knappen, og rommet fyltes med lys slik at han kunne se alle tegnene på en voldsom kamp. Sengen var i vill uorden, pledd og lakener revet av. På gulvet lå lyset og uret – viserne hadde gått i stå klokken ti på halv tolv – videre en stol som var veltet, og blod overalt, pøler av blod.

– Og den svarte perlen?, mumlet han.

Esken med brevpapir sto på plassen sin. Han fór til og åpnet den. Inni var det et lite smykkeskrin, men det var tomt.

– Jøss!, sa han til seg selv, – du gledet deg litt for tidlig, kjære Arsène Lupin... Grevinnen er myrdet, den svarte perlen borte, situasjonen ikke spesielt fornøyelig! La oss komme av sted, for ellers risikerer du å pådra deg et tungt ansvar.

Han flyttet seg imidlertid ikke en millimeter.

– Av sted? Ja, det ville vel en annen gjøre, men Arsène Lupin? Har han ikke noe bedre å ta seg til? La oss gjøre ting i riktig rekkefølge. Når alt kommer til alt er jo samvittigheten din ren... La oss prøve å agere etterforsker og gå i gang med en undersøkelse... Ja, men for å få til det skal hjernen helst være klar, men min er i en sørgelig forfatning!

Han lot seg falle ned i en lenestol og presset hendene mot den brennende pannen sin.

Dramaet i Avenue Hoche er en av de forbrytelsene som har opptatt publikum sterkest den siste tiden, og jeg ville neppe ha fortalt om det hvis ikke Arsène Lupins innblanding hadde kastet et helt spesielt lys over dette mordet. Det er få som vet at han var innblandet, og det er i hvert fall ingen som kjenner den hele og merkelige sannheten.

Hvem har ikke møtt den forhenværende sangerinnen Léontine Zalti i Boulogne-skogen, kone og enke etter grev d'Andillot? Zaltis luksus blendet Paris for rundt tjue år siden, diamantene og perlene til grevinne d'Andillot var berømt over hele Europa. Det het seg om henne at hun på halsen bar pengeskapene til flere banker og gullgruvene til flere australske selskaper. Og de store juvelerene arbeidet for Zalti slik de tidligere hadde arbeidet for konger og dronninger.

Og hvem husker ikke katastrofen som gjorde slutt på all denne rikdommen? Banker og gullgruver, et bunnløst svelg som slukte alt som var? Av hele den herlige samlingen som ble spredt for alle vinder av en auksjonarius, var det bare den berømte svarte perlen som ble igjen i grevinnens besittelse. Den svarte perlen! Det vil si en formue, hvis hun hadde villet skille seg av med den.

Det ville hun ikke. Hun foretrakk å begrense seg, å bo i en beskjeden leilighet, bare med selskapsdame, kokke og tjener, heller enn å selge sin uvurderlige skatt. Hun hadde en grunn til det, og hun ga den også åpent til kjenne: Den svarte perlen var en gave fra en keiser! Og nesten ruinert, henvist til å leve et liv under middelmådige kår, fortsatte hun å være tro mot sin ledsager fra fortidens glansdager.

– Så lenge jeg lever, sa hun, – skal jeg aldri skilles fra den.

Fra morgen til kveld bar hun den om halsen, og om natten gjemte hun den på et sted som bare hun selv kjente.

Alle disse omstendighetene, som man leste om i avisene, vakte publikums nysgjerrighet ytterligere, og besynderlig nok, men ganske forklarlig for dem som hadde knekt koden, ble det pågripelsen av den antatte morderen som gjorde mysteriet enda mer innviklet og fikk spenningen i offentligheten til å stige.

To dager etter pågripelsen sto følgende å lese i avisene:


Vi har fått vite at Victor Danègre, grevinne d'Andillots tjener, er blitt pågrepet. Det er samlet et overveldende bevismateriale mot ham. Oppe på mansarden hans fant politidirektør Dudouis selv silkeermet til livréfrakken hans mellom springfjæren og madrassen, og det ble konstatert blodflekker. Dessuten manglet det en knapp i frakken, og ved den første åstedsundersøkelsen ble den raskt funnet under offerets seng.

Det må antas at Danègre, istedenfor å gå opp til mansarden sin etter middag, har listet seg inn i grevinnens klesskap og gjennom glassdøren sett hvor grevinnen gjemte den svarte perlen.

Vi skylder dog sannheten å tilføye at det ennå ikke er ført bevis for riktigheten av denne antagelsen. Ett punkt er i hvert fall fortsatt uoppklart. Klokken syv om morgenen har Danègre vært nede i en tobakksbutikk på Boulevard de Courcelles. Det bekreftes både av portnerkonen og butikkekspeditøren. På den andre siden hevder både grevinnens kokke og selskapsdamen, som begge sover i enden av gangen, at de, da de sto opp ved åttetiden, fant både entredøren og kjøkkendøren lukket og låst. De har begge vært i grevinnens tjeneste i tjue år og er av den grunn hevet over enhver mistanke. Man er nå nødt til å spørre hvordan Danègre har kunnet komme ut av leiligheten. Har han fått laget en kopi av nøkkelen? Undersøkelsen vil først måtte oppklare disse punktene.



Det gjorde undersøkelsen imidlertid ikke, tvert imot. Det ble opplyst at Victor Danègre var en farlig tilbakefallsforbryter, en fyllik og en utsvevende person som ikke vek tilbake for å trekke kniven. Men jo mer man forsøkte å trenge inn i selve saken, desto tettere ble mørket rundt den, og desto mer uforklarlige ble motsigelsene.

En mademoiselle de Sinclèves, offerets kusine og eneste arving, erklærte for sin del at grevinnen i et av brevene til henne en måneds tid før drapet hadde skrevet hvordan hun gjemte den svarte perlen. Dagen etter at hun hadde fått dette brevet, merket hun at det var borte. Hvem hadde stjålet det?

Portnerfolkene avla forklaring om at de hadde lukket opp for en herre som skulle opp til doktor Harel, men doktoren forklarte at det ikke var noen som hadde ringt på hos ham. Hvem hadde blitt sluppet inn? En medskyldig?

Antagelsen om en medskyldig ble straks godkjent av pressen og allmennheten. Den gamle inspektøren Ganimard støttet ikke uten grunn en slik påstand.

– Lupin har en finger med i spillet, sa han til forhørsdommeren.

– Pøh, motsa dommeren ham, – ham ser De da også overalt, Deres Lupin.

– Jeg ser ham overalt fordi han er overalt.

– Si heller at De ser ham hver gang et eller annet ikke er til å forklare umiddelbart. I denne saken må De ikke glemme å legge merke til at forbrytelsen er begått klokken ti på halv tolv om kvelden, som det fremgår av uret, og det nattlige besøket har ifølge portnerfolkene først funnet sted klokken tre.

Retten lar seg veldig lett påvirke av de første overbevisningene og tvinger så hendelsene til å passe med dem. Victor Danègres stakkarslige forhistorie som tilbakefallsforbryter, fyllik og utsvevende person påvirket dommeren, og selv om ingen senere avsløringer styrket de to eller tre første indisiene, holdt han fast ved denne overbevisningen. Han avsluttet undersøkelsen. Noen uker senere begynte hovedforhandlingen.

Forhandlingene var pinlige, langtekkelige og kjedsommelige. Lagmannen førte saken uten begeistring. Statsadvokatens angrep var halvhjertet, og det var lekende lett for Danègres forsvarer å slå tilbake. Han fremhevet feilene og hullene i tiltalen. Det fantes i virkeligheten ingen materielle bevis. Hvem hadde laget nøkkelen? Danègre hadde ikke kunnet dobbeltlåse døren til leiligheten uten en nøkkel. Hvem hadde sett en slik nøkkel, og hva hadde skjedd med den? Hvem hadde sett morderens kniv, og hvor var den blitt av?

– I hvert fall, avsluttet forsvareren sin tale med, – må det føres bevis for at det er min klient som har begått mordet. Det må bevises at gjerningsmannen ikke er identisk med den mystiske personen som gikk inn i huset klokken tre om natten. Uret viste 11.20, sier De? Ja, og hva så? Kan man ikke stille viserne på et hvilket som helst klokkeslett som man lyster?

Victor Danègre ble frikjent.

Han ble løslatt fra fengselet en fredag utpå kvelden, avmagret og nedbrutt etter seks måneder på cellen. Forhørene, ensomheten, konfrontasjonen, rettsforhandlingen og jurymedlemmenes rådslagning, alt dette hadde gjort ham syk av redsel. Om natten hadde han lidd av fryktelige mareritt hvor skafottet forfulgte ham. Han skalv av feber og redsel.

Under navnet Anatole Dufour leide han et lite rom oppe på Montmartre og ernærte seg her og der av strøjobber og nasking.

For et bedrøvelig liv! Tre ganger hadde han fått arbeid, av tre forskjellige arbeidsgivere, men hver gang blitt gjenkjent og måttet slutte umiddelbart.

Ofte merket han, eller innbilte seg å kunne merke, at han ble forfulgt av politiets folk, og han var ikke i tvil om at de prøvde å lokke ham i en felle. Han fornemmet så å si allerede grepet av en hard hånd i kraven.

En kveld da han satt og spiste middag i et av kvarterets spisesteder, slo en mannsperson seg ned rett overfor ham. Han var rundt førti år og kledt i en ikke helt ulastelig, svart diplomatfrakk. Han bestilte suppe, grønnsaker og en flaske vin.

Da han hadde spist, snudde han seg mot Danègre og så lenge på ham.

Danègre ble blek. Den mannen var ganske sikkert en av dem som hadde forfulgt ham de siste ukene. Hva ville han? Danègre prøvde å reise seg, men kunne ikke. Benene ville ikke bære ham.

Mannen skjenket seg et glass vin og fylte også Danègres glass.

– Skal vi skåle, kamerat?

Victor stammet:

– Ja... ja... skål, kamerat!

– Skål for deg, Victor Danègre.

Den andre sank sammen:

– Jeg...! Jeg...! Men nei... jeg sverger...

– De sverger hva? At De ikke er De? Grevinnens tjener?

– Hva for en tjener? Jeg heter Dufour. De kan spørre verten.

– Ja, Anatole Dufour for verten, men Danègre for retten, Victor Danègre.

– Det er ikke sant! Det er ikke sant! De har blitt løyet for.

Den nyankomne trakk opp et kort av lommen og rakte det til ham. Victor leste:

– «Grimaudan, tidligere inspektør ved kriminalpolitiet. Konfidensialitet garanteres.»

Han fór sammen.

– Er De fra politiet?

– Det er jeg ikke lenger, men jeg likte jobben, og jeg fortsetter på en mer... innbringende måte. Fra tid til annen faller man jo over rene gullgruver, som for eksempel Deres sak!

– Min sak?

– Ja, Deres. Det er en ekstraordinær sak, men De burde være litt imøtekommende.

– Og hva om jeg ikke er det?

– Det er nødvendig. De sitter så fint i det at De ikke kan annet enn å adlyde meg.

Victor ble grepet av en trykkende uro. Han spurte:

– Hva er det? Snakk.

– Greit, svarte den andre. – La oss bare få avsluttet det. For å fatte meg i korthet: Jeg er sendt hit av mademoiselle de Sinclèves.

– Sinclèves?

– Arvingen etter grevinne d'Andillot.

– Jaså?

– Ja, mademoiselle de Sinclèves har bedt meg kreve tilbake den svarte perlen fra Dem.

– Den svarte perlen?

– Den De stjal.

– Men jeg har den ikke!

– De har den.

– Hadde jeg hatt den, hadde jeg vært morderen.

– De er morderen.

Danègre prøvde å le.

– Min gode mann, det er da et hell for meg at retten ikke var av samme mening. Jeg ble enstemmig frikjent av juryen, hører De, og når man har ren samvittighet og tolv gode menns ord for...

Eksinspektøren tok tak i armen hans:

– Ingen fraser, lille venn. Hør nå heller etter hva jeg vil si, og merk Dem mine ord. Det vil være umaken verdt, Danègre. Tre uker før mordet stjal De kokkens nøkler til kjøkkendøren og fikk laget en kopi hos låsesmeden Outard, Rue Oberkampf 244.

– Det er ikke sant, det er ikke sant, knurret Victor, – det er ingen som har sett den nøkkelen. Den finnes ikke.

– Her er den.

Etter en kort pause fortalte Grimaudan:

– De myrdet grevinnen med en kniv som De kjøpte i Bazar de la République den dagen De fikk laget nøkkelen. Bladet var trekantet og furete.

– Sludder og vås, alt sammen, De snakker på måfå. Det er ingen som har sett denne kniven.

– Her er den.

Victor Danègre fór sammen. Eksinspektøren fortsatte:

– Det er rustflekker på den. Er jeg nødt til å forklare Dem hvor de stammer fra?

– Hva så...? De har en nøkkel og en kniv.... Hvem kan bevise at de tilhørte meg?

– Det gjør låsesmeden og den mannen som ekspederte Dem da De kjøpte kniven. Jeg har hjulpet litt på hukommelsen deres, og hvis de kom til å stå ansikt til ansikt med Dem, ville de kjenne Dem igjen umiddelbart.

Han snakket skarpt og hardt, med en skremmende presisjon. Danègre var lammet av skrekk. Verken forhørsdommeren, lagmannen eller statsadvokaten hadde presset ham så hardt eller gjennomskuet ting så tydelig, ting heller ikke Danègre selv var helt klar over.

Likevel prøvde han fortsatt å late som om dette ikke angikk ham.

– Hvis det er alt De har av beviser!

– Jeg har enda et. Etter forbrytelsen gikk De tilbake samme vei som De kom, men i klesskapet ble De grepet av frykt og måtte støtte Dem mot veggen for å holde balansen.

– Hvordan vet De det?, stammet Victor. – Det er det da ingen som kan vite.

– Nei, ikke retten. Det kunne ikke falle noen av disse herrene i politiet inn å tenne et lys og undersøke veggene. Hvis man bare fant på å gjøre det, ville man straks blitt oppmerksom på en svak, rødlig flekk som i hvert fall er tydelig nok til å vise avtrykket av tommelfingeren Deres. Tommelen Deres var våt av blod, og De presset den mot veggen. De kjenner godt nok til profileringsmetodene til å vite at man derigjennom har de sikreste midlene til å identifisere forbryteren.

Victor Danègre var likblek. Svetteperler dryppet ned fra pannen hans. Med et viltert blikk stirret han på denne fremmede mannen som satt og malte ut gangen i udåden hans, som om han hadde vært et usynlig vitne til alt sammen.

Han bøyde ned hodet, han var beseiret, hjelpeløs. Han, som i måneder hadde kjempet mot hele menneskeheten, følte at han ikke hadde noe å stille opp med mot denne mannen.

– Hvis jeg gir Dem perlen?, stammet han frem, – hvor mye gir De meg?

– Ingen ting.

– Hva? De gjør narr av meg! Jeg skal gi Dem noe som er verdt tusener og hundretusener, og jeg skal ikke få noe igjen?

– Jo, livet Deres.

Stakkaren skalv. Grimaudan la til i en nesten myk tone:

– Hør nå, Danègre, denne perlen er jo ikke det minste verdt for Dem. De kan aldri få solgt den. Hvorfor vil De beholde den?

– Det fines helere... og en vakker dag kan jeg til en eller annen pris...

– En vakker dag kommer det til å være for sent.

– Hvorfor det?

– Hvorfor det? Av den enkle grunn at De vil bli overgitt til retten, og denne gangen taper De, min gode mann, når jeg legger frem bevisene: kniven, nøkkelen, fingeravtrykket Deres.

Victor holdt seg med begge hender til hodet og tenkte etter. Han følte seg fortapt, helt ugjendrivelig fortapt, og samtidig kom det en umåtelig trøtthet over ham, et fortærende behov for å hvile og gi slipp. Han mumlet:

– Når vil De ha den?

– I kveld, før klokken ett.

– Og hvis ikke?

– Hvis ikke legger jeg dette brevet i postkassen. Her sender mademoiselle Sinclèves statsadvokaten etter Dem.

Danègre skjenket seg og tømte to glass vin etter hverandre og reiste seg:

– De kan betale, og så kan vi gå. Jeg har fått nok av denne helvetes historien.

Mørket var falt på. De to mennene gikk sammen nedover Rue Lepic, over de ytre bulevardene til Place de l'Étoile. De sa ingenting. Victor var nedbrutt og gikk med bøyd hode.

Ved Parc Monceau sa han:

– Det er på siden av huset...

– Pokker heller, før De ble pågrepet, gikk De jo bare ut for å kjøpe tobakk.

– Vi er her, sa Danègre med matt stemme.

De gikk langs parken ved gitteret og over gaten hvor tobakksbutikken lå på hjørnet. Litt lenger fremme sto Danègre stille. Benene dirret under ham, og han falt ned på en benk.

– Jaså?, spurte ledsageren hans.

– Den er der.

– Der! Hva er det De sier?

– Ja, der, foran oss.

– Foran oss! Hør nå, Danègre, De burde ikke...

– Jeg forteller Dem jo at den er her.

– Hvor?

– Mellom to brosteiner.

– Hvilke to?

– Se etter.

– Hvilke to?, gjentok Grimaudan.

Victor svarte ikke.

– Aha, du vil at jeg bøyer meg ned, min gode mann.

– Nei... men jeg... jeg kommer til å dø av ynkelighet.

– Du nøler? Altså, jeg vil være raus med deg. Hvor mye trenger du?

– Nok til å kjøpe en billett på mellomdekk til Amerika.

– Det skal du få.

– Og hundre franc til den første tiden.

– Du skal få to hundre. Ut med språket.

– Tell brosteinene til høyre for avløpet. Den ligger mellom den tolvte og den trettende.

– Ved rennesteinen?

– Ja, like nedenfor fortauet.

Grimaudan så seg om. Sporvogner kjørte over, folk gikk forbi. Du verden! Hvem kunne tenke seg?

Han tok frem kniven sin og klemte den mellom den tolvte og den trettende brosteinen.

– Hva om den ikke er der?

– Hvis ingen har sett at jeg bøyde meg ned og dyttet den inn, er den fortsatt der.

Kunne det virkelig tenkes at den lå der? Den svarte perlen var kastet i gjørmen til en brostein og sto til rådighet for enhver. Den svarte perlen... en formue!

– Hvor langt nede?

– Rundt ti centimeter.

Han gravde i den våte sanden. Knivspissen støtte på noe. Han stakk en finger ned for å gjøre hullet større.

Det var den svarte perlen han så.

– Her har du to hundre franc. Jeg sender deg billetten til Amerika.

Écho de France offentliggjorde dagen etter følgende notis som ble gjengitt i aviser over hele verden:


I går kom Arsène Lupin i besittelse av den svarte perlen som han tok tilbake fra grevinne d'Andillots morder. I nærmeste fremtid vil avtrykk av den uvurderlige juvelen bli utstilt i London, St. Petersburg, Kolkata, Buenos Aires og New York.

Arsène Lupin avventer tilbud som sikkert vil strømme inn til ham.



– Der ser De at forbrytelsen alltid blir straffet, dyden alltid belønnet, avsluttet Arsène Lupin da han hadde avslørt for meg hva som hadde foregått i denne saken.

– Og under navnet Grimaudan, tidligere inspektør ved kriminalpolitiet, ble De altså utpekt av skjebnen til å ta fra forbryteren utbyttet av forbrytelsen hans.

– Akkurat, og jeg skal ærlig tilstå at det er en av de bragdene jeg er mest stolt av. De førti minuttene jeg tilbrakte i grevinnens leilighet etter å ha oppdaget at hun var død, hører til de mest forbløffende og betydningsfulle i mitt liv. Selv om jeg selv befant meg i en svært innfløkt situasjon, lyktes det meg på de førti minuttene å rekonstruere forbrytelsen og ved hjelp av noen ledetråder å få klarhet i at den skyldige bare kunne være en tjener hos grevinnen. Det sto også klart for meg at jeg for å få perlen måtte få tjeneren arrestert. Derfor lot jeg knappen hans bli liggende. Men på den andre siden måtte det ikke kunne føres bevis for at han var skyldig. Derfor tok jeg kniven som lå på teppet, nøkkelen som han hadde glemt igjen i låsen, dobbeltlåste døren og visket bort blodsporene av fingrene hans fra gipsen i klesskapet. Så vidt jeg kan se, var dette lysende ideer...

– Fra et geni, avbrøt jeg ham.

– Fra et geni, kan vi gjerne si, ideer som noen andre ikke ville ha kommet på. På et øyeblikk måtte jeg pønske ut grunnsteinene i planen min – en pågripelse og en frikjennelse – en plan som først betjente seg av det fryktinngytende rettsapparatet for å utmatte mannen, for å sløve ham, kort sagt sette ham i en åndelig tilstand som gjorde at han, når han atter ble satt fri, uunngåelig ville falle i den litt plumpe fellen jeg hadde lagt for ham.

– Litt plumpe. Si heller svært plumpe. Han hadde jo i virkeligheten ikke noe å være redd for.

– Å, ikke det minste, for enhver frifinnelse er endelig.

– Stakkars djevel...

– Stakkars djevel... Victor Danègre! Har De glemt at han er en morder? Det ville da vært riktig skammelig om han hadde fått lov til å beholde perlen. Han lever, husk det. Danègre lever!

– Og den svarte perlen er din.

Han tok den frem fra et hemmelig rom i lommeboken sin, undersøkte den, strøk den ømt med fingrene og øynene og utbrøt med et sukk:

– Hvem er denne bojaren, hvem er denne dumme og forfengelige rajahen som vil eie denne skatten? Hvilken amerikansk milliardær har skjebnen bestemt dette lille, vakre praktstykket for som i sin tid prydet de hvite skuldrene til Léontine Zalti, grevinne d'Andillot...?




Herlock Sholmès kommer for sent

– Det er underlig, Velmont, hvor mye De ligner på Arsène Lupin.

– Kjenner De ham?

– Å, på samme måte som alle andre: gjennom fotografier. Det ene bildet ligner jo ikke noen andre, men av dem alle får man dog ett og samme inntrykk av et bestemt uttrykk i ansiktet, det samme som av Dem.

Horace Velmont virket forarget.

– Ikke sant, kjære Devanne? De kan tro meg på at De ikke er den første som forteller meg det.

– Og likheten er så slående, insisterte Devanne, – at hvis det ikke hadde vært min fetter d'Estevan som hadde presentert Dem for meg, og hvis De ikke hadde vært den kjente maleren som har malt de vakre havmaleriene som jeg beundrer, så ville jeg ha spurt meg selv om det ikke ville være riktigst av meg å informere politiet om at De befinner Dem i Dieppe.

Denne vittigheten ble mottatt med alminnelig munterhet. I den store spisesalen på Thibermesnil-slottet var foruten Velmont også stedets pastor, abbed Gélis, og et dusin offiserer fra et regiment som gjennomførte øvelser i omegnen. De hadde mottatt invitasjon fra bankier Georges Devanne og moren hans. En av offiserene utbrøt:

– Men er ikke Arsène Lupin nettopp blitt sett ved kysten etter det flotte kuppet i ekspresstoget fra Paris til Le Havre?

– Nemlig, det var for tre måneder siden, og uken etter stiftet jeg bekjentskap med vår utmerkede Velmont i kasinoet. Han har siden gjort meg den ære å avlegge meg noen små besøk, hyggelige forløpere til en mer alvorlig visitt som han akter å avlegge meg en av de neste dagene, eller vel snarere en av de neste nettene.

Atter oppsto latter, og selskapet gikk nå over til den gamle riddersalen, et stort og veldig høyt rom som fylte hele den nedre delen av Guillaume-tårnet. Her hadde Georges Devanne samlet alle kostbarheter ervervet av Thibermesnils skiftende eiere gjennom århundrer. Sjeldne skap og kredensbord, ildgafler og armstaker dekorerte salen, prektige gobelenger prydet steinveggene. De fire dype vindusnisjene var innredet med benker, til vinduer var det brukt blyinnfattede spissbuer. Mellom døren og vinduet til venstre sto det en enorm bokreol i renessansestil. På ornamentet var «Thibermesnil» prentet i gullbokstaver med slektens stolte devise nedenfor: «Gjør som du vil.»

Da de hadde tent sigarene, fortsatte Devanne:

– Men De må skynde Dem, Velmont, for De har bare én natt igjen.

– Og hvorfor det?, svarte maleren, som nå gikk inn på spøken.

Devanne skulle til å svare da moren hans ga ham et tegn. Men spenningen under middagen og ønsket om å underholde gjestene sine tok kontroll over ham:

– Vel, mumlet han, – nå kan jeg godt fortelle det. Det er ingen grunn til å være redd for at det skal bli røpet.

Herrene samlet seg rundt ham, fulle av nysgjerrighet, og med en fornøyd mine som et menneske som skal til å fortelle en svært stor nyhet, begynte han:

– I morgen ettermiddag klokken fire skal Herlock Sholmès, den store engelske detektiven, som det ikke finnes noen hemmeligheter for, Herlock Sholmès, tidenes mest usedvanlige gåteløser, denne fantastiske skikkelsen som synes smidd sammen i fantasiene til en forfatter, Herlock Sholmès skal være gjest hos meg.

Alle snakket forbauset i munnen på hverandre. Herlock Sholmès på Thibermesnil? Så det stemte altså? Oppholder Arsène Lupin seg faktisk her i omegnen?

– Arsène Lupin og banden hans er neppe langt unna. For hvem andre enn vår nasjonale stortyv kan tilskrives innbruddene på Montigny, Gruchet og Crasville – for ikke å snakke om Cahorn-affæren? Og nå er turen kommet til meg.

– Er De blitt advart slik baron Cahorn ble det?

– Det samme trikset fungerer ikke to ganger.

– Hva da?

– Hva da? Altså: Se her.

Han reiste seg og pekte på en av hyllene i bokreolen hvor det var en tom plass mellom to veldig store foliobøker:

– Der sto det en bok fra 1500-tallet med tittelen Chronique de Thibermesnil. Den inneholdt slottets historie fra da hertug Rollo fikk bygget det, på stedet hvor det tidligere hadde vært en føydal festning. Boken inneholdt tre sider dekorert med graveringer: en tredimensjonal tegning over hele eiendommen sett ovenfra, en annen over selve bygningskomplekset, og en tredje – som jeg gjør Dem særlig oppmerksom på – over en underjordisk gang med en av utgangene utenfor den ytterste vollen og den andre utgangen her, ja, fra denne salen som vi befinner oss i nå. Denne boken har vært borte siden forrige måned.

– Du verden!, utbrøt Velmont. – Det er et dårlig tegn, men det holder ikke å kalle på hjelp fra Herlock Sholmès.

– Det hadde sikkert ikke holdt hvis det ikke hadde hendt noe annet som forsterker inntrykket av det jeg nettopp har fortalt om. På Bibliothèque nationale fantes det et annet eksemplar av boken om Thibermesnils historie, og de to bøkene avvek i visse detaljer knyttet til den underjordiske gangen, for eksempel i tegningen av en trapp, og når det gjelder ulike anmerkninger som ikke er trykt, men skrevet med blekk som var mer eller mindre visket ut. Jeg kjenner til disse enkelthetene, og jeg vet at omrisset av den underjordiske gangen bare kan rekonstrueres ved omhyggelig sammenligning av de to tegningene sammen. Og dagen etter at eksemplaret mitt hadde forsvunnet, spurte en herre etter boken på Bibliothèque nationale. Han tok den med seg uten at det siden har vært mulig å få oppklart hvordan han utførte tyveriet.

Disse ordene ble etterfulgt av høylytte utbrudd:

– Saken begynner å bli alvorlig.

– Så også denne gangen, sa Devanne, – hev politiet seg rundt og iverksatte en dobbel etterforskning, som imidlertid ikke førte til noe resultat.

– Som i alle saker hvor Arsène Lupin har vært innblandet.

– Nettopp, og derfor kom jeg i tanke om å be Herlock Sholmès om hjelp. Han svarte at han hadde et brennende ønske om å komme i kontakt med Arsène Lupin.

– Hvilken ære for Arsène Lupin!, utbrøt Velmont. – Men hvis vår nasjonaltyv, som De kaller ham, ikke har noen planer for Thibermesnil, så blir jo Herlock Sholmès sittende og tvinne tommeltotter.

– Det finnes også en annen sak som vil interessere ham, nemlig å finne den underjordiske gangen.

– Hva? De sa jo nettopp at den fører her fra denne salen og ut til et sted i slottets omgivelser!

– Men fra hvor i denne salen? Linjen som viser den underjordiske gangen, ender ifølge tegningen i en liten sirkel merket TG, som utvilsomt må bety Guillaume-tårnet, ikke sant, Tour Guillaume. Men tårnet er rundt, og hvem kan avgjøre hvilket punkt på sirkelens omriss gangen begynner ved?

Devanne tente en sigar til og skjenket seg et helt glass med benediktinerlikør mens han ble bombardert med spørsmål. Han smilte, fornøyd med at han hadde vakt interesse. Til slutt sa han:

– Hemmeligheten er gått tapt. Ikke et menneske i hele verden kjenner den. Ifølge sagnet ble den fortalt fra far til sønn når de mektige herrer lå på dødsleiet, helt til da Geoffroy, den siste av ætten, måtte på skafottet i en alder av 19 år den sjuende i måneden thermidor i den franske republikkens år II.

– Man har jo lett etter den i et århundre?

– Man har lett, men forgjeves. Da jeg hadde kjøpt slottet av en grandnevø av det kjente konventmedlemmet Leribourg, sørget jeg for å lete grundig, men hva var poenget? De må huske at dette tårnet, omgitt som det er av vann, bare på ett punkt er forbundet med slottet, og følgelig må den underjordiske gangen gå under de gamle vollgravene. Tegningen i Bibliothèque nationale viser forresten fire trapper med førtiåtte trinn hver, og ut fra det kan man anta at dybden er godt og vel ti meter, og den andre fastslår gangens lengde til to hundre meter. Hele problemet er i virkeligheten her inne mellom dette gulvet, dette taket og disse veggene, men jeg innrømmer at jeg nøler med å rive dem ned.

– Og det finnes ikke et eneste spor å gå etter?

– Ikke ett.

Abbed Gélis protesterte:

– Monsieur Devanne, vi må ta de to sitatene i betraktning.

– Å!, utbrøt Devanne og lo. – Pastoren graver i arkiver, liker å lese memoarer og interesserer seg i særlig grad for alt som angår Thibermesnil, men den forklaringen han hentyder til, gjør bare saken enda mer innviklet.

– Og videre?

– Er De interessert?

– Enormt.

– Så skal jeg fortelle Dem at han gjennom studiene sine har funnet ut at to konger av Frankrike har kjent til svaret på gåten.

– To konger av Frankrike!

– Henrik IV og Ludvig XVI.

– De er ikke noen hvem som helst. Og hvordan vet pastoren dette?

– Å, det er lett å forklare, fortsatte Devanne. – Dagen før slaget ved Arques spiste og overnattet kong Henrik IV i dette slottet. Sent om kvelden ble Normandies vakreste kvinne, Louise de Tancarville, ført til kongen gjennom den underjordiske gangen av hertug Edgard, som ved denne anledningen røpet slektens hemmelighet. Kongen fortalte den senere videre til sin minister Sully, som gjengir anekdoten i erindringene sine, dog uten å ledsage beretningen med noen annen forklaring enn denne uforståelige setningen: «Håret svirrer, æren dirrer, og elven åpner veien til Gud.»

Et øyeblikk var det stille i salen før Velmont utbrøt spottende:

– Det er virkelig ikke særlig opplysende.

– Ikke sant? Pastoren vil påstå at Sully dermed har skrevet ned løsningen på gåten uten å røpe hemmeligheten for skriverne som skrev ned erindringene hans mens han dikterte.

– Hypotesen er genial.

– Det må jeg tilstå. Men hva er dette håret som svirrer, og æren som dirrer?

– Og hva er veien til Gud?

– Uforståelig!

Velmont fortsatte:

– Og hva med den gode mann Ludvig XVI? Var det også for å få besøk av en dame at han fikk åpnet undergangen?

– Det vet jeg ikke. Alt som kan sies med sikkerhet, er at Ludvig XVI oppholdt seg på Thibermesnil i 1784, og at det kjente jernskapet som man fant i Louvre etter opplysninger fra Gamain, inneholdt et ark hvor kongen hadde skrevet: «Thibermesnil 2–6–12».

Horace Velmont satte i å le:

– Der har vi det! Det kommer stadig mer lys inn i mørket. To ganger seks er tolv.

– De kan le så mye De lyster, monsieur, sa pastoren, – men det utelukker jo ikke at de to sitatene inneholder løsningen, og at det en vakker dag vil komme noen som er i stand til å tolke dem.

– Først Herlock Sholmès, sa Devanne, – med mindre Arsène Lupin kommer ham i forkjøpet. Hva mener De, Velmont?

Velmont reiste seg, la hånden på Devannes skulder og forklarte:

– Jeg tror at informasjonen som finnes i boken Deres og den i Bibliothèque nationale, manglet en svært betydningsfull opplysning som De har vært så elskverdig å gjøre meg bekjent med, og det takker jeg Dem for.

– Slik at...?

– Slik at jeg nå når håret svirrer, æren dirrer, elven åpner veien og to ganger seks blir tolv, bare kan gå i gang med arbeidet.

– Uten å kaste bort et minutt.

– Uten å kaste bort et sekund! Må jeg ikke være ferdig med innbruddet mitt på slottet Deres nå i natt, før Herlock Sholmès kommer?

– De har faktisk akkurat nok tid til det. Skal jeg kjøre Dem hjem?

– Til Dieppe?

– Til Dieppe. På samme tid skal jeg hente monsieur og madame d'Androl og en ung datter av venner av dem. De skal komme med toget som er fremme ved midnatt.

Og idet han henvendte seg til offiserene, la Devanne til:

– Vi sees forresten alle igjen til lunsj i morgen, ikke sant, mine herrer? Jeg stoler på Dem siden slottet skal inntas av regimentene Deres og stormes nøyaktig klokken elleve.

Gjestene takket ja til invitasjonen og dro hver sin vei like etter. Devanne og Velmont dro til Dieppe i en automobil med 20–30 hestekrefter. Devanne satte av maleren ved kasinoet og kjørte videre til togstasjonen.

Ved midnatt gikk vennene deres av toget, og klokken halv ett nådde automobilen frem til portene foran Thibermesnil. Etter et lett nattmåltid i stuen trakk de seg tilbake klokken ett. Litt etter litt ble alle lys slukket, og nattens store stillhet senket seg over slottet.

Månen brøt gjennom skydekket og kastet et klart lys inn i salen, men det varte bare et øyeblikk, for den gjemte seg raskt bak åsene igjen. Mørket hadde vunnet. Jo tettere mørket ble, desto dypere ble stillheten. Stillheten ble av og til avbrutt av at det knaket i møblene eller raslet i sivene i vollgravene som skvulpet grønnlig vann på den gamle slottsmuren.

Veggurets mekaniske tikking forkynte sekundenes gang og slo klokken to. Så begynte sekundene på nytt sin hastige og monotone vandring inn i nattens dype ro. Klokken slo tre.

Plutselig hørtes et knepp som minnet om lyden fra en bom som går opp og så ned når et tog suser forbi. Og en tynn lysstråle boret seg inn i alle hjørnene av salen som et lyn som etterfølges av lysende striper. Den kom ut av den midterste kannelyren på en søyle som var forbundet med bibliotekets forvegg på høyre side. Først festet den seg som en lysende sirkel på veggen ovenfor, så fór den i alle retninger som et urolig blikk som forsøker å utforske mørket, sluknet for så å velte frem igjen mens en del av biblioteket snurret rundt seg selv og avdekket en bred, hvelvet åpning.

En mann trådte inn med en elektrisk lykt i hånden. En annen og en tredje dukket frem, de bar på en rull tau og forskjellige redskaper. Den første så seg rundt i salen, lyttet og sa så:

– Kall på kameratene.

Åtte av disse kameratene kom gjennom undergangen, det var staute menn med energisk ansikt. De gikk løs på arbeidet.

Det gikk fort. Arsène Lupin gikk fra det ene møbelstykket til det neste, undersøkte det, og hvis det var kunstnerisk verdifullt og ikke for uhåndterlig, befalte han:

– Ta det med!

Og gjenstanden ble ført bort, slukt av det gapende svelget og ført inn i jordens indre. På denne måten forsvant det seks lenestoler og seks Ludvig XV-stoler, gobelenger fra Aubusson, armstaker signert av Gouthière, to malerier av Fragonard, et av Nattier, en byste av Houdon og små statuer. Noen ganger ble Lupin stående foran et flott skap eller et prektig maleri og sukket:

– Den er for tung... den for stor... så synd!

Og så fortsatte han å vurdere gjenstandene.

I løpet av førti minutter ble salen nærmest «ryddet», som Arsène kalte det. Det hele ble utført uklanderlig velorganisert, helt lydløst, som om alle gjenstandene mennene bakset med, var pakket inn i et tykt lag med vatt.

Så sa Lupin til den siste som gikk ut og bar på et veggur signert av Boulle:

– Nå behøver dere ikke å komme en gang til. Vi har avtalt at dere, så snart lastebilen er lastet, kjører til låven ved Roquefort, ikke sant?

– Hva med Dem, sjef?

– La motorsykkelen stå igjen til meg.

Da mannen var borte, lukket Lupin den bevegelige delen av bokreolen, fjernet alle spor etter innbruddet, visket bort fotsporene, løftet en dør og gikk inn i et galleri som tjente som forbindelse mellom tårnet og slottet. I midten sto det et glasskap som var grunnen til at Arsène Lupin aldri ga opp å undersøke videre.

Det inneholdt vidunderlige gjenstander, en enestående samling av ur, tobakksdåser, ringer, kjeder og miniatyrbilder i fint utført arbeid. Med en tang åpnet han låsen, og det var en ubeskrivelig nytelse for ham å kjenne disse små mesterverkene av gull- og sølvarbeid, så kostbar og fortryllende håndverkskunst, gli mellom fingrene.

I en rem rundt halsen bar han en stor linpose som han hadde laget for det spesielle formålet å romme disse gjenstandene. Han fylte posen og også lommene i jakken, buksen og vesten. Og han strakte ut venstre arm mot en haug med perlevesker som sto så høyt i kurs hos besteforeldrene våre, og som nå er i ferd med å bli populære igjen. Det var da han hørte en svak lyd.

Han lyttet. Han tok ikke feil. Lyden kom nærmere.

Og plutselig kom han på at det ved enden av galleriet fantes en trapp som førte opp til et rom som ellers ikke ble brukt, men som var ment for den unge piken som Devanne hadde hentet i Dieppe samtidig med ekteparet d'Androl.

Med en rask bevegelse trykket han tommelen på fjæren på den elektriske lommelykten så den sluknet. Han rakk akkurat å komme i skjul i en vindusnisje da døren over trappen ble åpnet og et svakt lys skinte over galleriet.

Han følte på seg – delvis skjult bak en gardin kunne han nemlig ikke se – at det var noen som gikk sakte ned trappen. Han håpet at skikkelsen ikke ville gå lenger, men den fortsatte å gå nedover trappen, inn i galleriet og ga fra seg et skrik etter å ha sett skapene som var brutt opp og nesten tømt.

På parfymeduften merket han at det måtte være en kvinne. Kjolen hennes streifet nesten gardinen som skjulte ham, og han trodde at han kunne høre hjertet hennes banke, og at hun også kunne føle at det var et annet menneske i skyggen rett bak henne. Han beroliget seg selv: Hun er redd... hun går snart. Men hun gikk ikke. Stearinlyset skalv i hendene hennes, og det ble holdt fastere. Hun snudde seg, nølte litt, så ut til å lytte til den uhyggelige stillheten, og i et rykk trakk hun gardinen til side.

De så på hverandre.

Forvirret stammet Arsène frem:

– De... De... mademoiselle!

Det var miss Nelly.

Miss Nelly! Den unge damen fra Amerika-båten som den unge mannen hadde drømt de fagre drømmene sammen med, denne uforglemmelige reisen, hun som hadde vært vitne til at han ble arrestert, og som istedenfor å avsløre ham hadde fått det utmerkede innfallet å kaste kodaken hans i vannet sammen med smykkene og pengesedlene. Miss Nelly! Denne elskverdige, smilende kvinnen som han hadde sett for seg under de lange dagene i fengselet, og som hadde stemt ham så vemodig eller glad.

Tilfeldigheter førte dem sammen her på dette slottet og på denne tiden av natten. Det var så usedvanlig at de sto som naglet til pletten og ikke fikk frem et eneste ord, som hypnotiserte av det spøkelsesaktige inntrykket den andre vakte.

Svimmel og overveldet måtte miss Nelly sette seg. Han ble stående foran henne. Og litt etter litt, i løpet av noen ganske få øyeblikk, som føltes som en evighet, ble det klart for ham hvilket inntrykk han måtte gjøre på henne der han sto med armene fulle av nips, svulmende lommer og sprekkfulle poser. Han ble veldig forvirret og rødmet av å bli grepet på fersk gjerning som en alminnelig kjeltring. For henne ville han nå og for alltid, uansett hva som skjedde, være en tyv, en mann som stakk hånden i andre menneskers lommer, som brøt opp lukkede dører og snek seg inn.

Et av urene trillet ned på teppet, et annet fulgte etter, og flere av de andre klenodiene gled ut av armene på ham uten at han var i stand til å forhindre det. Plutselig bestemte han seg, lot en del av gjenstandene falle ned i en stol, tømte lommene sine og la fra seg posen.

Det var som om han ble lettere til sinns overfor henne. Han gikk et skritt mot henne for å snakke med henne, men hun holdt ham tilbake med en håndbevegelse, reiste seg raskt, som om hun var redd, og styrtet inn i den store salen. Døren gikk igjen bak henne, og han fulgte etter. Hun sto der inne, forskrekket og skjelvende, og hun så forferdet på den store, tomme salen.

Så sa han til henne:

– Klokken tre i morgen skal alt være på plass igjen, møblene bringes tilbake, sa han raskt.

Hun svarte ikke, og han gjentok:

– Jeg lover det, klokken tre i morgen. Ingenting i verden skal få meg fra å holde det jeg lover. Klokken tre i morgen...

Lenge ble det ikke sagt et ord mellom dem. Han torde ikke å bryte tausheten. Han led som følge av den unge kvinnens forferdelse. Lydløst og ordløst fjernet han seg langsomt fra henne.

Bare hun kunne gå! Bare hun føler seg fri til å gå! Bare hun ikke er redd for meg!

Med ett fór hun sammen og stammet frem:

– Hør... fottrinn... Jeg hører at det kommer noen...

Han så forbauset på henne. Hun virket forvirret, som om en fare nærmet seg.

– Jeg kan ikke høre noe, sa han, – og likevel...

– Hva? Men De må stikke av herfra. Skynd Dem herfra! Løp!

– Stikke av? Men hvorfor?

– De må... De må... Å, De kan ikke bli værende her!

Hun ilet bort til galleriet og lyttet. Nei, det kom ikke noen. Kanskje var det utenfor. Hun ventet et sekund og snudde seg så beroliget rundt.

Arsène Lupin var borte.

Da Devanne oppdaget at slottet var plyndret, sa han til seg selv at det var Velmont som hadde gjort det, og at Velmont ikke var noen andre enn Arsène Lupin.

Alt kunne forklares slik, ingenting tydet på noe annet. På den andre siden hadde forestillingen vanskelig for å feste rot hos ham, for det var himmelropende usannsynlig å tenke seg at Velmont ikke skulle være Velmont, den kjente maleren, fetter d'Estevans venn fra herreklubben.

Da underoffiseren for gendarmeriet, som ble tilkalt umiddelbart, hadde innfunnet seg, falt det ikke Devanne inn å snakke om den latterlige antagelsen han hadde.

Hele morgenen myldret det ustanselig av mennesker på Thibermesnil. Politibetjentene, lensmannen, politiassistenten fra Dieppe og folk fra bygden, alle disse menneskene løp frem og tilbake i gangene, parken og slottet. Og bulderet fra de manøvrerende soldatene og knitringen fra geværene bidro til å gi hele scenen et malerisk preg.

De første undersøkelsene ga ikke noe resultat. Ingen vinduer var knust, ingen dører var brutt opp, gjerningsmennene må ha tømt galleriet ved å bruke den hemmelige utgangen. Men man fant ingen fotspor på teppet, ingen fingeravtrykk på veggene.

Man fant bare én eneste ting som vitnet om Arsène Lupins spøkefulle innfall: Den berømte historieboken fra 1500-tallet var satt på plass igjen, og ved siden av den var det en lignende bok, nemlig det eksemplaret som var stjålet fra Bibliothèque nationale.

Klokken elleve kom offiserene, og Devanne tok vel imot dem. Tapet av de forsvunne gjenstandene var ikke større enn at hans formue tillot ham å holde humøret oppe. Ekteparet d'Androl og miss Nelly sluttet seg til selskapet som så ble presentert, og man slo fast at en av gjestene manglet: Horace Velmont. Ville han ikke komme?

George Devanne ville ha blitt mistenksom om han ikke hadde kommet, men Velmont trådte inn på slaget tolv. Devanne utbrøt:

– Endelig! Der er du!

– Er jeg ikke presis?

– Jo, men De kunne jo ha blitt forsinket... etter en så urolig natt. For De har vel hørt nyheten?

– Hvilken nyhet?

– De har begått innbrudd i slottet.

– Hva!

– Som jeg sa. Men by nå først miss Underdown armen Deres, og la oss komme til bords. Miss, hvis De tillater...

Slått av den unge pikens forvirring brøt han av midt i setningen, før han plutselig kom på:

– Det er sant, forresten, De har jo en gang reist sammen med Arsène Lupin... da han ble arrestert... Likheten skremmer Dem, ikke sant?

Hun svarte ikke. Velmont sto foran henne og smilte. Han bukket, hun tok tak i armen hans. Han førte henne til plassen hennes og satte seg på den andre siden.

Under måltidet ble det ikke snakket om noe annet enn Arsène Lupin, om møblene han hadde stjålet, om den underjordiske gangen og om Herlock Sholmès. Først ved slutten av måltidet, da samtalen gled over på andre emner, blandet Velmont seg inn i samtalen. Han var både vittig og alvorlig, full av ord og full av ånd, og alt han sa, latet han til å si for å underholde den unge piken. Men hun satt hensunken i sine egne tanker og så ikke ut til å høre ham.

Kaffe ble servert på en terrasse med utsikt over den indre slottsgården flankert av et hageanlegg. På plenen sto militærorkesteret og spilte, og parkalleene var fulle av bønder og soldater.

Nelly tenkte bare på løftet som Arsène Lupin hadde gitt henne: «Jeg lover det, klokken tre i morgen.»

Klokken tre! Viserne på det store slottsuret som prydet høyre fløy, viste to timer og førti minutter. Hun så stadig vekk på viserne, selv om hun ikke ville. Av og til så hun også på Velmont som satt og vugget rolig i en behagelig gyngestol.

Ti minutter på tre... fem minutter... Rastløshet og angst preget den unge piken. Kunne det tenkes at mirakelet ville skje, skje mens slottet, gården og parken vrimlet av mennesker, og mens selveste statsadvokaten og forhørsdommeren undersøkte saken?

Men... men Arsène Lupin hadde jo avgitt et høytidelig løfte! Det skjer vel som han har sagt det, tenkte hun, imponert som hun var av denne mannens energi, autoritet og selvtillit. Det var ikke et mirakel som skulle fullbyrdes, men en naturlig, uunngåelig begivenhet.

Øynene deres møttes et sekund. Hun rødmet og snudde seg bort.

Klokken var tre... Det første slaget hørtes, det andre, det tredje.

Horace Velmont tok frem uret sitt, så over på slottsuret og stakk sitt eget ur i lommen igjen. Det gikk noen sekunder. Så ga folkemengden der nede på plenen plass til to vogner som kom kjørende inn gjennom porten, begge med to hester foran. Det var to bagasjevogner som vanligvis følger med militære avdelinger og transporterer offiserenes kofferter og soldatenes sekker. De stoppet foran trappen, og en kvarterunderoffiser hoppet ned fra setet og spurte etter monsieur Devanne.

Devanne skyndte seg ned, og under presenningene fant han møblene, maleriene og de øvrige eiendelene sine pent oppstilt og omhyggelig pakket inn.

På hans spørsmål viste underoffiseren ham en skriftlig ordre som han samme morgen hadde fått av vakthavende adjutant. Ordren gikk ut på at andre kompani i fjerde bataljon skulle hente en del gjenstander i et veikryss i Halleux i skogen ved Arques og levere dem til monsieur Georges Devanne, eieren av slottet Thibermesnil klokken tre om ettermiddagen samme dag. Undertegnet: oberst Beauvel.

– I veikrysset, la underoffiseren til, – sto alt oppstilt på en plen, klart til å bli flyttet, uten tilsyn mens folk gikk forbi. Jeg syntes nok det var rart, men hva skulle jeg gjøre! Ordren var klar og entydig.

En av offiserene så nøyere på underskriften. Den var falsk, svært godt etterlignet.

Musikken hadde stilnet. Bagasjevognene ble lesset av og møblene satt på plass.

Midt i alt oppstyret sto Nelly alene igjen på verandaen. Hun var alvorlig og ettertenksom, og forvirrende tanker fylte hodet hennes uten at hun forsøkte å sette ord på dem. Plutselig så hun Velmont komme nærmere. Hun ville helst unngå et møte, men kunne ikke slippe bort noen annen vei enn den han kom, for andre utveier var sperret av rekkverket og en rekke store kasser med busker, appelsintrær, oleandere og bambus. Hun rørte seg ikke. En solstråle forvillet seg gjennom de små bambusbladene til håret hennes. Han hvisket:

– Jeg har holdt løftet mitt fra i natt.

Arsène Lupin sto ved siden av henne, rundt henne var ingen å se. Han gjentok nølende, nesten blyg:

– Jeg har holdt løftet mitt fra i natt.

Han forventet å få et ord til takk eller i det minste en håndbevegelse som tegn på at hun anerkjente riktigheten av det han sa. Men hun var taus.

Denne forakten irriterte Arsène Lupin, og samtidig ble han for første gang klar over hva som skilte ham fra Nelly, nå som hun kjente sannheten. Han hadde gjerne forsøkt å rettferdiggjøre seg, finne unnskyldninger, å fortelle henne hvor modig og storartet han hadde vært gjennom livet, men ordene ble sittende fast i halsen. Han følte at enhver forklaring ville vært absurd og påtrengende. Derfor mumlet han trist, revet med av strømmen av minner:

– Så langt unna det forgangne er! Husker De de herlige timene på øverste dekk på La Provence! Gjør De? Vet De... Som i dag hadde De en rose i hånden, en lys rose som denne... Jeg ba Dem om å få den... De så ikke ut til å høre det... Men da De hadde gått, fant jeg den. De hadde utvilsomt glemt den... Og jeg beholdt den...

Hun svarte ikke nå heller. I tankene så hun ut til å være langt borte fra ham. Han fortsatte:

– Tenk Dem tilbake til denne tiden, ikke tenk på alt De nå vet. Fortiden skal bli ett med nåtiden. Ikke la meg være han som De så i natt, men han fra den gangen, la øynene Deres se på meg som De så på meg den gangen, om det så bare skulle være for et sekund... Jeg ber Dem... Er jeg ikke lenger den samme?

Hun slo opp øynene og så på ham. Og uten et ord la hun fingeren sin på en ring som han bar på pekefingeren, og som var vendt slik at man bare kunne se ringen, men innfatningen besto av en ualminnelig vakker rubin.

Arsène Lupin rødmet. Ringen tilhørte Georges Devanne.

Han smilte bittert.

– De har rett. Det kommer alltid til å være som det har vært. Arsène Lupin er og kan bare fortsette å være Arsène Lupin, og De og han kan ikke engang ha et felles minne... Kan De tilgi meg... Jeg burde ha innsett at jeg fornærmer Dem bare ved å oppholde meg i nærheten.

Med hatten i hånden trakk han seg et par skritt tilbake langs rekkverket. Nelly gikk rett forbi ham. Han var fristet til å holde henne igjen, til å bønnfalle henne. Men motet sviktet, og han fulgte henne med øynene som den dagen for lenge, lenge siden da hun gikk over landgangen i New York. Hun gikk opp trinnene til porten. Et øyeblikk tegnet omrisset av den fine skikkelsen hennes seg foran marmoren i entreen. Etter dette så han henne aldri igjen.

Det drev en sky for solen. Som fortapt sto Arsène Lupin fortsatt og betraktet sporene av de små skrittene hennes i sanden. Da fór han plutselig sammen. Nelly hadde støttet seg på en kasse med bambus, og rosen lå på den, den lyse rosen som han ikke hadde tort å be om. Hadde hun utvilsomt glemt også denne? Glemt den frivillig, eller fordi hun ble distrahert?

Han grep den med begjær. Kronbladene falt av og drysset sakte mot jorden. Han samlet dem opp, det ene etter det andre, som relikvier.

– La oss gå, sa han til seg selv, – jeg har ikke noe mer å gjøre her. Dessuten blir det kanskje ubehagelig for meg når Herlock Sholmès begynner å blande seg inn.

Det var ingen i parken lenger. Bare ved den lille paviljongen like ved inngangen sto det en klynge politibetjenter. Han smatt inn i buskaset, klatret over muren og bega seg på vei til togstasjonen langs en sti som slynget seg mellom markene. Han hadde knapt gått ti minutter da stien ble smalere, klemt mellom to høye hellinger. Akkurat da han hadde kommet et lite stykke inn på den smale passasjen, møtte han noen som skulle motsatt vei.

Det var en mann på rundt femti år, sterkt bygget, med glattbarbert ansikt og i en bekledning som røpet utlendingen. I hånden hadde han en tung stokk og rundt halsen en reisepose.

De kom på siden av hverandre. Med en nesten umerkelig engelsk aksent spurte den fremmede:

– Unnskyld, monsieur, er dette veien til slottet?

– Rett frem, monsieur, så til venstre når de er ved muren. Der venter de utålmodig på Dem.

– Jaså?

– Ja, min venn Devanne fortalte oss i går kveld at De skulle komme.

– Det er verst for Devanne hvis han har sagt for mye.

– Det er meg en fornøyelse å være den første som byr Dem velkommen hit. Herlock Sholmès har ingen større beundrere enn jeg.

Det var en viss ironi i stemmen hans da han sa dette, og han angret straks, for Herlock Sholmès betraktet ham skarpt fra topp til tå, med et blikk så gjennomborende at Arsène Lupin fikk en fornemmelse av at han var gjennomskuet på en mer nøyaktig og grundig måte enn et fotoapparat noen gang hadde klart.

Han har trykket på utløseren, tenkte han. Overfor ham trenger jeg ikke lenger å kle meg ut. Men... har han gjenkjent meg?

De skulle til å si farvel da det hørtes tramping fra travende hester som trippet i stålseletøyet sitt. Det var politibetjentene. De to mennene måtte trykke seg opp mot hellingen i høygresset for å forhindre et sammenstøt. De ridende slapp lett forbi, og siden de måtte ri én og én, tok det veldig lang tid. Og Lupin tenkte videre:

– Alt avhenger av om han har gjenkjent meg. Har han det, er det godt mulig for ham å utnytte situasjonen. Problemet gir grunn til uro.

Da den siste politibetjenten hadde ridd forbi, trådte Herlock Sholmès igjen ut på veien og børstet, uten å si noe, støv av klærne sine. En gren hadde satt seg fast i remmen til posen hans, og Arsène Lupin hjalp ham. Et lite sekund til mønstret de hverandre, og hvis noen hadde sett dem i dette øyeblikket, ville det første møtet mellom de to mennene vært et rørende skue. Begge var væpnet til tennene og satt inne med sjeldne evner som fra naturens side gjorde dem utpekt til å kjempe mot hverandre, nettopp i kraft av deres særlige, men vidt forskjellige, anlegg.

Så sa englenderen:

– Jeg takker Dem, monsieur.

– Bare hyggelig, svarte Lupin.

Dermed skiltes de. Lupin fortsatte sin vandring mot stasjonen, Herlock Sholmès sin mot slottet.

Forhørsdommeren og statsadvokaten hadde allerede dratt av sted etter å ha lett forgjeves etter spor. Herlock Sholmès ble ventet med nysgjerrighet i tråd med sitt verdensomspennende ry. Man var litt skuffet over å se at han lignet et alminnelig borgerlig menneske, siden det skilte seg fra forestillingen de hadde dannet seg av ham. Det var ikke noe romanhelteaktig ved ham, ikke noe av den gåtefulle, djevelske fremtoningen som tanken på Herlock Sholmès henter frem i oss. Devanne utbrøt imidlertid, full av begeistring:

– Endelig, mester, der er De! For en lykke! Jeg har ventet Dem så lenge... Jeg er nesten glad for alt som er skjedd her fordi jeg nå har fornøyelsen av å se Dem. Men, si meg, hvordan har De kommet hit?

– Med toget.

– Så synd! Jeg sendte jo bilen min til kaien for å hente Dem.

– En offisiell ankomst, ikke sant? Med trommer og musikk. En utmerket måte å lette arbeidet mitt på, brummet engelskmannen.

Den lite vennlige tonen forvirret Devanne, som gjorde et forsøk på å spøke:

– Arbeidet er heldigvis lettere enn jeg beskrev for Dem.

– Og hvorfor det?

– Fordi tyveriet fant sted i natt.

– Hvis De ikke hadde fortalt at jeg skulle komme, monsieur, er det sannsynlig at innbruddet ikke ville ha funnet sted i natt.

– Når da?

– I morgen eller en annen dag.

– Og i så fall?

– I så fall hadde Lupin gått i fellen.

– Og møblene mine?

– De hadde ikke blitt stjålet.

– Møblene er her igjen.

– Her?

– De ble levert tilbake klokken tre.

– Av Lupin?

– Av to militære bagasjevogner.

Herlock Sholmès trykket fast hatten på hodet og la reiseposen sin til rette. Devanne utbrøt:

– Hva gjør De?

– Jeg går.

– Og hvorfor det?

– Møblene Deres er her, og Arsène Lupin er borte. Oppdraget mitt er avsluttet.

– Men jeg trenger virkelig bistand fra Dem, monsieur. Det som skjedde her i går, kan gjenta seg i morgen fordi vi ennå ikke vet det viktigste: Hvordan Arsène Lupin kom seg inn og ut, og hvorfor han sendte alt tilbake etter noen timer?

– Å! Så De vet ikke hvordan...

Tanken på en uoppdaget hemmelighet stemte Sholmès mildere.

– Greit, la oss lete. Men raskt, ikke sant? Og så langt det lar seg gjøre alene.

Disse ordene hadde en tydelig adresse til dem som var til stede. Devanne forsto det og gikk alene inn i salen med englenderen. Tørt og kort, i setninger som virket nøye utregnet på forhånd, spurte Sholmès ham ut om kvelden i forveien, om gjestene som hadde vært til stede, og om stamgjestene på slottet. Videre undersøkte han de to gamle bøkene, sammenlignet tegningene over den underjordiske gangen, fikk gjentatt sitatene fra abbed Gélis og spurte:

– Snakket De for første gang om de to sitatene i går?

– Ja.

– De hadde ikke fortalt monsieur Horace Velmont om dem tidligere?

– Aldri.

– Bra. Be om at automobilen Deres gjøres klar. Jeg drar om en time.

– Om en time?

– Lengre tid brukte ikke Arsène Lupin på å løse problemet som De bød ham på.

– Jeg...! Bød ham...

– Ja, selvsagt! Arsène Lupin og Horace Velmont er én og samme person.

– Tenkte jeg det ikke! Å, den skurken!

– Altså, i går kveld rundt klokken ti ga De Lupin den nøkkelen han manglet for å løse gåten, og som han hadde lett etter i flere uker. I løpet av natten hadde han nok tid til å forstå alt, samle sammen banden sin og rane Dem. Jeg har til hensikt å være like rask.

Han gikk et par ganger frem og tilbake i salen, svært tankefull, satte seg så ned, kastet det ene benet over det andre og lukket øynene.

Devanne ventet ganske ille berørt.

Sover han? Tenker han etter?

For sikkerhets skyld gikk han ut for å gi sine ordrer. Da han kom inn igjen, fant han ham liggende på kne ved galleritrappen hvor han undersøkte teppet.

– Hva er det?

– Se... her... flekker fra et stearinlys...

– Faktisk... og ganske ferske...

– De kan finne flere av samme slag lenger oppe i trappen og enda flere ved det glasskapet som Arsène Lupin brøt opp. Kostbarhetene i skapet har han plassert i denne lenestolen.

– Og hva slutter De av det?

– Ingenting. Alt dette kan sannsynligvis forklare grunnen til at møblene Deres ble brakt tilbake. Dette er imidlertid en side av saken jeg ikke har tid til. Det viktigste er å finne den underjordiske gangen...

– De håper fortsatt...

– Jeg håper ikke, jeg vet det. Det ligger jo et kapell to–tre hundre meter bortenfor slottet, ikke sant?

– Ja, ruinene av et kapell hvor hertug Rollo ligger begravet.

– Si til sjåføren Deres at han skal vente på oss i nærheten av dette kapellet.

– Sjåføren min er ikke kommet tilbake ennå. Jeg får beskjed når han kommer... Etter hva jeg kan forstå, mener De altså at den underjordiske gangen munner ut i kapellet.

Herlock Sholmès avbrøt ham:

– Jeg ber Dem skaffe meg en stige og en lykt.

– Jaså! Så De trenger en stige og en lykt?

– Åpenbart, for ellers hadde jeg ikke bedt om det.

Litt forbløffet gikk Devanne bort og ringte, og de to redskapene ble brakt inn.

Nå fulgte ordrene slag i slag, strengt og presist som militære kommandoer.

– Sett opp stigen mot bokreolen, til venstre for ordet Thibermesnil.

Devanne satte opp stigen, og englenderen fortsatte:

– Lenger til venstre... til høyre... Stopp! Gå opp, bra... Alle bokstavene i ordet trer frem, ikke sant?

– Ja.

– La oss se litt på bokstaven H. Kan den dreies til noen av sidene?

Devanne tok tak i H-en og utbrøt:

– Ja, sannelig dreier den på seg! Nitti grader til høyre! Hvem har avslørt det for Dem?

Uten å svare fortsatte Herlock Sholmès:

– Rekker De bort til bokstaven R fra der De står? Ja... Drei den flere ganger på samme måte som De ville gjort det med en slå som De skyver inn og ut.

Devanne dyttet på R-en og til sin store forbauselse utløste det en reaksjon på innsiden.

– Perfekt, sa Herlock Sholmès. – Nå trenger vi bare å stille opp stigen på den andre siden, altså ved slutten av ordet Thibermesnil... Bra... Hvis jeg ikke tar helt feil, men alt går som det skal, kan bokstaven L åpne seg som en luke.

Høytidelig til mote tok Devanne tak i L-en, som ganske riktig åpnet seg. I det samme falt Devanne ned fra stigen fordi hele den delen av reolen som befant seg mellom første og siste bokstav i ordet, plutselig svingte rundt seg selv slik at nedgangen til den underjordiske gangen kom til syne.

Herlock Sholmès spurte rolig:

– De er vel ikke skadet?

– Nei, nei, svarte Devanne og reiste seg, – ikke skadet, men fortumlet, må jeg innrømme... disse bevegelige bokstavene... dette underjordiske svelget...

– Og hva så? Tilsvarer den ikke helt nøyaktig Sullys beretning?

– Hvordan da? Herregud?

– Pokker heller! H-en svirrer, R-en dirrer, L-en åpner veien. Det var akkurat på denne måten Henrik IV kunne ta imot mademoiselle de Tancarville til et så uvanlig tidspunkt.

– Hva med Ludvig XVI? spurte Devanne forbauset.

– Ludvig XVI var en god smed og en dyktig låsesmed. Jeg har lest en avhandling om en kodelås som skal være laget av ham. Thibermesnil måtte te seg som en god hoffmann og vise kongen dette mekaniske mesterverket. For å huske løsningen skrev kongen opp tallene 2–6–12, det vil si H–R–L, andre, sjette og tolvte bokstav i navnet.

– Å! Perfekt, jeg begynner å forstå... Det er bare én ting: For selv om jeg kan begripe hvordan man kommer ut av denne salen, forstår jeg likevel ikke hvordan Lupin klarte å komme inn. For De må tenke på at han kom utenfra.

Herlock Sholmès tente lykten og gikk noen skritt inn i den underjordiske gangen.

– Her kan De se at hele mekanismen er synlig som verket i et ur. Alle bokstavene står i motsatt rekkefølge. Lupin trengte altså bare å dreie fra denne siden av åpningen.

– Kan De bevise det?

– Bevise? Se på denne oljeflekken. Lupin hadde til og med forutsett at tannhjulet måtte smøres, forklarte Herlock Sholmès, ikke uten beundring.

– Men han kjente altså til den andre utgangen?

– Slik også jeg kjenner til den. Følg meg.

– Ned i undergangen?

– Er De redd?

– Nei, men er De sikker på at De finner frem?

– Med øynene lukket.

De steg først tolv trinn ned, så tolv til og igjen to ganger tolv. Deretter kom de inn i en lang gang med murte vegger som var lappet hist og her, men likevel sev vannet inn noen steder. Gulvet var også fuktig.

– Vi går under vollgraven, bemerket Devanne, alt annet enn rolig til sinns.

Gangen endte i en trapp på først tolv trinn, så igjen tre trapper på tolv trinn hver, og møysommelig steg de oppover til de sto i et lite hulrom som var hugget ut i selve klippen. Der tok veien slutt.

– Pokker heller, mumlet Herlock Sholmès, – her er det jo bare nakne vegger. Dette begynner å bli ubehagelig.

– La oss gå tilbake, mumlet Devanne, – for jeg ser ikke nødvendigheten av å vite mer. Jeg føler meg opplyst.

Englenderen løftet hodet og utstøtte et lettelsens sukk. Over hodet på dem fantes den samme mekanismen som ved inngangen. Han trengte bare å bevege de tre bokstavene før en granittblokk vek til side. På overflaten var gravsteinen etter hertug Rollo, og de tolv bokstavene i navnet Thibermesnil var inngravert som relieffer. De sto nå i det lille, forfalne kapellet, som englenderen hadde forutsagt.

– Veien til Gud, altså til kapellet, forklarte Sholmès med henblikk på den siste delen av sitatet.

– Er det mulig!, ropte Devanne, forbauset over at Herlock Sholmès var så klartseende og kvikk. – Er det mulig at denne beskjedne antydningen var nok for Dem?

– Pøh!, sa englenderen. – Den var egentlig overflødig. I eksemplaret til Bibliothèque nationale slutter den underjordiske gangen som kjent på venstre side med en sirkel, men det De ikke vet, er at den slutter på høyre side med et kors, for det er så utydelig at det bare kan sees gjennom en lupe. Dette korset betegner åpenbart dette kapellet.

Stakkars Devanne kunne knapt tro sine egne ører.

– Det er ufattelig, vidunderlig og likevel så uhyre enkelt! Hvorfor har ingen noen gang kommet til bunns i dette mysteriet?

– Fordi ingen har forstått å se de tre, fire hovedmomentene i sammenheng, nemlig de to bøkene og de to sitatene... ingen bortsett fra Arsène Lupin og meg.

– Men jeg også, innvendte Devanne, – og abbed Gélis. Vi visste like mye som deg, og likevel...

Sholmès smilte.

– Monsieur Devanne, det er ikke alle som er i stand til å løse gåter.

– Men jeg har lett i ti år, og De brukte kanskje ti minutter...

– Vel! Vanen...

De gikk ut av kapellet, og englenderen utbrøt:

– Se, der står det en automobil og venter!

– Men den er min!

– Deres? Men jeg trodde at sjåføren Deres ikke hadde kommet tilbake?

– Det stemmer... Jeg lurer på...

De gikk bort til automobilen, og Devanne spurte sjåføren:

– Édouard, hvem har gitt Dem ordre om å kjøre hit?

– Det var Monsieur Velmont, svarte mannen.

– Monsieur Velmont? De har altså truffet ham?

– I nærheten av stasjonen, og han ba meg kjøre til kapellet.

– Til kapellet? Hvorfor det?

– For å vente på monsieur... og vennen hans...

Devanne og Herlock Sholmès så på hverandre. Devanne sa:

– Han forsto at det ville bli lett for Dem å løse gåten. Det er egentlig en hyllest.

Et tilfreds smil smøg seg frem på detektivens smale lepper. Hyllesten smigret ham. Han sa mens han nikket:

– Litt av en mann! Det ser man ved første blikk, og så vet man det.

– De har sett ham?

– Vi gikk rett forbi hverandre da jeg gikk hit.

– Og De visste at det var Horace Velmont, jeg mener Arsène Lupin?

– Nei, men jeg gjettet det fort... på grunn av en viss ironi fra hans side.

– Og De lot ham gå?

– Vel, ja... Selv om oppgaven hadde vært enkel, for fem politibetjenter red akkurat forbi oss.

– Men pokker heller! Det var en unik anledning til å...

– Absolutt, monsieur, svarte englenderen hovmodig, – når kampen står mot en mann som Arsène Lupin, benytter ikke Herlock Sholmès seg av anledningen... Han fremkaller den selv.

Tiden var imidlertid knapp, og da Lupin hadde vært så snill å sende automobilen, var det best å ta den i bruk med det samme. Devanne og Herlock Sholmès satte seg inn i det behagelige kjøretøyet. Édouard sveivet automobilen i gang og kjørte av gårde. Jorder og trær fløy av gårde, og de små haugene i Caux-egnen ble flate foran dem. Plutselig ble Devanne oppmerksom på en liten pakke som var stukket ned i siden på bildøren.

– Hva er så dette? En pakke! Og til hvem? Den er jo til Dem!

– Til meg?

– Se her: «Monsieur Herlock Sholmès, fra Arsène Lupin.»

Englenderen tok pakken, løsnet båndene og viklet den ut av papiret. Der var det et ur.

– Å!, utbrøt han og ledsaget utropet med en forbitret bevegelse.

– Et ur, utbrøt Devanne, – det er kanskje tilfeldig?

Englenderen svarte ikke.

– Hva? Det er Deres ur! Arsène Lupin sender Dem uret Deres tilbake! Men når han sender det til Dem, så må han ha stjålet det. Ha, det er jo festlig! Arsène Lupin stjeler uret til Herlock Sholmès! Herregud, så morsomt! Nei, De må virkelig unnskylde meg... Jeg kan ikke noe for det.

Da han hadde ledd seg ferdig, utbrøt han med overbevisning:

– Å! Litt av en mann, faktisk.

Englenderen satt som forsteinet. På hele veien til Dieppe sa han ikke ett ord, men satt og stirret stivt mot horisonten. Tausheten hans var uhyggelig, uransakelig, heftigere enn om han hadde frådet av raseri. Først da han gikk av på kaien, sa han ganske enkelt, denne gangen uten å være sint, men i en tone hvor man kjente på all viljestyrken og energien i personligheten hans:

– Ja, litt av en mann! En mann som jeg gleder meg til å legge en hånd på skulderen på, den samme hånden som jeg nå rekker Dem, monsieur Devanne. Og jeg har på følelsen av at Arsène Lupin og Herlock Sholmès kommer til å møtes igjen... Ja, verden er for liten til at vi ikke skulle møtes igjen... og den dagen...




Tillegg

Personregister

Tallene viser til historienes nummer. Trykk på et tall for å gå til begynnelsen av historien.

Historienes nummer: Arsène Lupin arresteres (1), Arsène Lupin i fengsel (2), Arsène Lupin rømmer (3), Den gåtefulle reisende (4), Dronningens halskjede (5), Hjertersju (6), Madame Imberts pengeskap (7), Den svarte perlen (8), Herlock Sholmès kommer for sent (9)

* betyr at det dreier seg om en reell, historisk person.

– (ikke navngitt jeg-forteller, Arsène Lupins biograf): 1, 5, 6, 7, 8

A

Altier (doktor): 3

Andermatt (madame): 6

Andermatt, Georges: 6

Anquety (brevavsender): 5

Anquety (folkevalgt): 7

Antoine (tjener): 6

Ardelle, Georges: 4

B

Bacchus (vinens gud i romersk mytologi): 6

*Barras, Paul (politiker) (1755–1829): 2

*Bassenge, Paul (hoffjuvelér) (1742–1812): 5

Baudru, Désiré: 3

Beauvel (oberst): 9

Berlat, Guillaume: 4

*Bertillon, Alphonse (biometrikkforsker) (1853–1914): 3

Billingstone (lady): 5

Bochas (folkevalgt): 5

*Boehmer, Charles (hoffjuvelér) (ca. 1735–1794): 5

*Boulle, André-Charles (møbelkunstner) (1642–1732): 9

Bouvier, Jules: 2, 3

Brawford, André: 7

C

Cahorn, Nathan (baron): 2, 3, 7, 9

*Carlyle, Thomas (historiker og forfatter) (1795–1881): 3

Christian (kong): 5

D

d'Andillot (grev): 8

d'Andillot (grevinne): 8

d'Andrézy, Bernard: 1

d'Androl (madame): 9

d'Androl (monsieur): 9

d'Essaville (grev): 5

d'Estevan: 9

Danègre, Victor: 8

Danval (forsvarsadvokat): 3

Daspry, Jean: 6

*de Champaigne, Philippe (maler) (1602–1674): 2

de Dreux-Soubise (grev): 5

de Dreux-Soubise (grevinne): 5

de Dreux-Soubise, Gaston: 5

*de la Motte (grev) (1755–1831): 5

*de la Motte (grevinne): se de Valois, Jeanne

de Raverdan (marki): 1

*de Rohan-Guéméné = *de Rohan-Soubise, Louis (kardinal) (1734–1803): 5

de Rouzières (marki) (general): 5

de Sinclèves (mademoiselle): 8

*de Tancarville, Louise: 9

*de Valois, Jeanne (1756–1791): 5

*de Villette, Rétaux (1754–1797): 5

Delbois (madame): 4

Delivet, Gaston: 4

Devanne, Georges: 9

Dickson (tryllekunstner): 3

Dieuzy (politiinspektør): 3

*du Barry, Jeanne (grevinne) (1743–1793): 5

Dudouis, Armand (politidirektør): 2, 3, 6, 8

Dufour, Anatole: 8

E

Edgard (hertug): 9

Édouard (sjåfør): 9

*Elzevir (nederlandske forleggere) (1600- og 1700-tallet): 3

*Epiktet (gresk filosof) (55–138): 3

F

Floriani (chevalier): 5

Folenfant (politiinspektør): 3

*Fragonard, Jean-Honoré (maler) (1732–1806): 9

G

*Gamain, François (låsesmed) (1751–1795): 9

Ganimard (politiinspektør): 1, 2, 3, 8

*Garat, Dominique (politiker) (1749–1833): 2

Gélis: 9

Geoffroy: 9

*Goujon, Jean (skulptør) (1510–1566): 2

*Gouthière, Pierre (metallkunstner) (1732–1813): 9

Grimaudan: 8

Grouvel (formann i advokatforeningen): 7

H

Harel (doktor): 8

Henriette: 5

*Henrik IV (fransk konge) (1553–1610): 9

Holmes, Sherlock (fiktiv detektiv i verk av Arthur Conan Doyle): 2, 5

*Houdon, Jean-Antoine (billedkunstner) (1741–1828): 9

I

Imbert, Gervaise: 7

Imbert, Ludovic: 7

J

*Jacob, Georges (møbelkunstner) (1739–1814): 2

Jefferys (juvelér): 5

Jerland (lady): 1

K

*Karl VII (fransk konge) (1403–1461): 2

*Karl den store (konge av Frankerriket) (742–814): 6

L

Lacombe, Louis: 6

Leribourg (konventmedlem): 9

*Ludvig XIII (fransk konge) (1601–1643): 2

*Ludvig XV (fransk konge) (1710–1774): 2, 9

*Ludvig XVI (fransk konge) (1754–1793): 2, 9

Lupin, Arsène: 1, 2, 3, 4, 5, 6, 7, 8, 9

M

*Marie-Antoinette (fransk dronning) (1755–1793): 5

Massol, Honoré: 4

N

*Nattier, Jean-Marc (maler) (1685–1766): 9

Nelly (miss): se Underdown, Nelly

O

Onfrey, Pierre: 4

Outard (låsesmed): 8

P

Péchard: 5

R

Raoul: 5

Rawson (major): 1

Renaud (madame): 4

Rivolta (signor): 1

*Rollo (av Normandie) (868 – ca. 928): 9

Rostat: 3

Rozaine, Louis: 1

*Rubens, Peter Paul (maler) (1577–1640): 2

S

Saint-Martin (ektepar): 6

Salvator: 6

Schormann (baron): 1

Sholmès, Herlock: 9

*Sorel, Agnès (1422–1450): 2

*Sully (minister) (1560–1641): 9

T

Thibermesnil (hoffmann): 9

U

Underdown, Nelly (miss): 1, 9

V

Valorbe (politiinspektør): 5

Varin, Alfred: 6

Varin, Étienne: 6

Velmont, Horace: 9

von Lieben (major): 6

W

*Watteau, Antoine (maler) (1684–1721): 2

Z

Zalti, Léontine: se d'Andillot (grevinne)




Stedregister

Tallene viser til historienes nummer. Trykk på et tall for å gå til begynnelsen av historien.

Det skilles ikke mellom reelle og fiktive steder.

A

Amerika: 1 (den amerikanske kysten), 2, 3, 8, 9 (Amerika-båten)

Amiens: 4

Armesnil: 3

Arques: 9

Asnières: 3

Atlanteren: 1

Aubusson: 9

Auteuil (Paris): 3, 4

Avenue de la Grande Armée (Paris): 7

Avenue de Villiers (Paris): 7

Avenue Hoche (Paris): 8

Avenue Victor Hugo (Paris): 3

B

Batignolles (Paris): 2, 3

Bazar de la Charité (Paris): 3

Bazar de la République (Paris): 8

Bibliothèque nationale: 9

Bois de Boulogne: 3, 8

Bordeaux: 1

Boulevard Berthier (Paris): 7

Boulevard de Courcelles (Paris): 8

Boulevard de Port-Royal (Paris): 3

Boulevard Haussmann (Paris): 3

Boulevard Maillot (i dag: Boulevard Maurice-Barrès) (Neuilly): 6

Boulevard Saint-Germain (Paris): 3

Boulevard Saint-Michel (Paris): 3

Boulogne-skogen: se Bois de Boulogne

Buchy: 4

Buenos Aires: 8

C

Café Soufflot (Paris): 3

Caudebec: 2

Caux-egnen: se Pays de Caux

Châtelet (Paris): 3

Chicago: 1

Clères: 4

Comptoir des Métaux (stålkonsern): 6

Courbevoie: 3

Crasville: 9

Crédit Lyonnais (bank): 3, 5

Crédit Rouennais (bank): 4

D

Darnétal: 4

Dieppe: 4, 9

E

Enghien: 4

Europa: 3, 7

F

Frankrike: 5, 6, 9

G

Galeries Lafayette (Paris): 3

Gare du Nord (togstasjon i Rouen): 4

Gare Saint-Lazare (togstasjon i Paris): 4

Gouret: 3

Groselliers: 3

Gruchet(-le-Valasse): 9

Guillaume-tårnet (i Thibermesnil-slottet): 9

H

Halleux: 9

I

Imblevain: 3

Isle-Adam: 4

J

Jardin des Plantes (Paris): 3

Jumièges: 2

K

Kolkata: 8

L

La Cascade (restaurant): 6

La Muette (Paris): 3

La Provence (Amerika-båt): 1, 9

Lausanne: 6

Le Havre: 4, 9

Leiden: 3

Levallois: 3

London: 8

Louvre: 1

M

Makedonia: 1

Malaquis: 2, 3

Marokko: 6

Marseille: 1

Mont Sainte-Catherine: 4

Montérolier-Buchy: 4

Montigny: 9

Montmartre (Paris): 7, 8

N

Neuilly: 6

New York: 8, 9

Normandie: 9

O

Oissel: 4

P

Palais de Castille (Paris): 5

Palais de Justice (Paris): 3

Palermo: 5

Parc Monceau (Paris): 8

Paris: 1, 2, 3, 4, 5, 6, 7, 8, 9

Pays de Caux (område i Normandie): 2, 9

Place de l'Étoile (i dag: Place Charles de Gaulle) (Paris): 7, 8

Poitou: 1

Pont Saint-Michel (Paris): 3

Pont-de-l'Arche: 4

Porte Bineau (byport til Paris): 4

Porte Maillot (byport til Paris): 7

Q

Quai de l'Horloge (Paris): 3

Quai des Orfèvres (Paris): 3

R

Roquefort: 9

Rouen: 2, 4

Rue de Babylone (Paris): 3

Rue de Berri (Paris): 6

Rue de Courcelles (Paris): 7

Rue de la Santé (Paris): 3

Rue de Provence (Paris): 6

Rue de Rivoli (Paris): 3

Rue Lafontaine (Auteuil): 4

Rue Lepic (Paris): 8

Rue Oberkampf (Paris): 8

Rue Pergolèse (Paris): 2

Rue Saint-Jacques (Paris): 3

Rue Saint-Martin (Paris): 3

Rue Soufflot (Paris): 3

Russland: 6

S

Saint-Etienne: 4

Saint-Germain (den gang forstad, faubourg, til Paris): 5

Saint-Lazare-stasjonen (Paris): se Gare Saint-Lazare

Saint-Louis-sykehuset (Paris): 3

Saint-Michel-broen (Paris): se Pont Saint-Michel

Saint-Pierre(-du-Vauvrey): 4

Saint-Wandrille: 2

Santé-fengselet (Paris): 2, 3, 4, 7

Seinen (elv): 2, 3, 4

Sicilia: 5

St. Petersburg: 8

Suresnes: 5

Sveits: 6

T

Ternes (Paris): 3 (stasjon), 7 (tollbod)

Thibermesnil(-slottet): 9

Tyrkia: 4

V

Vernon: 4



Om denne utgaven

Arsène Lupin, gentlemanstyven er første bok i serien om Arsène Lupin.

Tekstgrunnlaget for denne utgaven er en norsk oversettelse med samme tittel publisert som føljetong i Vestfold Arbeiderblad fra 10. januar til 12. juni 1920. Oversetteren av føljetongen er ikke navngitt.

Språket i denne nye norske utgaven er gjennomarbeidet og modernisert i tråd med gjeldende rettskrivning for bokmål. Videre har franskkyndige sammenlignet den moderniserte norske teksten med den franske originalteksten for å fange opp og rette opp forskjeller mellom versjonene.

På fransk utkom Arsène Lupin, gentleman-cambrioleur for første gang i bokform 10. juni 1907. Før det hadde de ni historiene kommet ut enkeltvis i tidsskriftet Je sais tout (nr. 6, 11–13, 15–18 og 28) mellom 15. juli 1905 og 15. mai 1907.

Den franske utgaven er gratis tilgjengelig på nettstedet Ebooks Libres et Gratuits, adresse: www.ebooksgratuits.com – nettstedet er drevet av frivillige og tar imot donasjoner for å dekke utgifter.

Opphavsretten både til den franske originalutgaven og til den norske oversettelsen i Vestfold Arbeiderblad er foreldet.

Andre norske oversettelser er ikke benyttet i arbeidet med denne utgaven.

I e-bokutgaven er det gjort noen små justeringer i språk, tegnsetting og registerhenvisninger sammenlignet med papirbokens første opplag.



Om forsidetegningene

[image: Alonso de Parys’ tegning fra 1907: en mann i silhuett med hatt skriver «Arsène Lupin, gentilhomme cambrioleur» på en tavle.]

Tegningen til høyre på forsiden ble utformet av Alonso de Parys og sto første gang på trykk i tidsskriftet Je sais tout i 1907 i forbindelse med den franske utgaven av Arsène Lupin mot Herlock Sholmès (fransk Arsène Lupin contre Herlock Sholmès).

Teksten på originaltegningen betyr: Her bodde i fem år, på begynnelsen av 1900-tallet, Arsène Lupin, gentlemanstyv.

På bokforsiden er originaltegningen endret ved at teksten er forkortet til de to nederste linjene hvor det står: Arsène Lupin, gentlemanstyv.

Opphavsretten til originaltegningen er foreldet.

[image: Robin Delabres tegning: en hånd i rødt som holder et hjerter sju-kort.]

Tegningen nederst til venstre på forsiden er skapt av Robin Delabre på oppdrag fra utgiver.

Delabre har også skapt forsidetegningene til andre og tredje bok i serien om Arsène Lupin samt ulike tegninger og kart til nettstedet www.gentlemanstyven.no



Om forfatteren og utgiveren

MAURICE LEBLANC (1864–1941), fransk forfatter, først og fremst kjent som skaperen av gentlemanstyven Arsène Lupin som han gjorde braksuksess med. Den første Lupin-historien utkom i 1905, og flere historier fulgte de neste tre tiårene.

VICTOR HANSEN (1982–), norsklektor ved Universitetet i Oslo, frilans språkvasker, oversetter og osloguide, har lest alle Leblancs bøker om Lupin med stor entusiasme og utgir Lupin-bøkene på norsk på eget forlag.

